
Žinia juos pasiekė dar po šešių pilnų 
nerimo ir laukimo dienų. Prie Ventės pilies 
vartų sustojo putotas, prakaitu žvilgan- 
čiais šonais žirgas. Raitelis, nusliuogęs nuo 
balno, susverdėjo ir vos nesukniubo prie 
pat pilies sienos. Tai buvo leisgyvis jaunas 
vyras. Žaizda petyje buvo įsisenėjusi ir 
nemokšiškai aprišta. 

- Čia Ventės pilis?.. - paklausė jaunuolis 
vos girdimu balsu. 

- Ventės! - patvirtino atskubėjes kalvis 
Kernius. - O tu gi iš Švėtės! Rikio Kertaus 
sūnėnas! 

Jaunasis raitelis lėtai papurtė galvą. 

- Buvau iš Švėtės... - tarė jis. - Nebėra 
Švėtės! Nebėr... O aš iš Kuoknesės dabar. Ir 
nešu žinią. 

- Iš Kuoknesės? - paklausė pribėgusi 
Junda, irjos akys sužaižaravo mėlyna lieps- 
na. - Tai iš ten tie galvažudžiai? 

- Kokią žinią? Kalbėk! - įsakmiai tarė 
Uvis. 

- Žinia tokia, jaunasis riki. Jie pagrobė 
tavo motiną ir tavo seserį Gaile. Reikalauja 
išpirkos. 

" yškus, geltonas, su mėlynom akutėm sparnelių galuose, 
drugys tupėjo, išsirinkęs gražiausią pavasario pievos Žie- 
dą. Staiga jo ūseliai, pajutę kažką besiartinant, suvirpėjo. 
Per pievą brido mergina, nešina didžiule puokšte ką tik 

nuskintų gėlių. Atrodo, kad ir jai patiko tas pats rausvai melsvas 
raktažolės pelenėlės žiedynas. Ji jau ištiesė ranką, bet, pagauta 
kaitrioje saulėje išsiskleidusių pavasario spalvų virpesio, atsitiesė 
ir kurį laiką stovėjo nejudėdama. Buvo tylu, tik su šilto vėjo gūsiu 
atplaukė trapi ir ilgesinga tarsi drugelio plazdėjimas daina. 

Drugelis pakilo nuo žiedo ir, skriedamas staigiais posūkiais, 
nupleveno tolyn. 

Berinkdama gėles puokštei, mergina net nepastebėjo, kad pieva 
jau baigėsi, o priešais sujuodavo miškas. Išlakios pušys tarytum 
sesės glaudėsi šakomis, viršūnėmis liesdamos dangų, o priešais jas, 
tamsiai žalia paslaptimi apsigobusios, rymojo eglės. Miškas kvietė 
į svečius. 

Mergina pažvelgė į tą pusę, iš kurios atėjo. Kalva ir ant jos 
stūksanti saulės nušviesta pilis atrodė lyg iš senelės pasakos. Tokias 
pilis, kai dar buvo maža, su savo draugėmis statydavo iš paupio 
smėlio. Bet tai buvo taip seniai... 

“Ojoi! Juk aš nusidanginau į tokią tolybę. Mama ir Švėtės pilėnai 
tikriausiai nustebo, kai niekam nieko nepaaiškinusi, pašokau nuo 
skobnio ir išsprukau iš menės!" - pati sau papriekaištavo mergina 
ir nejučiomis paraudo. Prisiminė mėlynas degančias akis, kurios ją 
visą popietę atidžiai stebėjo. Tai buvo akys pilies valdovo Kertaus 
jaunučio sūnėno, kurį tą dieną ji pamatė pirmą kartą. Mergina 
neištvėrė jaunojo Ervydo žvilgsnio. Tik atsidūrusi už pilies sienų 
suprato, kaip vėjavaikiškai pasielgė. Ką gi, dabar įkaite skruostai 
jau atvėso, galima grįžti į pilį. 

Mergina pasisuko eiti, kai staiga pastebėjo voveraitę, tupinčią 
ant žemai nukarusių tolėliau augančios eglės šakų. Ji prisiminė, 
kaip vaikystėje eidama į mišką svajodavo pamatyti voverę. Pasirau- 
susi prie juosmens kabančiame krepšelyje, ištraukė saują riešutų 
ir prisiartino prie medžio. 

- Ei, rudauodege, pasmaguriauk! 

Voveraitė elgėsi kažkaip keistai. Apvalios it karoliukai jos akys 
žvelgė čia į merginą, čia į eglių tankmę. Merginai irgi parūpo 
sužinoti, kas ten taip sudomino žvėrelį. Paėjėjusi link nusvirusių 
plačiaskarių šakų, jas praskleidė ir išvydo... Pirmiausia į akis krito 
akinamai baltas apsiaustas su išsiuvinėtu jame kraujo raudonumo 
kalaviju. Po to ji pamatė kelias dienas neskustą smakrą, plieno 
spalvos akis ir geležinio nėrinio pirštine apmautą ranką, kuri buvo 
uždėta ant kalavijo rankenos. Už pirmojo kalavijuočio nugaros 
stovėjo dar keletas ginkluotų vyrų. Mergina sukliko, šoko atgal. 
Pasigirdo riksmas: “Halt!"*, ir kalavijuotis mostelėjo kareiviams, 
kad šie sučiuptų merginą. 

Ant samanų kilimo pabiro gėlės.Piktų uodų ir nemigos iška- 
muotų kalavijuočių veidai buvo atšiaurūs, tarytum suakmenėje. 
Tik paties jauniausio akyse suvirpėjo gailestis - sučiuptoji mergina 
buvo labai panaši į jo penkiolikmetę sesutę. 

- Tu iš pilaitės, mergiote? Ar daug ten karių? Ar sargyba irgi 
puotauja? - lietuviškai suriaumojo paprasčiau apsirengęs, vien tik 
ietimi ginkluotas vyras. - Sakyk! Netylėk! Kuo tu vardu? 

- Gailė, - spausdama prie krūtinės virpančius kumščius, sukuž- 
dėjo mergina. Jos rankos taip ir liko laisvos, nes vienas užpuolikų 
sučiupo už storos kasos. Pabandžiusi ištrūkti, mergina pajuto tokį 
skausmą, kad net ašaros ištryško. Jai besiblaškant, gailiai sutilin- 
džiavo juostų Žvangučiai. Pabūgęs, kad tilindžiavimas neatkreiptų 
pilėnų dėmesio, vienas teutonų Žvangučius nuplėšė. 

- Erlauben Sie mir, Ihnen mein herzliche Beileid auszuspre- 
chen,** - nusikvatojo ordino žvalgų vyresnysis. 

- Wir mochten uns deine Burg ansehen,*** - pridūrė kitas, ką tik 
nuplėšęs sidabrinius Gailės žvangučius ir įsidėjęs į apsiausto ki- 
šenę. 

* Stok! (Vok.) 


** Leiskite pareikšti jums širdingą užuojautą. (Vok.) 
*** Norėtume apžiūrėti tavo pilį. (Vok.) 


- Broliai riteriai, ši mergina nieko nesupranta! - įsiterpė jaunasis 
kalavijuotis. - Ir liaukitės tampę ją už kasos. Ji - ne paprasta 
kaimietė. Negi nematote, kad ji rikio dukra! 

Užpuolikų žvilgsniai susmigo į Gailės karolius iš gintaro ir 
mėlyno stiklo. Į švelnią rankų odą, dangaus mėlynumo akis, naujas 
raudono tymo kurpaites. Šie žvilgsniai niekuo nepriminė Švėtės 
pilies jaunikaičio akių. Jie buvo labiau panašūs į kito žmogaus, taip 
pat sėdėjusio prie puotos skobnių, akis, persekiojusias ją vogčio- 
mis: mažas, geltonas, aštrias, tarsi kalavijo smaigaliai. Atrodė, kad 
tas vyras visą laiką kažko klauso, įtempęs ausis. Jis buvo nuostabiai 
panašus į laukinį katiną vilpišį. 

Trumpai pasitarę nesuprantama Gailei kalba, užpuolikai nuo 
stataus žvirgždėto skardžio nusileido prie karklyne almančio šalti- 
nėlio. Pagirdė žirgus ir patys numalšino troškulį. 

Saulė jau krypo vakarop. Kruvinas jos skritulys užsirito ant 
priekyje dunksančios pilaitės kuoro. Iš ošiančios girios bjauriai 
krankdami pakilo juodi varnai ir ėmė sukti ratus virš aukšto, 
didžiuliais akmenimis sutvirtinto pylimo. Kelis ratus apsukę, nutū- 
pė ant nuleisto tilto per gilų griovį. Šiapus perkaso ramiai ganėsi 
ožkos, avys, karvės. Anapus pilies sienos girdėjosi juokas, šūkčio- 
jimai. Kažkas pūtė birbynę, kažkas traukė dainą. Gailė stovėjo 
sustingusi, bijodama krustelėti. Norėjo šaukti, perspėti pilėnus. 
Birbynei ir dainoms nutilus, lietuviškai kalbantis kalavijuočių tar- 
nas pridėjo prie burnos kaušeliu sulenktą delną ir suūkė apuoko 
balsu. Vieną, antrą, trečią sykį. Atsimušęs nuo pilaitės, duslus aidas 
susigėrė šliaužiančioje nuo upelio migloje. Toks pat apuoko 
ubavimas, tik gal dar kraupesnis, pasigirdo ir iš pilies kuoro. 
Kalavijuočiai ūmai įsitempė. 

- Bereits!* - trumpai riktelėjo vyresnysis. Jis kietai suspaudė 
žandikaulius, net gilus randas tarpuakyje pamėlo. Teutonų žvalgai 
šoko į balnus ir visi kaip vienas išsitraukė iš makščių kalavijus. Tuo 
pat metu, šiek tiek prasivėrus pilaitės vartams, juose pasirodė į 


* Jau! (Vok.) 

vilpišį panašus Švėtės pilėnas. Tas RAG, kurio akys kiaurai vėrė 
Gailę per pokylį! 

- Išdavike! - norėjo surikti Gailė, tačiau geležinė riterio pirštinė 
užspaudė jos burną. 

- Vorwžrts!* - sukomandavo vyresnysis. 

Kalavijuočių vadas stvėrė Gailę ir pasisodino ją priekyje ant 
balno. Tarsi plienu apšarvuotas taranas kalavijuočių būrys smogė 
į pravirus vartus. Sudundėjo kanopų plakamas tiltas, ir jie beregint 
atsidūrė viduje. Taip netikėtai užpulti, pilėnai sutriko. Vieni bėgo 
prie ginklų, bet nespėjo, kiti užsidarė pilies kuore. Dalis karių, 
užsiglaudę už dvigubų pilies sienų, laidė į plėšikus strėles. Pilė- 
nams teko gintis nutvėrus bet ką: šakes, dalgius, spragilus ar 
dantytas ąžuolines kuokas. Mėlynakis karys, atkišes ietį, vienui 
vienas drąsiai šoko prieš šarvuotą riterį, bet šis tik nusikvatojo ir 
tarsi skydu prisidengė lengvute mergina. Gailė atpažino, jog tai 
Ervydas, pilies valdovo Kertaus sūnėnas. Išvydęs gyvąjį skydą, 
karys sutriko, žengtelėjo atgal. Tos sutrikimo akimirkos pakako - 
užpuoliko kalavijas perrėžė tik odine palaidine pridengtą vaikino 
dešinį petį. Gailė pamatė, kaip Ervydas sukniubo, o ištryškęs 
raudonas kraujas pasruvo krūtine. Jai ėmė spengti ausyse, akyse 
temo, juodas verpetas plėtėsi, sukosi ir prarijo lyg kokia gili juoda 
duobė. 


Kiek Gailė toje duobėje išbuvo - nežinia. Atsipeikėjo po žvaigž- 
dėtu vasaros dangumi. Rankas ir kojas veržė šiurkšti virvė. Kalavi- 
juočių vadas surištą Gailę buvo paguldęs prie šulinio, o pats su 
sėbrais siaubė pilies menes. Blausi delčios šviesa krito ant nukau- 
tųjų pilėnų, gulinčių visai netoli Gailės. Žilabarzdis pilies valdovas 
Kertus vos girdimai sudejavo: “Gerti", tačiau Gailė negalėjo paju- 
dinti net rankos. Ją pačią kamavo baisus troškulys. Kertaus sūnėno 


* Pirmyn! (Vok.) 


tarp nukautųjų nesimatė, nors Gailė gerai atsiminė, kaip jis krito 
nuo teutonų vado smūgio. Kalavijuočiai iš arklidžių išsivedė visus 
pilėnų žirgus, glėbiais tempė turtą ir kimšo į talpius kelionės 
maišus. Kai kurie kvatojo, vienas net pabandė uždainuoti. Žalsga- 
noje mėnesienos šviesoje jie priminė vaiduoklius. Kreivakojis gink- 
lanešys ledainėje aptiko didžiulį meškos kumpį ir patenkintas 
įsimetė į turto prigrūstą maišą. Kieme jau riogsojo stirta sabalo, 
kiaunės, bebro kailių, kubilai drobių, milo, vilnonių skepetų. Gink- 
lanešiai į maišus grūdo kailius, nuo belaisvių moterų nuplėštus 
gintaro karolius, antkakles, sidabrines seges, nurankiotus žiedus ir 
apyrankes. Tik jauniausias teutonas, liūdnai žvelgdamas į visą šitą 
šurmulį, stovėjo prie rūmo durų. Pamatęs, kad Gailė atgavo sąmo- 
ne, priėjo prie jos, pasilenkė. 

- Kur mano mama? - nuo troškulio sukepusiomis lūpomis 
sukuždėjo mergina. 

- Was? Mutter?...* - neryžtingai atsiliepė kalavijuotis. Apsižval- 
gęs parodė į klėties duris, už kurių girdėjosi moterų ir vaikų 
verksmas. Jauniausiam teutonui buvo kokie dvidešimt su trupučiu. 
Jo dailūs veido bruožai ir malonus balsas švelnino net šiurkščią 
vokiečių kalbą. Kalavijuotis išsitraukė durklą, pritūpė ir keliais 
staigiais brūkštelėjimais perrėžė rankas bei kojas veržusias virves. 
Po to paėmė Gailę už pečių, atsargiai pakėlė nuo rasotos žolės ir 
nusivedė link klėties. Sargybiniui pasakė: 

- Ši mergina ieško savo motinos. Uždaryk ją su visomis belaisvė- 
mis. Tegul sau džiaugiasi, jei susiras. 

Įstumta į akliną klėties tamsą, Gailė tik iš balso atpažino savo 
motiną. Nors ir labai tvirta būdama, Medeina pravirko ir puolė prie 
dukters. Jodvi apsikabino. Šiltos motinos rankos glamonėjo, glostė 
Gailės veidą, plaukus, lietė akis, lūpas, tarsi norėdamos įsitikinti, ar 
niekas nenuskriaudė jaunėlės dukters. 

- Tu gyva, dukrele, gyva! - kartojo Medeina. - Pajutau, kad tau 
gresia pavojus, kai pabėgai iš menės , bet juk tada visiems buvo taip 


* Kas? Motina? (Vok.) 

linksma! Kai prašėme eiti tavęs ieškoti, Kertus tik ranka numojo. O 
saulėi leidžiantis ir užgriuvo ta nelaimė. 

- O kas tas, į vilpišį panašus, kuris jiems vartus atidarė? 

- Ulvaras. Kas galėjo pagalvoti! 

- Bene tas Ulvaras turėjo kokį kerštą? 

- Kerštą? - valandėlę susimąstė Medeina. - Gerai sakai, tai nuo 
keršto apakusio darbas. Kertus už sukčiavimą jį dar praėjusį rudenį 
buvo pašalinęs iš vyriausiojo raktininko pareigų, bet, mūsų visų 
nelaimei, paliko pilyje. 

- Mes žuve, mamute. Ir aš čia kalčiausia... - atsiduso Gailė. - Tu 
gi nenorėjai iš Ventės vykti, o aš taip maldavau. 

Medeina tamsoje apčiuopomis susirado Gailės galvą, raminda- 
ma paglostė: 

- Nežuve, dukrele. Nežuvę... Iš tiesų, dievai nepatarė vykti, bet 
aš pati, giminių ir draugių išsiilgusi, nepaklausiau. Aš irgi norėjau 
vykti. 

Gailė net nustebo: motinos balsas buvo nelauktai ramus, tarsi 
jos nesėdėtų aklinoj tamsoj, uždarytos ir girto sargybinio saugo- 
mos, o šnekučiuotųsi Ventėje gulėdamos vienoje lovoje motinos 
kambaryje, kaip vaikystėje. Gailė patylėjo, laukdama, ką dar pasa- 
kys motina. 

- Tuojau užtekės Aušrinė ir praneš mums mūsų lemtį, - tarė 
motina. - Nors čia mudvi ir vienos, bet yra kam mus išgelbėti. Tuoj 
grįš iš Naugardo žemių tėvas Žybartas, tavo brolis Daubaras, jie 
mus išlaisvins! 

- Jie dar negreit iš ten parsiras. 

- Bet namuose liko Uvis, Einius, Junda. Žinai, koks Uvis užsispy- 
ręs, kaip puikiai valdo ginklą, kokia šaltakraujiška ir tvirta mūsų 
Junda, koks sumanus Einius! Net jei mus į pasaulio kraštą teutonai 
nugabentų, jie vis tiek atras ir išvaduos. 

Tarsi patvirtindama tuos žodžius, pro mažytį klėties langelį 
įspindo Aušrinė - tokia ryški jau šviesėjančiame priešaušrio dangu- 
je. Gailė toje prieblandoje staiga išvydo motinos veidą, nukreiptą į 
danguje pasirodžiusią deivę, ir išgirdo pusbalsiu tariamus žodžius: 

- Aušrine dievaite, tu išvedei Zemyną iš nakties tamsos, išvesk ir 
mus iš nelaisvės, padėk. 


Pagaliau išaušo rytas. Išgriozdę pilį, viską, ką tik galėjo pavilkti, 
sukrovę ant žirgų, kalavijuočiai išlikusius gyvus kilminguosius ir 
moteris su vaikais nusivedė su savimi, o pilį padegė. Kai Medeina 
su Gaile belaisvių voroje brido per vasariškai nusekusį upelį, 
medinė Švėtės pilis jau liepsnojo tarsi smalinga balana. 

Iškilęs į padangę juodas dūmų stulpas perlūžo pusiau ir žiežir- 
bomis apipylė prinokusių javų lauką. Išdžiūvusiais, pjautuvo lau- 
kiančiais rugiais nuvilnijo liepsna. Alkani ugnies liežuviai nušlavė 
ir tai, ko teutonai nesugebėjo išsigabenti. Užpuolikų ir belaisvių 
vorai pasinėrus į gūdžią girios tankmę, prie Gailės prisigretino 
jaunasis riteris. Ženklais jis parodė, kad galėtų merginą pasodinti 
ant laisvo, Švėtės pilyje pagrobto žirgo, bet rūsčios Medeinos akys 
riterį prilaikė. 

Baigiantis pavasariui, vis rečiau girioje nuskambėdavo paukšte- 
lio giesmė. Nebent koks nenuorama kėkštas ar jo giminaitė šarka, 
sekdami paskui keliaujančius žmones, kiek patriukšmaudavo. Iš- 
girdę įspėjantį sparnuotų girios sargų klegesį, sprukdavo šalin 
keturkojai padarai: pasišiaušę smaluoti šernai, ilgakojai briedžiai, 
pasalūnės lūšys, grakštuolės stirnaitės. Žingsniuodama per išsišo- 
vusias šaknis, Gailė ūmai pamatė šiuose kraštuose retai sutinkamą 
laukinį arklį. Pilkšvai rausvas, su tamsia juosta per nugarą, gerokai 
mažesnis už dramblotus kalavijuočių žirgus, laukinis arklys išnėrė 
iš ąžuolyno ir pasispardydamas nušuoliavo per plynę. Kad ji taip 
galėtų! 

Nors belaisvės pavargo, riteriai joms pailsėti neleido. Jie bijojo 
keršto. Mat, neretai po sėkmingo žygio į pagonių žemes greiti 
žemaičių būriai užbėgdavo plėšikams už akių ir po atkaklaus mūšio 
atsiimdavo grobį, išvaduodavo belaisvius. “Vorwšrts, vorwArts!" - 
be paliovos kartojo kalavijuočių vyresnysis. Jo kampuoti, kaulėti 

pečiai, apgaubti riterio apsiaustu, vaiduokliškai šmėkščiojo lėtai 
slenkančios voros priekyje. Pagaliau, baigiantis penktajai alsinan- 
čio žygio dienai, girių tankumynai ėmė retėti, šviesėti, ir priekyje 
blykstelėjo plati upės juosta. Viršum didingai srūvančių vandenų 
nardė kirai, vartėsi grakščios žuvėdros. Jų klyksmas vieniems 
skelbė pavojingo Žygio pabaigą, kitiems - kankinamai ilgų nelaisvės 
dienų pradžią. 


Trinktelėjo skląstis, sugirgždėjo durys, į cele sargybinio lydima 
įėjo patarnaujanti moteris. Štai joms ąsotis vandens, dubuo, rankš- 
luostis. Pasieniuose - gultai, užtiesti spalvotais apklotais, lentyna su 
indais, ant akmeninių grindų patiestas demblys. Už grotuoto 
langelio - besiplakančios Dauguvos bangos, grynas Latgalos dan- 
gus ir lėti sargybinio žingsniai. Medeina su dukra gavo geresnes 
sąlygas nei kitos teutonų parsivarytos moterys. Juk Medeina - netik 
rikio žmona, bet ir garsi žynė. Kalavijuočių landūnai jau viską 
iššniukštinėjo! 

- Čia judvi gyvensite, - išeidama trumpai metė moteris. - Jei ko 
reikės, patampykite prie durų kabančią virvutę. Sargybinis mane 
pakvies. - Moteris kalbėjo latgališkai, viską buvo galima suprasti. 

Sunkios durys užsitrenkė. Garsiai brazdėdamas, į kabę įslinko 
storas ąžuolinis skląstis. 

Motina su Gaile liko vienos. 

Komtūras 
Haseldorfas 


os įjojusį su belaisviais į tvirtovės kiemą žvalgų būrio 

vyresnįjį riterį Ulrichą išsikvietė Kuoknesės komtūras 

Haseldorfas. Po tokio sėkmingo žygio į Švėtės pilį brolis 

Ulrichas tikėjosi pagyrimo, tačiau atsitiko kiek kitaip. Kai 
jis, net nespėjęs nusiplauti kelionės dulkių ir persirengti, įžengė į 
menę, komtūras, stovėdamas prie siauro, į viršų smailėjančio 
lango, niūriai nužvelgė jį ir, netardamas nė žodžio, akimis parodė 
į kairę. 

Ten, nugrimzdęs dideliame krėsle, kuriame paprastai sėdėdavo 
komtūras, kiurksojo nedidelis, sulysęs vienuolio abitu apsigaubęs 
žmogelis. Jo išsyk būtum galėjęs ir nepastebėti, tačiau brolis 
Ulrichas iš karto suprato komtūro žvilgsnio reikšmę. Buvo ko 
paniurti komtūrui. Jo krėsle buvo įsitaisęs brolis Steponas, vyskupo 
Alberto iš Rygos patikėtinis, nuolat ieškantis priekabių ordino 
pilyse. 

- Nagi, kalbėkite! - netikėtai aukštu balsu prašneko mažasis 
vienuolis. - Tarp krikščionių paslapčių neturėtų būti. 

- Taip. Ypač prieš jo ekscelenciją vyskupą Albertą, - žvalgų 
vyresniajam nespėjus net išsižioti, įsiterpė komtūras Haseldorfas. 
- Štai brolis Ulrichas ką tik grįžo iš sunkaus žygio į nekrikštų žemę. 
Teko patirti didelių vargų, parodyti daug ištvermės ir kantrybės. 
Žygyje į pagonių žemes visada tyko pavojai. Ar teisingai sakau, 
broli Ulrichai? 

- O taip, broli komtūre. 

- Ar sunkus buvo žygis? 

- Labai sunkus. 

Liesasis vienuolis, nelauktai vikriai pašokęs iš krėslo, prisiartino 
prie Ulricho. Pasirodo, jis buvo trumparegis, nes prikišo aštrių 
bruožų veidą beveik prie pat jo apsiausto. Plonos nosies šnervės 
išsiplėtė. 

- Taip, bet aš užuodžiu kraują! - sušuko vienuolis. - Čia gi kraujas 
ant jūsų apsiausto! Kraujas, broli Ulrichai. Iš kur jis? 

- Mes... Mes buvome užpulti... - Ulrichas užsikirto, nes pirmasis 
melas dvasiškio akyse jam visada būdavo sunkus. Po to jau sekda- 
vosi lengviau. - Pagonys mus užpuolė. 

- Ak šitaip! Užpuolė, be abejo, ordino žemėse? Juk taip, broli 
Ulrichai? 

- Ne visiškai...- Ulrichas žinojo, kad vienuolis Steponas galėjo 
lengvai patikrinti jo žodžius. - Šiek tiek piečiau. Ten dabar stengia- 
mės skleisti Dievo žodį. 

- Kiek mylių piečiau? Kur dabar stengiatės skleisti Dievo Žodį, 
broli Ulrichai? 

- Beveik iki Švėtės pilies žemių... - nenoriai sumurmėjo žvalgų 
vyresnysis. 

- Teisingai, - įsiterpė komtūras Haseldorfas. - Tame krašte dirva 
krikštui jau buvo paruošta. 

- Atleiskit, broli komtūre. - Vienuolis pasuko savo prakaulų veidą 
į Haseldorfą. - Brolis Ulrichas pats viską paaiškins. Tai daug 
pakrikštijot, broli Ulrichai? 

- Na...Vieną... 

- Tik vieną? Puiku, broli Ulrichai! Vienas krikščionis! Nuostabu! 
O kiek jų nukovėt, broli Ulrichai! 

Rūstus balsas kapojo žodžius, neleisdamas susikaupti. 

- Keletą... Kai užpuolė, žinoma. Teko gintis! 

- Keletą. Net neskaičiavote. O kiek belaisvių atsivedėt, broli 
Ulrichai? 

Meluoti nebuvo prasmės, nes brolis Steponas nekeliaudavo 
vienas. Visas Kristaus riterių ordinas žinojo, kad brolis Steponas 
kartu visada pasiimdavo vienuolį patarnautoją, kuris prižiūrėjo 
vyskupo patikėtinio asiliuką ir pasižymėjo ypatingu landumu. 
Nebuvo abejonės, jog brolio Stepono patarnautojas virtuvėje ir 
kareivių name jau viską buvo išniukštinėjęs. Stambus, randų 
išvagotu veidu vienuolis Rudolfas, puikiai valdantis kalaviją, buvo 
ne tik brolio Stepono patarnautojas bei sargybinis. Jis rinko jam ir 
žinias. 

- Vienuolika... - burbtelėjo brolis Ulrichas. 

- Vienuolika... - lyg aidas pakartojo brolis Steponas ir atsiduso. 
- Vienuolika! 

Vyskupo pasiuntinys, sunėręs rankas už nugaros, nužingsniavo 
iki lango. Susikūprinęs pastovėjo ir atsigręžė į laukiantį komtūrą. 
Į brolį Ulrichą jis jau nekreipė dėmesio. 

- Tai šitaip rengiamasi žygiui Kristaus žodžiui skleisti, broli 
komtūre. Vienuolika! O užmuštųjų net neskaičiuojame. Aš tikiuosi, 
kad galėsiu bent pranešti jo ekscelencijai vyskupui Albertui, jog visi 
iki vieno belaisviai bus paleisti. Ar teisingai tikiuosi, komtūre? 

Komtūras kostelėjo. Jis turėjo paklusti vyskupui, tačiau viskam 
yra ribos! 

- Gal. nesupyksit, jei atkreipsiu jo ekscelencijos dėmesį į tą 
aplinkybe, kad žemaičių žemės beveik ribojasi su Ordino valdom. 
Todėl mes turime teise gintis. Privalome apginti mūsų komtūrato 
saugojamus krikščionis! 

- Nepiktinkit mažutėlių, broli komtūre, - šaltai atkirto brolis 
Steponas. - Aš savo ruožtu drįstu atkreipti jūsų dėmesį, jog tuo 
klausimu domisi ne vien jo ekscelencija vyskupas Albertas, bet ir 
pats Šventasis Tėvas: Tikiuosi, jau žinote, kad vyskupas Albertas 
išsiuntė į Romą kunigą Maurikijų prašyti Livonijai apaštališkojo 
sosto legato. Bet jūs turbūt dar nežinote, kad Šventasis Tėvas šį 
prašymą priėmė palankiai ir kad atsiųs ne bet ką, o savo dvaro 
kanclerį garbingąjį Modenos vyskupą Vilhelmą! Šventasis Tėvas 
nutarė patikslinti, kas gi trukdo apkrikštyti pagonis. Ar suprantat 
atsakomybę? Šventasis Tėvas gauna nusiskundimų, kad ir su 
apkrikštytais lybiais bei žemgaliais netinkamai elgiamasi. Duoklės 
naujakrikštams uždėtos tiesiog nepakeliamos, ir todėl jie gali 
atsimesti nuo Kristaus bažnyčios. O ką kalbėti apie pagonis! - 
Vienuolis pridūrė: - Viliuosi, kad Rygoje apie tokius dalykus neiš- 
girsime, O ypač nenorėtumėme išgirsti apie tokius dalykus, kol 
legatas bus čia, broli komtūre. 

Haseldorfas linktelėjo. 

- Supratome, viską supratome. Praneškit tai jo ekscelencijai 
vyskupui Albertui. O dabar atleiskite, turiu duoti parėdymų žmo- 
nėms. 

Jis krestelėjo galvą ir išėjo iš menės. Paskubėjo išeiti ir brolis 
Ulrichas. Uždaręs duris, komtūras atsiduso. 

- Na ir pataikei! - tarė jis priekaišto kupinu balsu. 

- Broli komtūre, jūs gi pats siuntėt! 

Haseldorfas, nutraukdamas pasiaiškinimus, kilstelėjo ranką. Su 
riteriu Ulrichu jiedu buvo ne tik iš vieno Saksonijos miesto. Prieš 
dešimt metų, kai austrų kunigaikštis Leopoldas Šeštasis pakvietė 
riterius dalyvauti Kryžiaus žygyje į Egiptą, jiedu, prisijunge prie 
tūkstantinės kariuomenės, kartu ištvėrė visus pavojus ir vargus. 
Komtūras Haseldorfas iš kilmingų tėvų buvo paveldėjęs vertingų 
bruožų: mandagumą, tiesumą, mokėjimą šnekėtis su visais, - ir 
draugais, ir priešais. Savo buvimą čia, šaltoje ir nesvetingoje 
žemėje, Haseldortas laikė ypatinga misija, todėl nepatingėjo pra- 
mokti vietinių kalbų, kad galėtų pats skleisti Dievo žodį. Iš kitos 
pusės, jis nepasitikėjo vertėjais naujakrikštais, dar nepamiršusiais 
senųjų dievų. Kilnių polėkių dvasia pleveno pilyje nuo ryto iki 
nakties, todėl tik su broliu Ulrichu, artimu bičiuliu, komtūras 
leisdavo sau išsilaisvinti iš griežtų riterio etiketo ir ordino regulos 
rėmų. Su riteriu Ulrichu Haseldorfas galėjo neveidmainiauti. Todėl 
ir dabar jis tiesiai paklausė: 

- Siųsti siunčiau, bet ar pasisekė? 

- Kuo puikiausiai. Švėtės nebėra. 

- Neilgam! Tol, kol neatstatys. Jie gajūs kaip žalčiai. Vadinasi, 
neveltui papirkome tą Ulvarą! O įkaitus, ko gero, teks paleisti, broli 
Ulrichai. 

- Įsakysite paleisti tuos nekrikštus?! 

- Galbūt... - mįslingai šyptelėjo komtūras. - Parodyk man juos, 
broli Ulrichai, tuos savo nekrikštus. Tada ir nuspręsim, kaip pa- 
daryti, kad ir vyskupui paklustume, ir žygis būtų buvęs sėkmingas. 

Brolis Steponas juk sakė, kad vyskupas išprašė iš Šventojo Tėvo 
atsiųsti legatą patikrinti, kas gi trukdo pagonių krikštui! 


Švėtės pilėnai vis dar tebebuvo kieme. Kaip įvedė juos už 
mūrinių pilies sienų surištus, taip ir paliko. Riteriai ir kareiviai 
išsivaikščiojo, pamiršę net atrišti belaisvius nuo ilgos kanapinės 
virvės, visą kelią juos visus, išskyrus Gailę ir jos motiną, nenumal- 
domai tempusios į nelaisvę. Dabar jie sėdėjo ant žemės, prigludę 
prie mūro sienos: moterys ir vaikai dulkėtais nuo ilgos kelionės 
rūbais bei vienas šviesiaplaukis jaunuolis su kruvina skepeta apriš- 
tu dešiniuoju petimi, kurį kliudė riterio Ulricho kalavijas. 

- Ir čia visi, broli Ulrichai? - nusivylęs paklausė komtūras. 

- Ne ne, - paskubėjo atsakyti šis. - Yra dar dvi belaisvės, kurios 
jau saugioje vietoje. Rikio Žybarto žmona ir dukra. Aš, broli 
komtūre... 

- Rikio Žybarto? - pertraukė jį komtūras, suraukęs kaktą ir 
stengdamasis prisiminti. - Yra vienas gerai man žinomas Žybartas 
Žemaitijoje. Ventės pilyje, kunigaikščio Žvelgotės sūnus. Negi to 
paties Žybarto? - Komtūras staiga pralinksmėjo. - Kaip jos galėjo 
pakliūti į Švėtę?.. 

- Į svečius buvo atvykusios, broli komtūre. Bet aš nebaigiau 
sakyti, broli komtūre. Su ta šeimyna likimas jau buvo mane 
suvedęs... 

- Tiesa, per Traupės užpuolimą, kai žuvo brolis Ezubiius... - 
prisiminė Haseldorfas. - Ten irgi buvo tas rikis Žybartas su ? nona 
ir vaikais! 

- Baisi šeimyna, - palingavo galvą brolis Ulrichas. - Turiu 
pasakyti, kad ten, Traupėje, neapsieita be burtų. Ta rikio Žybarto 
žmona plačiai žinoma kaip ragana. Tada prieš pat puolimą ji ėjo 
aukoti į alkakalnį. Mes tuomet ją praleidom, nors arbaletininkai ir 
buvo pasiruošę. Kai dabar pagalvoju, reikėjo pasielgti kitaip. Pa- 

klausėm pskoviečių vado, o ne brolio Ezubijaus, išganyk, Viešpatie, 
jo vėlę... Ji, ta ragana, tada per savo šėtoniškas apeigas turbūt ir 
sužinojo apie mus, ir pagonys pasirengė mūsų puolimą atmušti. 
Neveltui brolis Ezubijus netoli alkakalnio tada matė vilku pasiver- 
tusį patį šėtoną!* 

- Kurgi ta ragana ir jos duktė? - paklausė komtūras. 

- Celėje su langeliu į upės pusę. Ne tik prie durų, bet irties langu 
liepiau pastatyti po sargybinį. 

- Ir ties langu? Vaikas pro tą langelį neišlįs, ne tik suaugusi 
moteris. 

- Atsarga gėdos nedaro, - atsiduso brolis Ulrichas. - Geriau tegu 
sargyba nenuleidžia akių nuo tos raganos durų ir net nuo langelio. 
Juk tie prakeikti pagonių burtininkai moka išsikviesti piktąsias 
dvasias, kurios griauna kalnus, sukelia audras ir kitas nelaimes, 
sugeba pasiversti visokiais gyviais... 

- Iš mūsų pilies dar niekas nepaspruko, - atsainiai šyptelėjo 
komtūras ir parodė pirštu į jaunuolį su aprištu petimi. - Štai šitam 
duosi žirgą ir pasiųsi į Žemaitiją. Tegul brolis Steponas apsi- 
džiaugia. 

- O kiti? 

- Kiti? - vėl nusišypsojo ledine šypsena komtūras. - Kiti, broli 
Ulrichai, palauks, kol šis jaunuolis sugrįš, o tada paleisime ir juos. 

- Visus? - Brolio Ulricho, rengusio žygį, visą karštą pavasario 
dieną vargusio pasaloje, kovojusio pilyje, penkias neapsakomai 
ilgas dienas ir naktis vedusio belaisvių vilkstinę, balse pasigirdo 
neslepiama nuoskauda. - Paleisime visus įkaitus, broli komtūre? 

- Paleisime, kai jis grįš, pranešęs žemaičiams, kokią išpirką teks 
sumokėti už Žybarto žmoną ir dukrą. 

Komtūras Haseldorfas nusišypsojo, tačiau ledinis jo akių žvilgs- 
nis nė trupučio neatšilo. Draugiškai patapšnojo savo senam bičiu- 
liui per petį ir tarė: 


* Apie Traupės pilies užpuolimą skaitykite Skomanto knygoje “Atpildo 
strėlė". 

- Eik, nusiprausk kelio dulkes, broli Ulrichai. Gerai, kad nors 
vandens šituose kraštuose taupyti nereikia. Nusiprausk, išsimie- 
gok, orytoj pasišnekėsime apie viską. Ir apie įkaitus, ir apie vyskupo 
pasiuntinį, ir apie tą popiežiaus legatą Vilhelmą Modenietį, kuris 
netruks atvykti, ir apie žemaičių rikio žmoną. 


Žinia iš Kuoknesės 


entės pilėnai tik rytojaus dieną sužinojo, kas nutiko 
Medeinai ir Gailei. Visuomet santūri, kiekvieną žodį 
pasverianti ir kiekvieną žingsnį apskaičiuojanti Junda 
šįkart neišlaikė - puolė prie kabančio ant sienos arbaleto. 

- Nusiramink, sese, nesikarščiuok! - sugriebė ją už rankos Uvis. 
- Nei arbaletas, nei strėlės dabar nepadės. Net Daubaro kovos kirvis 
čia nieko nepadarytų . 

- Negaliu, negaliu ištverti! 

- Pilį jie sudegino vakar pavakare, - užlenkė smilių kitas Jundos 
brolis, jaunėlis Einius. - Dabar vėl vakaras, - užlenkė didijį. - 
Vadinasi, turi visos paros persvarą, - užlenkė bevardį. - Užpuolikų 
jau nebepavysim, - užlenkė mažylį. 

- Tai ką daryti? - sušuko Junda. - Sėdėti ir laukti? 

- Belieka imtis kito ginklo, - tarė Einius, užlenkdamas nykštį, ir 
pagrūmojo kumščiu. - Ne šito, ne kumščio, o visai kito ginklo. 

- Kokio? 

Einius iškėlė kumštį ir atgniaužė, parodydamas delną su plačiai 
išskėstais pirštais. 

- Gudrumo, - atsakė. - Gudrumas pasiekia ten, kur nenulekia 
jokia strėlė. Net pati eikliausia. 

- Ar padės, Einiau? - Junda sunkiai kvėpavo, maldydama savo 
įtužį. - Geriau jau pati žūsiu! 

- Nekalbėk niekų, - papriekaištavo Uvis. - Zervis dabar savo 
krašte, žiemgalių žemėje. Jis jau žinos, kurioje pilyje paslėpė 
teutonai mamą su Gaile. Tokios žinios greitai plinta. Pasitarsim su 
juo. 

Nieko nelaukę, visi ėmė ruoštis žygiui. Junda kaulinėmis šuko- 
mis susišukavo liepžiedžių medaus spalvos plaukus, susuko juos 
ant kaduginės lazdelės ir užsidėjo apvaliomis žalvario plokštelėmis 
dengtą kepuraitę. Po to jau ramesniu judesiu nuo sienos nukabino 
savo arbaletą, patikrino templę, suskaičiavo strėles. 

Apsiginklavo ir Uvis su Einiumi. Pabalnoję žirgus, nuo kamanų 
nusegė žvangulius - jojant per priešo žeme, tilindžiavimas galėtų 
juos išduoti. Junda, kaip ir jos broliai, apsiavė ilgaauliais batais su 

pentinais, susijuosė plačiu diržu, prie kurio kietos odos makštyse 
kabojo kovos peilis. Arbaletą persimetė per petį. Uvis prisikabino 
prie diržo kalaviją, keletą trumpakočių iečių įdėjo į pritvirtintą prie 
balno dėklą. Einiui, kaip jauniausiam, kalavijas dar nepriklausė, 
tad jis pasitenkino lanku su strėlėmis ir kovos peiliu. Pritūpęs jis 
atsisveikino su savo numylėtiniu šuneliu Sabalu, kuris buvo pana- 
šus į šeimininką: nedidelis, rudomis gudriomis akimis, tamsaus 
žvilgančio plauko ir budriai pastatytomis ausimis. Rikio Žybarto 
vaikų laukė pilnas pavojų kelias. 

Prieš išvykdami jie nuėjo į alkakalnį, pasiėmę su savimi Minkan- 
tą, kuris kadaise išmokė Medeiną gydyti žmones. 

Minkantas virpančiom rankom dėstė kvapniųjų žolynų šakeles 
ant aukuro žarijų ir neramiai žvelgė į kylančių dūmų juostą. 
Medeinos netektis trukdė susikaupti. Tai Medeina paprastai ženg- 
davo prie aukuro, kai reikėjo dūmų vinguriavime ar paukščio 
skrydyje išskaityti, ką lėmė Laima. Jos akys skvarbiau žvelgdavo 
pro ūką, kurį retsykiais mirtingiesiems praskleidžia dievai. Deja, 
Medeinos dabar nebuvo, o smilkalų dūmai blaškėsi, ir Minkantas 
primerkė akis. 

- Bus žinia... Atrodo, bus žinia, - tarė jis kimiai. - Dar nejokite. 

Stojo tyla, ir dūmai, prieš tai neramiai suvinguriavę, dabar 
stačiu stulpu kilo į viršų. 

- Kokia žinia? - paklausė Uvis. Jis jautė, kaip iš susijaudinimo 
drėksta jo delnai. 

Žynys ranka parodė į siaurą, tiesiai į viršų kylantį dūmą. Atsidu- 
so su palengvėjimu, nusibraukė prakaitą nuo kaktos. 

- Įžvelgiau teisingai. Matai, jaunasis Uvi, dūmai nurimo, vos 
ištariau. Tai jūsų motina siunčia tą žinią. O kokią - mano akys per 
silpnos įžvelgti. Viena galiu pasakyti, kad jūsų motina gyva. Tikrai 
gyva. Ir žinią gausite. 


+ 
Žinia juos pasiekė dar po šešių pilnų nerimo ir laukimo dienų. 
Prie Ventės pilies vartų sustojo putotas, prakaitu žvilgančiais šonais 

žirgas. Raitelis, nusliuoges nuo balno, susverdėjo ir vos nesukniubo 
prie pat pilies sienos. Tai buvo leisgyvis jaunas vyras. Ne tik iš 
nuovargio - kaip paaiškėjo, kai sargybiniai jį vedėsi į pilį, jis buvo 
dar ir sužeistas. Žaizda petyje buvo įsisenėjusi ir nemokšiškai 
aprišta. Sargybiniai bematant atnešė jam vandens atsigaivinti. 

- Čia Ventės pilis?.. - paklausė jaunuolis vos girdimu balsu. 

-Ventės! - patvirtino atskubėjęs kalvis Kernius. - O tu gi iš Švėtės! 
Rikio Kertaus sūnėnas! 

Jaunasis raitelis lėtai papurtė galvą. 

- Buvau iš Švėtės... - tarė jis. - Nebėra Švėtės! Nebėr... O aš iš 
Kuoknesės dabar. Ir nešu žinią. 

- Iš Kuoknesės? - paklausė pribėgusi Junda, ir jos akys sužaiža- 
ravo mėlyna liepsna. - Tai iš ten tie galvažudžiai? 

- Mano dėdei, pusbroliams, visiems žuvusiems pasisekė. O mane 
sužeidė taip, kad dar galėjau paeiti... Ir nutempė... Žiūrėkite! 

Jis atsmaukė apdulkėjusios palaidinės rankoves ir atkišo savo 
riešus. Junda vos neaiktelėjo. Odos ten beveik nebuvo likę. Tarp 
sutinusių randų bolavo balkšvos sausgyslės. 

- Tujojai taip? Dievai, kaip galima! - Junda pagaliau pažino savo 
tolimą giminaitį. 

- Oką aš galiu padaryti? Mano sesuo ten, ir privalau joti toliau. 
Jei nepranešiu visoms pavenčių pilaitėms, jai bus galas. Ir Gailei 
bus galas. Turiu pranešti visų pilių vyresniesiems... 

- Kokią žinią? Kalbėk! - įsakmiai tarė Uvis. 

Jaunuolis pažvelgė į jį, ir jo pavargusiose akyse blykstelėjo 
klausimas. Uvis suprato jo reikšmę. 

- Tėvas išjojęs. Brolis žygyje, - paaiškino jis. - Aš dabar čia 
vyriausias. Kalbėk! 

- Žinia tokia, jaunasis riki. Jie pagrobė tavo motiną ir tavo seserį 
Gailę. Reikalauja išpirkos. - Jaunuolis atsikosėjo ir nuleido galvą. 
- Aš - rikio Kertaus sūnėnas. Buvau ten... - Jis turbūt prisiminė 
užpuolimą, nes pasipurtė ir užsimerkė. 

- Kalbėk! Tavo vardas Ervydas. Pažinau. Sakyk! Kiek reikalauja? 

- Labai daug, per daug... Bet taip man liepė sakyti. Devyniasde- 
šimt ozeringų auksu arba tiek sidabro, kad devyniasdešimt ozerin- 
gų aukso atpirktų... 

- Nesąmonė! 

- Taip sakė Kuoknesės komtūras, jaunasis riki... 

- Tiek sabalų nesumedžioja visose žemaičių žemėse, tiek bebrų 
nėra upėse, kad šitiek aukso atpirktum, - lėtai tarė Kernius. - O ar 
gintaro tiek jūra išplauna, nežinau. 

- Šitaip man liepė visur pranešti komtūras Haseldorfas, - dusliai 
atsikosėjo jaunuolis. - Dabar privalau joti toliau. O tą ordino žvalgų 
vadą aš būčiau prismeigęs, bet jis turėjo tokį skydą... - Jaunuolis vėl 
užsimerkė ir papurtė galvą. 

- Ojei nebus išpirkos? 

- Tada, sakė, sudegins jūsų motiną Medeiną, nes ji esanti ragana. 
O jūsų seserį... - Jaunojo raitelio balsas užlūžo. 

- Kalbėk! 

- Seserį atiduos kareiviams. Kaip ir mano seserį. Jei aš neprane- 
šiu, arba negrįšiu. Atleisk, jaunasis riki, bet jie seka mane. 

- Kas seka? Kur? 

Jaunasis raitelis papurtė galvą. 

- Totai nežinau. Nežinau, kurjie. Negi tai svarbu? Man sakė, kad 
seks kiekvieną mano žingsnį. Turiu joti toliau. 

- Duokit jam gerą žirgą! - įsakė Uvis. Jis žiūrėjo sustingusiomis 
akimis pro pilies vartus. - Devynias dešimtis! - pakartojo jis. - 
Devynias dešimtis! Ką tai gali reikšti, Kerniau? 

- Aišku, ką tai reiškia, Uvi, - lėtai tarė kalvis. - Jie nesitiki, kad kas 
užmokės. Nebent pats Vykintas įstengtų. Ir tai kažin. Bet va, vis tiek 
nori, kad visi apie tai žinotų... 

- Ko jie tada nori? - paklausė Einius. 

- Ko nori? Klastą Žemaitijos žemei rengia, štai ką. O kokią klastą 
- kas žino. 

Dusliai sudundėjo kanopos pakeliamojo tilto grėdais. Raitelis, 
žemai pasviręs balne, vykdydamas savo sunkią prievolę, jau tolo. 

Teutonų sekliai 


itą rytą Uvis atsisveikino su Vilke, nes nujautė, jog šį kartą 
išjoja ilgam. Paglostė šiurkštų kaklo kailį, pažvelgė į 
protingas akis ir papurtė galvą. 
- Ne... Tavo vilkiukai dar maži, - tarė atsakydamas į 
Vilkės akyse išsakytą klausimą. - Šį kartą turi likti. 

Ji suurzgė, lyžtelėjo šeimininko ranką ir , tarsi pati nemėgtų ilgų 
atsisveikinimų, vienu liuoktelėjimu dingo miško tankmėje. 

Junda ir Einius pasitiko Uvį jau prie pilies vartų. Iš vakaro buvo 
sutarta, jog nieko kito nelieka, kaip tik pasitarti su Zerviu. Būdamas 
žiemgalis, jis geriau sugebės atspėti kalavijuočių pinkles. Juk jau 
antroji žiemgalių karta kariauja su tais iš už jūrų-marių atplauku- 
siais perėjūnais. 

Diena pasitaikė apniukusi, vėjuota, su pažeme šliaužiančiais 
debesynais. Nuo senatvės palinkusios eglės varvino šaltus lašus, o 
samanos skleidė aitrų bobausių kvapą. 

Žirgų kanopos be garso smigo į smaragdinį sengirės kilimą. Uvis 
žinojo, kad šioje girioje laikosi šventi žalčiai. Kelias vedė į šiaurę, už 
Lielupės, kur savo galią ir valdžią mėgina įtvirtinti svetimo būdo 
žmonės - teutonai. Jiems nesuprantama žmogaus ir medžio gimi- 
nystė. Jie per jėgą ant laisvų žmonių tempia krikšto marškinius. Ar 
beateis kada ramybė? Kad galėtų be baimės žaisti vaikai ir laigyti 
kumeliukai. Kas pasakys? Kol yra priešas, tol bus, tokių, kurie jam 
priešinasi. 

Uvis gerai žinojo, kuria kryptimi joti link Lielupės, už kurios 
prasideda žiemgalių gyvenamas kraštas. Dar dešimties metų būda- 
mas, šiose vietose jis nušovė savo pirmąją stirną, kuri sužeista 
perplaukė upę, ir jiedu su vyriausiuoju broliu Daubaru, nepaklausę 
tėvų draudimo, persikėlė į kitą krantą. Užmigo svetimame krante, 
o pabudo jau teutonų nelaisvėje. Daubarui pavyko išsivaduoti, o 
Uvis ketverius metus praleido vergijoje Rygoje.* 

Kaip tik tada, bėgdamas iš nelaisvės, Uvis ir sutiko žiemgalį 
vaikinuką Zervį, pas kurį dabar jojo kartu su Junda ir Einium. 

* Apie Uvio nuotykius vokiečių nelaisvėje skaitykite knygoje “Teutonų 
belaisvis". 

Kelias į šiaurę, į liulančius pelkynus, už lėtosios Lielupės, ilgas 
kelias į... 

Beveik vienu metu visi trys užuodė dūmų kvapą. Beveik vienu 
metu visi trys nušoko žemėn ir kietai suėmė už žąslų žirgus, kad šie 
nesuprunkštų. Beveik vienu metu visi trys, stengdamiesi kuo tyliau 
žengti minkštomis žalsvomis samanomis ir prilaikydami žirgus, 
pasuko atgal, prie ką tik perjoto apžėlusia juodalksniais raguva 
almančio upelio. Čia, gilioje raguvoje, nulipo nuo žirgų ir pagirdė 
juos, raminančiai plekšnodami per kaklus. Tie nežinomieji, susikū- 
re laužą vos per pusę varsto nuo jų, jau negalės išgirsti jų žirgų 
žvengimo, juo labiau kad ir vėjas pūtė nuo laužo, laiku atnešęs 
dūmus ir perspėjęs rikio Žybarto vaikus. 

- Tu eisi pasižvalgyti, - ramiai tarė Uvis jaunėliui broliui. - Tik 
žiūrėk man, neįkliūk! 

- Baisi kupeta! Patys čia neįkliūkit! - įsižeidė Einius. Pasitaisė 
kabantį prie diržo peilį ir nėrė į tankmę. 

- Kam tu jį pasiuntei? - sunerimo Junda. - Juk žinai, kad Einiaus 
koja... 

- Nieko tokio, kad truputį šlubčioja, - atsakė Uvis, nagu tikrinda- 
mas kalavijo ašmenų aštrumą. - Žvalgant tai nekliudo. O pasislėpti 
ir tykoti mūsų brolis moka net geriau už mus. Medžioklėje jis ne 
vieną žvėrį yra iš netyčių užklupęs. Ką jau ką, o sėlinti tai jis sugeba. 

- Na, gudrumo broliukui iš tiesų netrūksta, - sutiko Junda. 
Primygusi arbaleto buožę keliu, sesuo įsiręžusi spaudė lanką tem- 
piančią svirtį. Įtempė plieninį lanką, užkabino templę kabliu, 
pasiruošė svambią trumpą strėlę kalvio Kerniaus nukaltu aštriu 
antgaliu. 

Visus tris žirgus Uvis pririšo prie augančių raguvoje gluosnių, 
užmovė jiems ant snukių abrakines su avižomis. Ir tik tada, kai 
abudu buvo bepradedą jaudintis, kad broliukas negrįžta, visai iš 
kitos pusės lyg vikrus žebenkščiukas išniro Einius. Šiek tiek raišuo- 
damas, pribėgo prie Uvio ir, nukreipęs į jį degančias rudas akis, 
negarsiai tarė: 

- Ten lomoje, visai netoli Lielupės, du kalavijuočiai ir du gink- 
lanešiai. Dar vienas senis, atrodo, neginkluotas. Jie turbūt neseniai 

perplaukė Lielupę, nes susikūrė laužą ir džiovinasi. Vienas riteris be 
šarvų. | 

- Kodėl manai, kad kalavijuočiai? - paklausė Junda. 

- Balti apsiaustai ant šaltekšnio krūmo užmesti. Apsiaustai su 
raudonais kalavijais ir kryžiais. Ką darysim? 

- Dar klausi! - pro sukąstus dantis pratarė Junda. - Girdėjai, kad 
jie grasina sudeginti mūsų motiną! 

-Ogalčiatie, apie kuriuos šnekėjo vaikinas iš Švėtės? - suabejojo 
Uvis. - Juos gal nepatartina pulti... 

- Nepatartina? - pamiršusi atsargumą, šūktelėjo Junda. - Nors 
dviem bus mažiau! Pirmyn, broliai! Mano rūpestis - abu riteriai. 
Judviem lieka ginklanešiai. 

Tarytum padidėję ir pasikeitę, ištįsę visu savo ūgiu, žemaičių 
miškuose gime broliai ir jų sesuo apsikabino, paskui vėl tarytum 
sumažėjo ir prapuolė tarp žalių alksnio šakų. Tikėjimas ir pyktis 
jiems suteiks visa, kas reikalinga pergalei. Rikio Žybarto vaikai 
niekad nemokėjo ir nemokės sulinkti po baimės našta. Nuo pat 
vaikystės medžioklę jie vertina labiau už patį medžioklės grobį. O 
mūšis jiems kartais atrodo kaip vaikystės žaidimų tęsinys. 

Prislinkę prie lomos i: užsiglaudę už šaltekšnio krūmų, Uvis, 
Junda ir Žinius išgirdo ka:avijuočių ginčą. 

- Hols der Teufel!* Taitu palvidai tą vaikiščią vieną, ojo ir pėdos 
atšalo! - išmetinėjo liesas geltena, kurio kaktoje dar buvo likes 
raudonas atspaudas nuo kietc šalmo. Šalmas gulėjo greta, kartu su 
kalaviju sidabru kaustytose makštyse. 

Netoliese tvarkingoje krūvelėje buvo sudėti šarvai, o riteris, vien 
pilkais nuo prakaito drobiniais apatiniais rūbais, atrodė visiškai 
negrėsmingas, tarsi išlukštentas iš kiaukuto vėžys. 

- Niekur jis nedings, broli Hermanai, - atsakė kitas, jaunesnis 
riteris, su krūtinę dengiančiais plieno šarvais, kurstęs smilkstantį 
laužą. - Kuoknesėje liko jo sesuo, atbėgs liežuvį iškišęs pranešti, kad 
įsakymas įvykdytas. Komtūras žino, ką daro. 


* Po velnių! (Vok.) 

- Irtada jis paleis belaisvius, kaip žadėjo tam broliui Steponui iš 
Rygos? Kaip manai? - paklausė riteris Hermanas. 

- Tai kad brolis Steponas jau turbūt Rygoje... - nusijuokė jaunes- 
nis kalavijuotis. 

- O žemaičių ragana gal jau spirga ant laužo.... 

Jam pradėjus iš savo žodžių kvatotis, suzvimbė arbaleto strėlė. 
Teutonas taip ir nuvirto su juokui pražiota burna. Persigandęs 
jaunesnis riteris čiupo kalaviją, pabandė užsimauti šalmą, bet ne 
mažiau taikli Einiaus strėlė cvaktelėjo į krūtinę. Riterio laimei, 
šūvio metu jis netyčia pasisuko, todėl, užuot kirtusi statmenai, 
strėlė tik brūkštelėjo per šarvų nėrinius. Tuo metu atsipeikėjo ir 
sėdėje pagarbiame atstume ginklanešiai. Čiupę trumpakočius mū- 
šio kirvukus, jie akimis ieškojo netikėtų užpuolikų. A, štai kur jie! 
Šleivakojis, juodas kaip angliukas vaikinas ir augalota, beveik vyro 
ūgio mergina. Riteris jau šoko tiesiai ant Jundos - iškėlęs kalaviją, 
kietai sučiaupęs burną... Atrodė, niekas jo nesulaikys! Tačiau 
puolančiam teutonui po kojomis nuvirto juodaplaukis vaikinukas. 
Riteris tik skėstelėjo rankomis ir suklupo. Tą pačią akimirką iš 
viršaus švystelėjo Jundos peilis. Ji net pati nežinojo, kur smogė, 
tačiau riteris susmuko ir nebeatsikėlė. Įniršę ginklanešiai puolė 
prie merginos, bet tuo metu už jų nugarų pasigirdo šaižus švilpi- 
mas. Atsisukę jie išvydo dar vieną kalaviju ginkluotą augalotą 
jaunuolį. Mikliai atmušdamas kirvukų kirčius, Uvis netikėtai smei- 
gė vienam ginklanešiui, o iš arti paleista Einiaus strėlė parklupdė 
ir antrąjį. 

Pakloje priešus, visi trys tik dabar pastebėjo šalia nulūžusio 
beržo iš siaubo drebantį senyvą vyrą su sėlių kraštuose dėvimais 
rūbais. 

- Atsargiai, jis slepia ginklą! - sušuko Einius, skubiai išsitraukda- 
mas naują strėlę iš dėklo ir dėdamas ją prie lanko templės. 

- Pala! - Uvis, kilstelėjęs savo nedidelį raitelio skydą, kad šis 
uždengtų krūtinę, ir stipriau suspaudęs kalaviją, žengė sėlio pusėn. 
Sėlis užsidengė rankomis veidą ir susigūžė. Atrodė, kad jis stengiasi 
susilieti su pilka miško žeme. Pro pirštus jis paraudusiom akim 
žvelgė į Uvį. Staiga senio rankos nusviro, jis bakstelėjo pirštu Uvio 

pusėn, išsižiojo ir keletą akimirkų bejėgiškai žiopčiojo lyg ištrauk- 
tas iš balos karosas. Pagaliau atgavo balsą. 

- Surg-mi-nas... - dusdamas išskiemenavo senis, ir jo akys 
išsiplėtė - atrodo, ne tik iš baimės, bet ir iš nuostabos. - Surg-mi-nas! 
- pakartojo jau raiškiau. 

Uvis sustojo. į 

- Surgminas? Ką reiškia šis vardas, seni? Sakyk! 

- Surg-mi-nas... - dar sykį pakartojo sėlis ir stebėtinai vikriai, 
beveik kaip jaunuolis, atsistojo. Dabar kaire ranka jis laikė prispau- 
des pilvą, ir tai suklaidino Uvį. 

- Mesk! - suriko Uvis ir kirto kalavijo plokštuma sėliui per kairijį 
petį. Smūgis buvo pakankamai stiprus - senis susverdėjo ir griuvo 
beržo pusėn. Pataikė galva į aštrų nulūžusio beržo kelmo kampą. 
Kairioji senio ranka bejėgiškai nusviro. Delnu į viršų. Nieko jis ten 
neslėpė. 

- Gal pribaigti? - paklausė Einius. 

- Maniau, kad peilį slepia.. Bet ne! Junda, girdėjai, ką jis sakė? 

- Aiškiai. Sakė - Surgminas. Mūsų dėdė Surgminas! - Junda 
prikando lūpą. - Bet dėdė Surgminas senų seniausiai į dausas 
iškeliavęs. | 

- Būtent, kad senų seniausiai. Matyt, jam kitas Surgminas 
pasivaideno. 

- Bet kad į tave rodė, Uvi. Į tave! 

Uvis atsiduso ir, nubraukęs nuo lazdyno šakos saują lapų, 
atsidėjęs valė kalavijo ašmenis. Atrodė, kad jis įtemptai mąsto. 

- Grįškim atgal, - pagaliau pasiūlė jis. - Ne taip jau toli nujojom 
nuo Ventės. 

- Iš tiesų, - susimąsčiusi tarė Junda. - Negerai, kai žygis iš karto 
krauju prasideda. Bet negerai ir grįžti atgal. 

- Gal nuvežkim šitą senį pas Minkantą? - pasiūlė Einius. - 
Minkantas jį atgaivins. | 

- Bet kodėl šitam seniui mūsų dėdė pasivaideno? - gūžtelėjo 
pečiais Junda . 

- Tikrai reikia vežti pas Minkantą, - nutarė Uvis. 

5 
Pas Minkantą 


inkantas gyveno atokioje, pasislėpusioje tarp pelkių 
sodyboje. Tik gerai žinantys Ventės apylinkes galėjo 
surasti kelią, tiksliau - siaurą takelį gūdžiame eglyne, už 
kurio įsiterpusiame į raistą pusiasalyje stovėjo iš eglinių 
rąstų suręsta troba. Sodyba skyrėsi nuo kitų aplinkinių nebent tuo, 
kad Minkantas nelaikė galvijų, neturėjo daržinės ir tvarto, o visas 
jo turtas tilpo juodoje aprūkusioje troboje su židiniu. Tiesą sakant, 
koks ten turtas - sukabinėti palubėje žolynai, sustatytos ant lenty- 
nos molinės puodynaitės su visokiais gydomaisiais tepalais, kaban- 
tis ant rąsto apsiaustas, atremta į kampą ilga lazda su trigubai 
užlenktu galu. Už namo, pašiūrėje - tvarkingai sukrautos pliauskos 
- atskirai eglinės, atskirai beržinės ir liepinės, žilvičio vytelių 
ryšuliąi. 

Uvis visiškai nenutuokė, kiek Minkantui metų. Kiek galėjo 
prisiminti, jis visad buvo žilabarzdis, raukšlių išvagotu veidu. 
Žmonės pasakojo, kad Minkantas pražilo dar visai jaunas, kai 
sunkiai sužeistą, netekusį sąmonės, žirgas parnešė nuo Dauguvos 
krantų tą šaltą žiemą, kai žuvo protėvis Žvelgotė. Minkantas išliko 
gyvas vienintelis iš visos protėvio kariuomenės. Išjojo į žygį juodas 
kaip varnas, grįžo žilas kaip obelis. Kelis metus vadavosi mirtimi, 
o kai visų apylinkės žolininkių padedamas atsistojo ant kojų, pats 
ėmė gydyti kitus. Ventės pilėnai surentė jam trobą atokioje vietoje, 
nes Minkantas po viso to, ką buvo patyręs, nebeištverdavo didesnio 
žmonių sambūrio. Susirgus Žmogui ar gyvuliui, jį kviesdavo ir 
pilėnai, ir kaimiečiai, atsidėkodami lašiniais, duona, pienu. Vasarą 
ir rudenį Minkantas grybaudavo ir uogaudavo, laikė kelis kelmus 
bičių. Žiemą iš vytelių pindavo krepšius, daug ką mokėjo padaryti 
iš medžio. Visa Ventės pilis valgė jo išskaptuotais šaukštais. 

Nujautęs juos atjojant, Minkantas išėjo pasitikti ir plačiai atvėrė 
vartus aukštoje tvoroje, saugojusioje jo sodybą nuo laukinių žvėrių. 
Pažvelgė į permestą per balną surištą senį, tačiau nieko nepaklausė. 

- Va senis, iš rūbų sprendžiant - sėlis, - tarė Uvis, atrišdamas 
belaisvį. - Palikau gyvą, nors buvo kartu su kalavijuočiais. Kažką 
vapėjo apie iškeliavusius į dausas. 

Sėlis jau buvo atsitokėjes. Vos jam atrišo rankas, jis parpuolė ant 
kelių prieš Uvį: 

- P-pasigailėk vargšo senio, - suvapėjo iš baimės kimstančiu 
balsu. Jo šneką sunku buvo suprasti, nes sėlis painiojo vokiškus, 
žemaitiškus ir savo kalbos žodžius. - Nežudyk!.. 

Raukšlėtais senio skruostais riedėjo ašaros, jis atrodė toks 
menkas ir persigandęs, kad Uviui pagailo belaisvio. 

Miške, kai virė mūšis, Uvis nedvejodamas tam kūkčiojančiam, 
dabar ant kelių suklupusiam seniui būtų nuritinęs galvą. Bet jis juk 
nepuolė, tupėjo persigandęs prie audros nulaužto beržo ir laukė, 
kuo pasibaigs jo šeimininkų užpuolimas. Ir tvojo Uvis jam per petį 
turbūt be reikalo, todėl jautėsi truputį kaltas. 

- Liaukis kakta baksnojęs į mano apavą, seni, - pasitraukė 
atatupstas Uvis. - Stokis ir išklok, kodėl išdrįsote kišti nosį taip toli 
už Ordino žemių ribų? Tik perspėju, nebandyk mums dumti akių! 
Visai neseniai tie, kuriems tarnauji, pagrobė mūsų motiną ir seserį. 
Tau aišku? Supranti, kad nejuokaujam? - Uvis tebevarstė sėlį 
akimis, o tas tik galvą lingavo, nepratardamas nė žodžio. 

- Taigi pagrobė! - tęsė Uvis. - Ir žinok - jei pajusiu, kad meluoji, 
tą pačią akimirką tavęs laukia mirtis! 

Sėlis pašoko. Susilenkęs, truputį svyruodamas, žvelgė jau iš- 
džiūvusiomis akimis į Uvį. 

- Prisiekiu tau, jaunasis riki, krikščionių Dievu ir visais sėlių, 
žemaičių, lietuvių, žiemgalių, kuršių dievais, jog nesu nužudęs nė 
vieno savo gentainio! Nė vieno! Nesu net ginklo rankoje laikęs. Tik 
mažą peiliuką turiu. Aš - arklininkas, vargšas arklininkas. Pabalno- 
juirnubalnoju šeimininkų žirgus. Tokios menkos mano pareigėlės. 
Nušluostau, kai jie būna suplukę, pašeriu avižomis, vasarą dalgele 
pripjaunu šieno. Todėl ir gyvenu tvarte, jaunasis vade. Klausausi 
arklių šnarpštimo, ir man atrodo, lyg būčiau savo tėvo arklidėje, o 
naktimis sapnuoju gimtuosius namus... Pasigailėk! 

- Baisi kupeta! - šyptelėjo Einius. - Pasigailėsim, jei sakysi 
teisybę. 

Minkantas įvedė visus vidun. Pakūrė židinyje ugnį. Duris paliko 
atviras. 

- Tu iš Kuoknesės? - paklausė Uvis. 

- T-taip, - neryžtingai patvirtino senasis sėlis. - Iš Kuoknesės... 

- Ko įsibrovėt į mūsų žemes? - toliau tardė Uvis. 

- Sakyk teisybę! - pridūrė Einius. - Ar matei mūsų motiną ir 
seserį? | 

Senis susigūžė po klausimų kruša, patylėjo ir pagaliau atsakė: 

- Nežinau, ar mačiau būtent jas. Teisybę sakau, kad mačiau 
belaisvius iš Švėtės pilies. O dvi moteris, kilmingas moteris, kom- 
tūras uždarė į cele. Ginklanešiai kalbėjo, kad senesnioji - ragana. 
Todėl uždaryta, kur mūrinės storos sienos ir tik vienas langelis 
dviejų plaštakų dydžio. Ir gražuolė dukra su ja. O prie durų - dieną 
naktį sargyba! Ir prie to langelio! 

Žybarto vaikai susižvalgė. Minkantas tylomis krovė malkas į 
ugnį. Pagaliau Uvis tarė: 

- Tai ko įsibrovėt į mūsų žemes? Tiesą sakyk! 

Senis truputį nurimo ir nuolankiai ėmė aiškinti: 

- Komtūras pasiuntė brolius Hermaną ir Frydrichą su dviem 
ginklanešiais sekti to jaunuolio, kuris turi pranešti visiems žemai- 
čiams apie išpirką. Ginklanešiai kalbėjo, kad komtūras tyčia pasky- 
rė tokią išpirką, kad niekas jos nesurinktų, nes gerojo vyskupo 
Alberto pasiuntinys liepė jam paleisti belaisvius. Turėjom tą 
vaikiną sutikti grįžtantį ir palydėti per Ordino žemes. 

- O tu ką čia veikei, seni? - paklausė Einius. 

- Mane pasiuntė padėt susišnekėt, jei reikės... 

Atrodė, kad sėlis kalba nuoširdžiai. Junda paklausė: 

- Kuo tu vardu, seni? 

- Vyskupas mane pakrikštijo Johanu, o motina vaikystėje šaukė 
Plunciu... - Sėlio akyse vėl sužvilgo ašaros. 

- O kas tave vertė tarnauti teutonams? - rūsčiai paklausė Uvis. 

Baimės šešėlis vėl nuslinko suvytusiu senio veidu. 

- Badas, jaunieji žmonės, badas... Kai dar buvau tokio amžiaus, 
kaip šis bernaitis, - senis parodė pirštu į Einių, - mūsų žemes ištiko 

toks nederlius, kad ištisos šeimos kriste iškrito. Išmirė visi mano 
artimieji. Ko gero, ir aš būčiau užmerkeęs akis, jei ne vienuoliai 
bernardinai. Jie mane rado leisgyvį šalia jaunesnės sesutės ir 
motinos. 

Susijaudinęs senis nutilo. Jo gerklę ėmė smaugti rauda. Kad 
nepravirktų, jis kramtė bekraujes lūpas. 

- Vienuoliams siuvau abitus, dirbau kitus darbus. Paskui kartu 
su bernardinais nukeliavau į Rygą, - tesė šiek tiek susitvardes. - 
Vienuoliai nuvedė mane pas vyskupą Meinardą. Tas pakrikštijo 
mane ir davė darbą arklidėse. Gavau pastogę, kąsnį duonos. Po to 
tarnavau vyskupui Bertoldui, o ilgiausiai - vyskupui Albertui, kuris 
mane mėgo. Bet vieną kartą supykdžiau gerąjį vyskupą, ir jis 
atidavė mane Kuoknesės komtūrui. Jam ir tarnavau iki šiol... 

Sėlio pasakojimas sujaudino jaunuolius, nors jie stengėsi to 
neparodyti. Juk jie patys kiekvieną akimirką gali tapti našlaičiais: 
tėvas - žygyje, motina - nelaisvėje. 

- Nesaldu tau, seneli Plunci, - taikiai tarė Uvis. - Bet prisipažink, 
kodėl visą kelią iki pat Ventės negalėjai nuo manes atplėšti akių? 
Žiūrėjai ir vis kažką po nosimi mykei... 

Sėlis sučiupo Uviui už rankos: 

- Jaunasis riki, jei tada, po mūšio, nebūtum manęs pritrenkęs, 
jau tuomet viską būčiau pasakęs. Progos nedavei... Tik klausi ir 
klausi, o man žodžio pasakyt neleidi! Na, o dabar pažvelk. Visi 
pažvelkite! 

Sėlis pasirausė savo rūbuose, atkišo sugniaužtąranką ir, kirčiuo- 
damas kiekvieną skiemenį, ištarė: 

- Surg-mi-nas! 

Atgniaužė kumštį, ir ant delno sužvilgo dailus gintarinis kirvu- 
kas. Visiems - ir Žybarto vaikams ir Minkantui - net kvapą užėmė. 
Staiga Uvis drykstelėjo savo marškinių apykakle, nutraukė nuo 
kaklo ant plonyčio dirželio pakabintą daiktelį, stvėrė sėlio ranką ir 
priglaudė savąją plaštaką prie Pluncio delno. Ant abiejų delnų 
sužvilgo visiškai vienodi kirvukai, tarsi tas pats meistras būtų juos 
gaminęs. Uviui pradėjo drebėti rankos. 

“Iš kur gavai šitą gintarą, sakyk! - visas išraudęs Uvis ėmė artintis 
prie sėlio. - - Nužudei? Taip? Apiplėšei? Taip? 

- Aš nieko blogo nepadariau. Aš tam žmogui padėjau bėdoje, - 
tyliai tarė sėlis. 

Uvis vos vos suvaldė drebančias savo rankas. 

- Iš kur tu gavai gintarą? - dusliai paklausė. - Man kirvukąatidavė 
tėvas, o tu šį gintarą galėjai pagrobti tik iš mano dėdės. Ko 
išsižiojai? Juk jo, mano dėdės Surgmino, vardą ką tik ištarei! 

- Uvi, valdykis. Leisk, tegu sėlis kalba, - ramiai tarė Minkantas. 

- Taip, bet prieš daugelį metų mano dėdė žuvo prie Dauguvos. 

- Dėdė? - nustebo sėlis. - Tik pamanyk - dėdė! Kaip du vandens 
lašai buvo panašus į tave. Bet leiskit viską papasakoti iš eilės! 


Sėlio pasakojimas 


ai atsitiko seniai, kai dar buvau jaunas ir stiprus, o 

Kuoknesės pilį, iš kurios dabar atvykau, dar valdė rusinai. 

Tai atsitiko prieš kokius trisdešimt pavasarių, o aš tada 

buvau toks stiprus, kad būčiau galėjęs kiekvieną jūsų 
patiesti ant menčių. Ištikimai tarnavau jau trečiajam vyskupui, jo 
ekscelencijai Albertui, jis buvo manimi patenkintas. Jo žirgai 
tiesiog blizgėjo iš sotumo. O sykį, prisiminęs tuos laikus, kai 
siūdavau vienuoliams abitus, įsidrąsinau ir jam pasiuvau net rau- 
donąjį vyskupo drabužį. Kai jo ekscelencija keliaudavo tikrinti, 
kaip ordino pilių komtūrai tvarkosi savo valdose, kaip vienuoliai 
skleidžia Dievo žodį tarp pagonių, mane dažniau nei kitus arklinin- 
kus imdavo į palydą. O mano darbas visur buvo vienodas, ar Rygoje, 
ar Lenevardėje, ar kitur: kad žirgai būtų laiku pakaustyti, pagirdyti, 
pašerti. Gerasis vyskupas nešykštėdavo man maisto ir vyno nuo 
savo stalo. Taip ir klajojau su vyskupu Albertu po žiemgalių, lyvių 
ir savo gentainių sėlių žemes, kol sykį jo neužrūstinau. Tai buvo tas 
kartas, kai vyskupas išvyko į Teutoniją rinkti piligrimų, kurie, 
apsivilkę apsiaustą su kryžiumi ir kalaviju, atplaukdavo laivais į 
Rygą ir prisijungdavo prie Kristaus kariuomenės brolių. 

Pamenu, tada jau tarnavau vyskupui Albertui septintuosius 
metus. Dar vasarą jo ekscelencija buvo išvykęs į Teutoniją, nes 
Rygoje krikščionių tais metais liko nedaug, net ir kai kurie riteriai 
panoro grįžti į tėvynę, palikdami vyskupo miestą likimo valiai. 
Vyskupo brolis Teodorikas, kuriam paprastai tarnaudavau, kai 
vyskupas būdavo išvykęs, pasiėmė mane į Holmo pilį. 

Dauguva tais metais užšalo labai anksti. Žiema buvo šalta irilga, 
O per gavėnią prie Rygos atjojo devynios galybės žemaičių. Miestie- 
čiai ir riteriai baisiausiai persigando, kai žemaičių vadas Žvelgotė 
įžengė į apsuptą miestą, kur miestiečiai jį sutiko su midumi. Rikis 
Žvelgotė išgėrė midaus, kurį jam pasiūlė riteris iš Frizijos, vardu 
Martynas, ir pažadėjo šį sykį Rygos nepulti. Pirma jie nukariausią 
Igauniją, otada grįždami ir Rygą sudeginsią, pasakė rikis Žvelgotė. 
Irtadavisata kariuomenė, o vyskupo rūmuose kalbėta, kad jos būta 

du tūkstančiai raitelių, nujojo į šiaure. Rygiečiai baisiai persigando, 
tuo labiau kad vyskupo nebuvo mieste, tačiau po kelių dienų atvyko 
žiemgalių vadas kunigaikštis Viestartas. Žemaičiai pakeliui į Rygą 
buvo nusiaube jų žemę, tad jis pasiūlė rygiečiams susivienyti ir 
užpulti begrįžtančius užpuolikus. 

Štai tada vyskupo brolis Teodorikas ir pasiėmė mane į Holmo 
pilį, kur mes turėjome laukti, kuo baigsis mūšis. 

Po kelių ilgų laukimo dienų atsivėrė pilies vartai, ir į kiemą įjojo 
būrelis kalavijuočių. Jie laikė apsupę dviejų žirgų traukiamas 
roges. Buvo atlydys, ir kaip šiandien prisimenu baisiai džerškian- 
čias pavažas, kai žirgai tempė roges per akmenimis grįstą kiemą. 
Rogėse kažkas bolavo. Smalsumo apimtas, ėmiau ir prisiartinau. 
Geriau įsižiūrėjes, aiktelėjau: pro rogių drangą kyšojo kruvina 
ranka! Ginklanešiai nuvijo mane šalin, bet aš jau supratau, kad jie 
grįžta iš mūšio su sužeistaisiais. Besistumdydamas tarp ginklane- 
šių, nugirdau, kas įvyko. Pasirodo, teutonai su žiemgaliais iš tikrųjų 
surengė pasalą iš žygio grįžtantiems žemaičiams ir visus iki vieno 
išžudė. O rogėse buvo paimti į nelaisvę jų rikiai. Pats galingasis 
kunigaikštis Žvelgotė žuvo užpultas iš pasalų. Jį, sėdintį rogėse, 
ietimi nudūrė vienas teutonas. O tiedu rikiai vežė Igaunijoje 
prisiplėštus turtus, didžiulį lobį, ir juos pavyko pagauti tik trečią 
dieną po mūšio, tačiau lobio jie jau nebeturėjo... 

Čia pat, pilies kieme, juos surištus išvertė iš rogių, ir budelis 
ėmėsi darbo. Vienas iš paimtųjų į nelaisvę buvo vyresnio amžiaus, 
o kitas - visai jaunas, jam vos buvo pradėjusi želti barzda. Juos taip 
kankino, vėl ir vėl klausdami, kurioj pily paslėptas lobis, ar 
Dignojos, ar Misos... 

Senasis Pluncis nutilo ir užsimerkė, tarsi jam prieš akis vėl būtų 
iškilęs tas kraupus vaizdas. Visi tylėjo. 

- Kodėl kaip tik tas pilis minėjo? - paklausė Einius. 

- Nežinau. Bet taip klausė: “Ar Dignojos, ar Misos?". Žemaičiai 
ištvėrė visus kankinimus, nė žodžio neištarė, tik retkarčiais sude- 
juodavo. Po valandos senasis žemaitis mirė, o jaunasis neteko 

sąmonės. Teutonai nejudančius kūnus paliko kieme ir sugužėjo į 
pilį, kur prasidėjo puota. O man įsakė, kad iškirsčiau Dauguvos lede 
eketę, pririščiau lavonams po kaklais akmenis ir paskandinčiau. 
Užkėlęs ant arklio, nugabenau ant upės ledo iš pradžių vyresnįjį 
rikį, o paskui - ir jaunuolį. Ir tada pastebėjau, kad šis dar gyvas. 
Nušluosčiau nuo jo veido sukrešėjusį kraują, kaip mokėdamas 
sutvarsčiau žaizdas, nors buvo aišku: sumaitotas jaunasis rikis ilgai 
netvers. Jis kažką šnibždėjo kruvinomis lūpomis, paskui netikėtai 
atmerkė akis, tokias mėlynas kaip dangus, kaip tavo akys, jaunasis 
riki Uvi, kilstelėjo, virpančiomis alkūnėmis atsirėmė į ledą ir 
apsižvalgė. Paskui sugniaužė mano riešą, lyg replėmis suspaudė. 
Net nustebau - iš kur merdinčiame žmoguje šitiek jėgos? 

“Ką tik pasimeldžiau dievams, prieš atiduodamas jų valiai savo 
vėlę, - sušvokštė nelaimingasis ir, giliai atsikvėpes, tesė: - Nepažįs- 
tamasai, pats tapsi liudininku, kad garbingai baigiau kelione. O 
dabar klausykis, atidžiai klausykis mano darvienos, jau paskutinės, 
maldos ir būtinai įsidėmėk žodžius!" 

Sukaupęs visas jėgas, jaunuolis aiškiai prakalbo: 


“Žvorūne dievaite, 
Teutoną užburki, 
Kad akys apžilptų 
Ir protas aptemtų, 
Kad žvelgtų į lobį, 
Bet jo neregėtų, - 
Žvelgotė taip prašo. 


Žvorūne dievaite, 
Palaimink žemaitį. 
Kur skraido gyvatės, 
Ten lobis padėtas. 
Ne ąžuolo, liepos, 
Lazda pasibelski! 

Kaip garsas tolyn, 
Taip auksas aukštyn. 
Žvelgotės pasiųstas esmi." 


Tai pasakęs, jaunuolis dar kartą giliai atsiduso ir tarė: 

“Mano vardas - Surgminas. Ar prisiminsi? Surg-mi-nas! Jei 
sutiksi ką nors iš žemaičių, perduok jiems, ką išgirdai. Ar gerai 
įsiminei mano maldą?" - Ir tada jaunasis rikis Surgminas antrą 
kartą jau silpstančiu balsu sugiedojo tą keistą maldą ne maldą ir 
amžiams užmerkė akis. 


Senasis Pluncis nutilo. Jis giliai alsavo, lyg būtų atlikęs sunkų 
darbą. Jaunuoliai susižvalgė. 

- Surgminas... - tarė Uvis. - Tai štai kaip... Tai štai kaip mirė dėdė 
Surgminas... 

- Ar tu nekliedi, seni? - paklausė Einius. 

- Tegul prasiveria po manimi žemė, jaunasis riki! Tegul mano 
akys daugiau nernato šviesos! Viską pakartojau žodis žodin! Tris- 
dešimt metų praėjo, bet viską prisimenu kaip šiandien. Motinos, 
tėvo vardą galėjau pamiršti, bet tik jau ne tai, ne tai... 

- Surgminas buvo Žvorūnei pašvęstas, - negarsiai tarė Minkan- 
tas. - Prisimenu, pats buvau apeigose. Šito Pluncis negalėjo žinoti. 
Dievaž, negalėjo... 

- Dar sykį pakartok, ką girdėjai, - įsakmiai tarė Uvis. 

Senasis Pluncis, nepakeisdamas nė skiemens, lėtai ir aiškiai 
pakartojo. 

- Žvorūne dievaite, palaimink žemaitį... Kur skraido gyvatės, ten 
lobis padėtas... - susimąstęs pakartojo Minkantas. 

- Tai malda, - tarė Uvis. 

- Ne vien malda, - pridūrė Einius. - Už tų žodžių dar kažkas 
slepiasi. 

-Ką dar sakė dėdė Surgminas? - paklausė Uvis.- Kas buvo toliau? 

- Toliau? - gūžtelėjo pečiais senasis Pluncis. - Juk sakiau - jis 
nukeliavo pas protėvių vėles. Bet prieš tai nuo krūtinės nuplėšė 
gintarinį kirvelį ir įspraudė man į delną. Supratau, kad turiu 
perduoti jo giminėms. Surgmino ir to vyresnio rikio kūnų, kaip 
buvo įsakę teutonai, aš nepaskandinau eketėje, bet palaidojau 
netoli pilies, šitoje Dauguvos pusėje, kad ilsėtųsi arčiau prie gimti- 
nės. Ar garbingai pasielgiau, jaunieji rikiai? - paklausė sėlis. 

- Garbingai, - patvirtino Uvis. 

- Už tai ir nukentėjau, - atsiduso senis. - Kai gerasis vyskupas 
sužinojo, kad neįvykdžiau jo brolio Teodoriko paliepimo, atidavė 
mane Kuoknesės komtūrui... - senis patylėjo ir nusišypsojo: - Bet 
viskas išėjo į naudą. 

- Dėdės Surgmino prieš mirtį pasakyti žodžiai - ne malda! - 
nusprendė Einius. - Juk jis, sunkiai sužeistas, nukankintas, būtų 
prašęs dievų, kad parodytų kelią į dausas. Kuo čia dėta Žvorūnė? 
Negi jums neaišku, kad šiais žodžiais jis norėjo perduoti gentai- 
niams, kur yra lobio slaptavietė? 

- O ar pats nebandei ieškoti lobio? - atidžiai žvelgdamas seniui 
į akis, paklausė Uvis. 

- Aš tai nebandžiau, bet teutonai pilaitėje, prie kurios buvo 
sučiuptas Surgminas,“visą žemę išrausė. Vos išaušo pavasaris, 
vyskupas pasiuntė būrį vyrų, tačiau jie nieko nepešė. Dar ir dabar 
ten riogso suverstos žemės kalnai, ant kurių jau želia krūmokšniai. 
Garuote išgaravo lobis... 

- Lobis - ne klanas vandens po lietaus. - pertraukė senąjį Pluncį 
Uvis. - Išgaruoti jis negalėjo. 

- Tas teisybė, - patvirtino Minkantas. Iki šiol jis tylėdamas dėjosi 
galvon, ką pasakoja belaisvis. - Klanas vandens išgaravęs pavirsta 
lietaus lašais. Niekas be pėdsakų neišnyksta. O šis lobis aplaistytas 
krauju! - Minkantas pažvelgė paeiliui į Uvį, Einių ir Jundą, patylėjo 
ir pridūrė: - O viskas prasidėjo nuo to, kad jūsų protėvis nepakluso 
dievams. 

47 


- Nepakluso dievams? - nustebo Uvis. 

- Paklausykite! - įsakmiai tarė Minkantas. - Jūsų protėvis Žvel- 
gotė surinko tą žiemą du tūkstančius vyrų iš Žemaitijos ir Lietuvos. 
Nors burtai nežadėjo sėkmės, jis vis tiek patraukė į žygį! 

- Kokie burtai? - paklausė Einius. 

- Kai per padėtą ant Žemės ietį pervedė žirgą, jis ją peržengė 
kairiąja koja. Blogas buvo šis ženklas, bet Žvelgotė pažvelgė į savo 
raitelius, į tankų iečių mišką, kuris siūbavo virš raitelių galvų, ir 
nutarė, kad jo vyrai galingesni už dievų perspėjimą. Bet vis tiek jį 
graužė nuojauta, ir tik Rygoje, kai drebantis iš baimės teutonas 
pasiūlė jam midaus ir paprašė aplenkti miestą, rikis nusiramino, 
nutaręs, kad nėra tokios kariuomenės, kuri nugalėtų jo vyrus. 
Nežinojo galingasis Žvelgotė, kad iš paskos jo kariuomenei į Rygą 
seka žiemgalių valdovas Viestartas, kuris seniai troško atkeršyti 
žemaičiams už tai, kad šie sugriovė kelias jų pilis. Viestartas 
susimokė su teutonais ir, kai žemaičiai grįžo iš Igaunijos, varydami 
belaisvius, galvijų ir žirgų bandas, užpuolė juos iš pasalų. Patį 
Žvelgotę, bemiegantį rogėse, teutonai nudūrė ietimi. O grobis - 
brangenybės, surinktos Igaunijos bažnyčiose ir pilyse - dingo, 
išgaravo tarsi klanas vandens. Ir kokia iš to žygio nauda, Žvelgotės 
anūkai? 

Minkantas nutilo. Pro atviras duris matėsi, kaip ant pelkės, 
supančios buveinę, lėtai leidosi vakaras. Virš gilių akivarų, juoduo- 
jančių akinamai žaliuose kimsynų plotuose, lėtai kilo balkšvi rūko 
tumulai, po truputį skleisdamiesi platyn, užklodami pelkę ir artė- 
dami prie Minkanto sodybos aptvaro. Neilgai trukus jie apsėmė 
visą pelkę, o sodyba atrodė lyg salelė miglų jūroje, kurios gyventojai 
su nerimu žvelgė į baltas bangas, pasirengusias užlieti ir šį nedidelį, 
aukštais egliniais mietais aptvertą kiemelį, įsiveržti į vidų pro 
atviras duris. 

Minkantas nutilęs žvelgė į liepsną. Paskui, tebemąstydamas 
apie Žvelgotę ir jo paskutinį žygį, pasverdamas kiekvieną žodį, 
tarė: 

- Dievai nemėgsta tų, kurie nepaiso jų valios. Jūsų motina, kai 
buvo perspėta, irgi nepakluso - pagalvojo, kad apsiriko, kad ne taip 
perskaitė dūmų kalbą... - Minkantas vėl patylėjo, įmetė į židinio 
liepsną naują pliauską ir pridūrė: - O dabar, Žybarto vaikai, eikite 
miegoti. 


Miegas neėmė. Junda išėjo į lauką ir apsidairė. Saulė jau 
nusileido, tačiau tamsa dar nespėjo užgriūti. 

Balta sustingusi rūko banga, aukštai iškilusi anapus eglinių 
mietų tvoros, jau apsėmusi beržų ir eglių viršūnes, staiga susvyravo 
ir siūbtelėjo į kiemą, akimirksniu apsemdama visus pašalius, Jundą 
ir paskui ją išėjusius iš tfobos brolius. Žybarto vaikai staiga pasijuto 
atskirti vieni nuo kitų neperregima balkšva ir drėgna siena, kuri 
Junda staiga pajuto kažką šalia. Kažką labai artimą. Tarsi savo 
mintis. Junda jautė, kad šalia stovi motina Medeina, užsimetusi ant 
pečių savo pilkąją skepetą su iš žalvario skardelių sudėliotais 
Švaistikio raštais. 

- Vaikeli, jūsų dėdė Surgminas jums ištiesė ranką, - išgirdo ji 
motinos žodžius. 

- Mama, - pusbalsiu pabandė ištarti Junda, tačiau lūpos ne- 
pakluso. 

- Priimkite dėdės Surgmino dovaną, mano vaikai... 

- Mama, kur tu? - Junda vėl pabandė sušukti, ir neišgirdo savo 
balso. 

- Dėdė Surgminas siunčia jums išpirką, kurios už mudvi su Gaile 
reikalauja teutonai, - pakartojo Medeina. - Krikščionių turtai tegu 
krikščionims ir sugrįžta, - Medeina pakėlė galvą, apgaubtą baltu 
kaip sniegas nuometu. Žvaigždžių šviesoje blykstelėjo mėlyna 
stiklinė žalvarinio smeigtuko akutė. - Tavo broliai tą lobį suras. O 
tu pasiliksi Ventėje. 

“ - Mama... - pagaliau įstengė ištarti Junda. Ištiesė ranką, siekda- 
ma paimti motinos delną, tačiau užčiuopė vien tuštumą. Tai buvo 
tik tirštas rūko tumulas. 


. 
“ 


Išaušus, kai Žybarto vaikai jau sėdėjo ant žirgų, prie Jundos 
priėjo Minkantas: 

- Junda, tu privalai atsisakyti kelionės. 

Junda neprieštaravo. Ji taip ir nepasisakė nei broliams, nei 
Minkantui, ką patyrė vėlyvą vakarą. Rūkas saulei tekant jau buvo 
išsisklaides, tačiau Junda nežinojo, kad tą vakarą ir jos broliai, ir 
senasis Minkantas buvo išėję į rūką. 

Motina ir duktė 


iūrią Kuoknesės pilį vakarais gaubia tirštos miglos. Tary- 

tum žalčiai jos rangosi palei mūrines sienas, šliaužioja 

tarp apvalių ir kampuotų Dauguvos pakrantės akmenų, 

paskui ima ropštis iki pat aukštų kuorų viršaus, bando 
skverbtis pro visus pilies plyšius į vidų. 

Šaltas miglos prisilietimas pažadino ir taip jau prastai miegoju- 
sią Medeiną. Valandėlę ji žvelgė į skliautuotas savo celės lubas. 
Lygiai sumūrytų plytų eilės iš keturių kampų susibėga į vieną tašką, 
kuriame dabar tarsi susikaupė per savaitę pilyje patirti įspūdžiai. 
Medeina žvelgė į tą tašką, mėgindama prisiminti tai, ką prieš 
akimirką išgyveno sapne. 

Ji žinojo, kad yra stipriausia iš tų, kurie jos giminėje savo 
rankose laiko gijas, jungiančias gyvuosius su dievų ir vėlių pasauliu. 
Niekas daugiau už Medeiną neturėjo paslaptingų jėgų, palaipsniui 
ar staiga paveikiančių žmogaus sielą. Medeinos akys regėjo tai, ką 
slėpė žmogus, ojos mintis pagaudavo tikrąją ištarto žodžio prasmę. 

Migla tvyrojo ankštoje belaisvių celėje, tačiau Medeina tarytum 
iš paukščio skrydžio aukščio matė rūko apsemtą pelkę, o pačiame 
tos rūko jūros viduryje - sausą salelę ir trobą su skaisčiai liepsno- 
jančiu ir traškančiu židiniu. Medeinos vaikai: Junda, Uvis ir Einius 
- sėdėjo aplink liepsną, ir jų akyse žiburiavo atšvaitai. Dukra lyg ir 
paklausė kažko, ji kažką jai atsakė, rodos, uždraudė kažkur vykti 
- Medeina negalėjo tiksliai prisiminti. 

- Tunemiegi, mama? - pašoko savo guolyje Gailė, turbūt taip pat 
vėsios miglos pažadinta. - Gal kas nutiko? 

- Nieko nenutiko, vaikeli, - atsakė motina. - Tik žinau, kad mudvi 
išvaduos. 

Ir tą pačią akimirką, kai ji jau būtų prisiminusi, iš kur ir ką žino, 
subrazdėjo skląstis. Atsivėrė geležimi kaustytos durys. Įėjo sargy- 
binis, krikštytas žiemgalis, kuris, kitiems prižiūrėtojams nematant, 
atnešdavo kalinėms tėviške kvepiančių rūkytų lašinių gabalėlį ar 
kietai sudžiovintą sūrį, o vakar net buvo išleidęs Gailę pasisemti 
vandens iš pilies šulinio. Medeina jau kelinta diena matė, kad šis 
sargybinis neranda sau vietos, kad jį graužia baisus rūpestis. Buvo 

netgi paklaususi, ar negali kuo padėti. Tada sargybinis jai nieko 
neatsakė, tik kažkaip keistai pasižiūrėjo, o jo lūpos suvirpėjo, 
rarytum tas stambus vyras su lyg kirviu iškapotais veido bruožais 
„vardytų nebylų verksmą. 

Dabar sargybinis atėjo ne vienas, o su smulkute, vos besilaikan- 
čia ant kojų moterimi, kurios akys buvo giliai įdubusios, o lūpos 
suskeldėjusios nuo karščio. 

- Tai mano Ilzė, - trūkčiojančiu iš sielvarto balsu tarė sargybinis. 
. Jai skauda krūtinę, visą pusmetį skausmai kamuoja. Žmonės 
šneka, kad žemaičių rikio žmona viską gali. Padėk mano Ilzei, jei 
sugebi... 

Virpančioje žvakių šviesoje Medeina paėmė išdžiūvusią, tiesiog 
vėjo perpučiamą moterį už rankos, prispaudė nykščiu nelygiai 
trūkčiojančią gyslą jos rieše, įsiklausė, kaip vos vos tvinkčioja joje 
kraujas, po to pažvelgė jai į akis - taip giliai, kad Ilzė paskui 
pasakojo, jog jai nuo to žvilgsnio pasidarė karšta, - ir lėtai paklausė: 

- Ką suvalgai, viską atiduodi, o jau trys dienos, kai net vandens 
negali gerti, tiesa? - ir, nelaukdama atsakymo, pridūrė: - Nebijok ir 
nesikrimsk, kad tavo vaikai neteks motinos. Tavo liga pagydoma. 

Pasirausiusi savo drobiniame krepšelyje, Medeina padavė sar- 
gybiniui saują džiovintų šaknelių bei medžių žievių ir tarė: 

- Išvirsi rytoj savo Žmonai Ilzei su medum ir apynių spurgais, 
pridėjęs dar po saują kraujažolių ir rasakilų, kurių rasi kiekvienoje 
pievoje. Tik išrauk jas dar šiąnakt, kai patekės mėnulis. Tegul Ilzė 
geria triskart per dieną tris dienas, o ketvirtąją atsikels ir bus sveika. 


o 
MC 


Netruko prabėgti tos kelios dienos ir, visų Kuoknesės gyventojų 
nuostabai, jau pas protėvių vėles pasirengusi keliauti moteris 
pasveiko! Dabar jau netik pilyje, bet ir užjos sienų - pirklių, siuvėjų, 
kailiadirbių, katilių trobose, siaurose gatvelėse bei turguje - garsiai 
sušneko apie kilmingąją burtininke. 

Išplėšta iš mirties nagų, Ilzė neatpažįstamai pasikeitė: jos pilkos 
akys atgavo džiaugsmingą spindesį, eisena tapo grakšti, lengva, 
atsitiesė sulinkę pečiai, lūpose vėl ėmė žaisti šypsena. “O Dieve, 
stebuklų stebuklai!" - visiems savo svečiams be paliovos kartojo 
Ilzės brolis, aludaris Haincas, labai mylėjęs savo vienintelę seserį. 
Kai jam buvo vos penkiolika, o Ilzei - tik penkeri metukai, jų tėvai, 
irdamiesi menku luoteliu, per patį ledonešį nuskendo Dauguvoje. 
Našlaičius priglaudė vienuoliai. Sulaukęs pilnametystės, Haincas 
išėjo savo rankomis pelnytis duoną. Iš pradžių dirbo Kuoknesės 
bažnyčios varpininko parankiniu. Šis bevaikis geraširdis varpinin- 
kas mirdamas Haincui užrašė per visą gyvenimą sukauptą turtą. Ne 
kažin kiek jo ten buvo, bet užteko nusipirkti namui ir visoms alaus 
virimo priemonėms. Darbštuolis Haincas namą ne tik palopė, bet 
vėliau beveik visą naujai perstatė. Pats virdavo alų ir didžiajame 
kambaryje juo girdydavo ištroškusius. Savo rankomis jis išdrožinė- 
jo suolus, stalus, įvairių gėlių raštais išdėliojo sienas, lubas, duris. 
Įėjes vidun, pasijusdavai tarsi kokiame stebuklingame sode. Tą 
įspūdį ypač pagyvindavo Hainco iš geležies nukalti žibintai. Kai 
juose degdavo žvakės, pro įmantrias angas sklindantys spinduliai 
kartais net visai įkaušusį svečią priversdavo pamiršti alavinį alaus 
puodelį. Visa Kuoknesė žinojo, jog Haincas gana pelningo aludario 
amato ėmėsi ne iš gobšumo ar potraukio išgerti. Jis tikėjosi sukrauti 
augančiai našlaitėlei Ilzei neblogą kraitį. Perjos vestuves užkietėjęs 
senbernis Haincas visiems miestelėnams veltui pilstė alų, vaišino 
virtu kumpiu, rūkytu unguriu ir kitais gardėsiais, o pats, žvelgda- 
mas į laimingą jaunavedžių porą, verkė ir juokėsi. Ilzės pasirinkta- 
sis augalotas neseniai pakrikštytas žiemgalis buvo ramaus būdo ir 
paslaugus vaikinas, kurį Ilzė jau prieš vestuves laikė po padu. 

Palaukęs, kol triukšmingi vestuvininkai numalšins alkį bei troš- 
kulį, Haincas užsilipo ant didžiausios alaus statinės ir prabilo: 

- Žmonės! Tegul nutrenkia mane žiemgalių dievas Perkons, jei 
aš ko nors savo sesytės Ilzės labui dar nesu padares! Kol mirtis mano 
akis užspaus savo juodu bučiniu, aš tebemylėsiu Ilze ne tik brolio, 
bet ir tėvo meile. Gyvenimas visiems nustato savo apibrėžas, o man 

teko laimė iš karto pabūti dviejuose vaidmenyse. Kaip brolis, Ilzei 
buvau žaidimų draugas, kaip tėvas - rūpestingas duonpelnys. 
Dabar beveik galėčiau ir numirti, tiktai kas, brangieji kuoknesie- 
čiai, po sunkios darbo dienos jus paguos alvute putojančio alučio? 
Ar beatsiras toksai kvailys, kuris pamirštų jūsų skolas ir leistų už šių 
stalų per naktis bliauti sielvarto ir meilės dainas? Kas kitas atlai- 
džiai pažvelgs į jūsų sielas pro permatomą girtumo dangalą? 

- Niekas, niekas, niekas! - tris kartus vienu balsu nugriaudėjo 
drožinėtuose smuklės suoluose atsidrėbę stori ir ploni, jauni ir seni, 
gauruoti ir nuplikę aludario svečiai. 

- Niekas! - pats vienas pakartojo iki ausų Haincui prasiskolinęs 
auksarankis stalius Augustas, kurio nosis keisdavo savo spalvą nuo 
išgerto alaus kiekio. 

- Taigi, kad niekas! - užbaigė Haincas ir nulipo nuo statinės. 

Patyręs apie sesers ligą ir matydamas ją lyg žvake tirpstant, 
Haincas Kuoknesės bažnyčioje užpirko ne vienas mišias, net iš 
pačios Rygos kvietėsi daktarus. Niekas negelbėjo. Ir štai jums 
pagonė padaro stebuklą! 

Užsukęs pas Ilzę, Haincas tarė: 

- Mes tai žemaičių rikio žmonai iki pat karsto lentos liksime 
skolingi, nes gyvybės ir sveikatos už jokius pinigus nenusipirksi. 
Tie, kurie mano kitaip, klysta. Sužinok, ko tai moteriškei trūksta. 
Kuo galėsiu, pagelbėsiu. Gal maistu? Gal kokiais gėrimais? 

Tačiau, atėjus metui, prireikė visai kitokios paslaugos. 


- Mamute, kodėl tu gydai mūsų priešus? - sykį paklausė Gailė 
motinos. 

- Ar gydau žmogų. - rimtai atsakė Medeina. - O tu ar pastebėjai 
jauno, dailaus priešo karštas akis? 

Gailė prikando lūpą. Negi motina ir per storas mūro sienas girdi, 
mato? Vakar, kai žiemgalio sargybinio lydima Gailė vėl ėjo prie 
šulinio vandens, visai netikėtai susitiko jaunąjį riterį, kuris jai 

Švėtės pilyje nuo kojų ir rankų nupjovė virves, o paskui nuvedė pas 
motiną. Kuris, keliaujant per girias ir pelkynus į nelaisvės vietą, ją 
norėjo pasodinti ant žirgo... Kuris... Ne, Gailė nebedrįsta toliau 
galvoti... Vos ne kaktomuša atsitrenkusi į gražų, stuomeningą vyrą, 
Gailė nuleido galvą ir jau ruošėsi smukti pro šalį, bet riteris 
šypsodamasis paėmė iš jos medinį kibirėlį ir pats pasėmė vandens. 
Pastates jį ant rentinio, riteris atsigėrė, nusišluostė ryškiai apibrėž- 
tas lūpas ir tarė: 

- O, kalt! 

Nesupratusi Gailė dar labiau paraudo - jai šis žodis priminė žodį 
“kaltas". 

- Ponas riteris sako, kad vanduo šaltas, - paslaugiai išvertė jos 
sargybinis. Po to, kai Gailės motina išgydė jo žmoną, jis buvo 
pasirengęs ne tik prie šulinio Gailę nuvesti, bet ir padaryti viską, ką 
ji lieps. 

- Tavo vardas, rodos, Gallen, taip? - vėl šnekino vokietis. 

Gailė tylėjo. Ji nežinojo, ką sakyti, nedrįso net pažvelgti į vokietį. 
Jai norėjosi kuo greičiau pabėgti į savo tamsią celę. 

Sargybinis paaiškino Gailei: 

- “Galle" - vokiškai tulžis, užtat ponas riteris ir stebisi. 

Riteris vėl kažką pasakė vokiškai ir liepė žiemgaliui išversti. 

- Jis klausia, ar visi žemaičiai gražuolėms parenka tokius šiurpą 
keliančius vardus? 

- Mano vardas - nuo žodžio “gailestis"! - neiškentusi atsikirto 
mergina. 

Sumišęs riteris atsiprašė. 

- Peter, - ištiesė jis jai ranką, tačiau Gailė nežinojo, ką daryti, 
todėl savosios nepadavė. 

- Peter, - pakartojo vokietis. - Taip mane vaikystėje šaukdavo 
mama. Turiu į tave labai panašią sesutę - tokią pat gražuolę su 
didelėmis akimis ir žvilgančiais plaukais. Ar tau nesunku čia 
gyventi? Gal ko trūksta? 

“Keistas klausimas, - vien mintyse atsakė Gailė. - Daug ko man 
čia trūksta. Trūksta oro, tėviškės pievų, šunelio Sabalo, draugių, 
56 


sesers... Dar trūksta tyro šaltinio, iš kurio kas rytą galėdavau 
pasisemti skanaus vandens. Teutonų pilies šulinio vanduo, nors ir 
šaltas, trenkia kažkuo šleikščiu, nenusakomu..." 

Netrukus juos apspito ir kiti išėję nusiprausti prie šulinio kala- 
vijuočiai. Kvatodamiesi jie išgėrė visą vandenį iš medinio Gailės 
kibiro, tad Peteriui teko semti vėl. Vienas kitas bandė šnekinti iš 
gėdos ir baimės kaistančią merginą. Visi jie buvo jauni, dvidešimt 
vienerių metų įšventinti į riterius, todėl Žemaitijos miškų gražuolė, 
semianti vandenį iš pilies šulinio, buvo neeilinis įvykis nuobodžia- 
me Kuoknesės gyvenime. 

Kai iš visų pusių apsupta mergina nebežinojo, kur dėtis, Peteris 
ją paėmė už rankos ir pavedėjo iki pilies durų. Atsisveikindamas jis 
paglostė Gailės plaukus ir neatsigręždamas skubiai nuėjo šalin. 

Negi motinos žodžiuose esama tiesos? Jaunojo riterio žvilgsnį 
Gailė dar ir dabar jaučia. Svetimšalio atklydėlio, visų jos gentainių 
priešo akių karštis dar ir dabar degina. 

- Aš juk matau, - išgirdo ji motinos balsą. - Tas vaikinas tikrai 
skiriasi iš viso komtūro konvento. Bet mes esam čia tik belaisvės, o 
jis vilki tą patį baltą apsiaustą su kryžium ir kalaviju, kaip ir 
komtūras. 

Klausydamasi motinos, Gailė regėjo visai ne liepsną, o varveklį, 
kurį vaikystėje jai teko laižyti. Tai atsitiko pavasariop. Ėmus labiau 
šildyti saulei, pilies rūmo pastogėje pakibo daugybė smailų varvek- 
lių. Saulės spinduliuose jie žėrėjo dar niekuomet neregėtomis 
spalvomis. Atrodė tokie skanūs... Gailė pasiėmė lazdą ir, numušusi 
vieną ledokšnį, įsidėjo į burną. Varveklis nudegino liežuvį, nuo jo 
užgėlė dantis, tačiau mergaitė vis vien su didžiausiu malonumu jį 
sučiulpė. Praėjus kelioms valandoms, ėmė skaudėti galvą, gerkle, 
pakilo karštis. Teko gultis į patalą. Net baisiai kosėdama, ji nepri- 
sipažino, dėl ko susirgo. 

Atėjus nakčiai, o Kuoknesės pilyje pasikeitus sargybai, Gailė 
ilgai vartėsi guolyje. Pagaliau užmigo ir tuojau pat susapnavo 
vaikystės dienų varveklį. Laikomas rankose, jis po truputį tirpo, kol 

pavirto nuostabaus grožio, tik persišviečiančiu kaip ledokšnis 
riteriu. 

“Kalt! Kalt!" - šaukė gražuolis riteris, kol, visa nusikamavusį 
Gailė pabudo. 

- Kas atsitiko? Ko šauki ir blaškaisi? - paklausė sunerimusi 
Medeina. 

- Man žvarbu, mamut, - atsakė Gailė, nors visa degte degė. 

Pakilusi iš lovos, Medeina apklojo dukrą savo didele skara. Už 
langelio grotų tvyrojo palša ūkana. 

“Šimet bus šalta žiema", - pagalvojo Medeina, žiūrėdama į 
keistus ratilus, besisupančius virš Dauguvos. 

Tokie miglos apjuosti ratilai neretai pranašauja ne tik šalčius, 
nederlių, gyvulių kritimą, bet ir žmonių paklydimus. Tuomet 
nuožmus šaltis iškyla iš upės ar ežero gelmių, pasklinda po žmones, 
įsiskverbia į jų vidų. Pamaldūs seniai tada griebiasi kovos kirvių, 
orūs rikiai užmiršta protėvių tiesas. Medeina buvo girdėjusi, kad 
kaip tik tokie ratilai kilo virš užšalusios Ventos, kai Žvelgotė 
iškeliavo į savo paskutinįjį žygį. Padėkite jam, dievai, susirasti 
tinkamą kampelį anapus gyvenimo ir mirties slenksčio! 

nūduriuoja nukaršusi pilis. Seniai nebereikalingas jai nei 

aukštas pylimas, nei pilnas vandens papėdę juosiantis 

griovys. Suiro, nuvirto kadaise statytos sienos, įtvirtini- 

mai, maurais apsitraukė vanduo, išblėso buvusi didybė. 
Nebėra Misos pilies, vien tik jos pavadinimas dar likęs žmonių 
atmintyje. 

Ar ne toji atmintis ir atviliojo nedidelį būrelį rudais rūbais 
apsirengusių vienuolių? Jų veidus slepia didžiuliai gobtuvai, vien 
pirštų galai kyšo iš plačių rankovių. Pamaldžiai nulenkę galvas, trys 
vienuoliai vorele atslenka prie išlikusių pamatų akmenų ir trūnijan- 
čių griuvenų. Atslinke išsisklaido po visą kalvą. Kažko atidžiai 
ieško, kruopščiai apžiūrinėja kadaise jau kasinėtas ir vėl užžėlusias 
vietas, iššniukštinėja kiekvieną riogsančių griuvėsių užkaborį. Pe- 
čiuitas vienuolis užkopia ant paties kalvos viršaus, dar pasilipa ant 
akmenų krūsnies. Ima žvalgytis po apylinkes. Kiek akis užmato, 
vien ąžuolai niūkso, išskėtę savo galingas šakas. Kur ne kur sujuo- 
duoja sunki eglės rudinė. Kalvoje, ant pylimo, tarp seniai išraustų 
duobių, želia kreivi alksniai, blindės. Pajutę žmogų, purpčioja iš po 
kojų geltonos startos, margi dagilėliai. 

- Liepų čia nė padujų! - žemaičio Uvio balsu ištarė viršuje 
stovintis vienuolis. 

- Ė, nesakyk, - žiemgalio Zervio balsu jam paprieštaravo kitas. - 
Juk prie pilaitės galėjo augti vienui vienintelė liepa. Galėjo audros 
metu nulūžti ir per tiek laiko supūti. 

Pagaliau iš po trečiojo rudo gobtuvo pasigirdo Einiaus balsas: 

- Apsižvalgykim - gal iš tiesų kur nors išlikęs senas liepos kelmas? 
Reikia dar kartą apeiti visą piliakalnio papėde ir papilį! 

Pasikaišę besipainiojančius tarp kojų abitų skvernus, tariamieji 
vienuoliai rankomis ėmė sklaidyti aukštą žole, krūmokšnių šakeles. 
Vienoje duobėje tarp dilgėlių Einius aptiko apvalų, puvėsiais apt- 
rauktą daiktą. Lazdos galu nukrapštęs apnašas, išvydo pageltusią 
žmogaus kaukolę. Tuščiomis akiduobėmis ji nykiai žvelgė į lobio 
ieškotoją. 

- Tai bent! - šūktelėjo Einius. 

Dabar jau visi trys apžiūrinėjo netikėtą radinį. 

- Kas pasakys, kieno vargšė galvelė šioje kalvoje nusirito nuo 
pečių? - paklausė atlapaširdis ir dėl to kartais net stačiokiškas 
Zervis. 

- Gal, aptikę lobį, nepasidalino ir griebėsi kalavijų, - garsiai 
pasvarstė Uvis. 

- Kas gi nepasidalino? - su pašaipa metė Einius. 

- Nagi teutonai... 

- Tai tik pasakėlės! Seniai būtų žinoma, bent jau mūsų krašte, 
kad kažkas rado lobį, - paprieštaravo Zervis. 

Besirausdamas sienojų trūnėsiuose, Uvis užčiuopė akmeninį 
kirvuką. Negi čia gyventa žmonių, dar nepažinusių geležies? Kada 
tai buvo? Tikriausiai labai seniai. Žyniai teigia, esą, Žmonės, 
anksčiau iš akmens gaminę įrankius, buvę labai stiprūs, apžėlę 
plaukais, tad jiems net per didžiausius šalčius nereikėję rūbų. Kiek 
neatskleistų paslapčių slypi žemėje! Kad ir kokie stiprūs, galingi 
būtų žmonės, vis vien jie anksčiau ar vėliau išnyksta, o žemė lieka, 
priglaudžia mirusiųjų kaulus ir vėl paleidžia per save vaikščioti 
naujus, jau kitokius gyventojus. Mirusiųjų vėlės papildo gyvųjų 
pajėgas ir protą, o gyvieji joms atsilygina savo nuolankumu, meile 
ir aukomis. 

- Ei, sapnuoji, brolau, - sušnibždėjo Einius, žemiau užsismauk- 
damas savo gobtuvą. - Svečių turėsim. Pažvelk... 

Išties, už pylimus gožiančių karklų sienos kyštelėjo siūbuojanti 
ietis: turbūt ten jojo raitelis. Sušlamėjo krūmai, ir artyn prijojo trys 
teutonai, matyt, kareiviai iš kurios nors gretimos pilies. 

Vienas jų pasisveikindamas kilstelėjo ranką. 

Pakėlė ranką ir Uvis ir, iškilmingai peržegnojes kareivius, dar 
žemiau nulenkė galvą. 

- Ko ieškote, gerieji broliai? - paklausė augalotas raitelis 
rauplėtu veidu. 

- Mes meldžiamės už šiame kalne žuvusiųjų vėles. Prieš daugelį 
metų jie čia krito... 

- Nekrikštyti, - sušnabždėjo broliui Einius. 

: Taigi krito nepakrikštyti, - Uvis iš karto suprato Einiaus 
gudrybe ir tęsė: - Turbūt jums, broliai Kristuje, teko girdėti, jog 
šiame kalne buvo užkastas didžiulis lobis. Galir dabar jis čia tebėra. 
Tai va - godūs lobio ieškotojai susipešė ir vieni kitiems nusuko 
galvas. Krikšto nepriėmusių sielų nepriima dangus, o kūnų - žemė. 
Tai baisus dalykas! | 

- Baisesnio ir būti negali! - pritarė kareiviai. 

- Gerai, kad suprantate, broliai Kristuje. Šis kalnas naktimis iš 
savęs išverčia nekrikštų kaulus, tiesiog spjaute juos išspjauna į 
žemės paviršių. Tuomet siaubingai barškėdami tie kaulai pasiunta 
lakstyti po kalną. Toks yra baisus atpildas už žmonių godumą! 

Staiga pasilenkes, Uvis iš duobės ištraukė anksčiau rastą kau- 
kolę. 

- O jūs, garbingieji broliai, kurlink keliaujate? 

Jo žodžių padrąsintas vienas apskritaveidis paputžandis, parau- 
dusia nosimi vyrukas pristabdė arkliuką, nulipo nuo jo ir tarė: 

- Jei nebūtumėte šventi žmonės, pasikviestume pas save į 
Dignojos pilį paragauti midaus. Mūsų pilėnų ir aplinkinių gyvento- 
jų midų gertumėt apsilaižydami! Beveik kiekvienas čia jį verda, o 
atliekamą veža parduoti į Kuoknesę, Rygą ir kitas pilis. Mūsų 
gėrimą ypač pamėgo Dauguvos upeiviai - mes jiems tiesiai į laivus 
statinėmis pristatome. 

- Vadinasi, kūną marinate svaigalais! - rūsčiai tarė Uvis. 

- Tik midumi, gerasis broli, - pasiteisino raudonskruostis karei- 
vis. - Tik midučiu... 

- Degs jūsų sielos pragare! 

Putlūs raudonskruoščio žandai subliuško. Jis suprato, kad per 
daug išsiplepėjo, todėl nebenorėjo nei testi pokalbio, nei teirautis, 
iš kur tie vienuoliai, ir tuoj pat užsirepečkojo ant arkliuko. 

Vaikinai nespėjo net mirktelėti, o nekviesti žiūrovai jau išnyko, 
tik sudundėjo jų nuvarytų arkliukų kanopos. Kurį laiką dar buvo 
girdėti, kaip kareiviai čaižo savo leisgyvių arkliukų šonus. 

- Girdėjote? - pagyvėjęs tarė Einius. - Čia, pasirodo, midumi gali 
galvą trinkti. Atspėkite, ką tai reiškia? 

- Tai reiškia, kad Dignojos žmonės midui raugti turi daug 
medaus, - pirmasis atsakė Zervis. 

- O ten, kur daug medaus, turėtų augti ir liepos, - užbaigė Uvis. 
- Palaidokime kaukolę, kad mirusiojo vėlei būtų ramu, ir pirmyn į 
Dignojos pilį. 

- Ten, toje Dignojoje, bus sunkiau negu čia, - Zervis parodė į 
iškasinėtus pylimus. - Jei pilis gyvenama, kaip mes ieškosim lobio? 

- Baisi kupeta! - atsainiai mostelėjo ranka Einius. - Teks raustis 
teutonams po nosimi. Kaip sakė dėdė Surgminas? “Kad jiems akys 
apžilptų ir protas užtemtų". Matyt, jų akys iš tikrųjų apžilpo, kad 
taip ilgai lobio neranda! 


Eidami pro apvalų užpelkėjusį ežeriūkštį, jie išvydo plačiapetį 
barzdotą vyrą, klampojantį per liulantį kemsyną. Retkarčiais pasi- 
lenkdamas, šis žmogus sauja pakabindavo dumblo ir atidžiai 
stebėdavo pro pirštus besisunkiančią lipnią tyrę. Jis nekreipė jokio 
dėmesio nei į stabtelėjusius vienuolius, nei į aplink galvą dūzgian- 
čius uodus. Vienu tarpu ženges neatsargų žingsnį, vyras bemaž iki 
juostos išsimaudė šaltiniuotame vandenyje. 

- Utiti, tai gili raisto akutė! - šūktelėjo, skubiai ropšdamasis į 
švendrais apžėlusį krantą. 

- Ką čia veiki, gerasis žmogau? - neiškentęs paklausė Uvis. - Negi 
plikomis rankomis dumble žuvis gaudai? 

Vyras nenoromis atsigręžė į Uvį, matyt, svarstydamas: atsakyti 
ar ne? Pagaliau iškošė pro dantis: 

- O kas tau, šventasis tėve, darbo? Trepsėk savo keliu ir netruk- 
dyk. Kas jūs tokie? Kodėl savo veidus po gobtuvais slepiate? Sakau, 
trepsėk savo keliu, nes galiu supykti! 

- Pikčiurną Žmogų šėtonas ant savo ragų sūpuoja, - atsikirto Uvis 
ir su šypsena pridūrė: - O ilgą smalsuolio nosį laumės kultuvėmis 
plaka... 

Išgirdęs vienuolius juokiantis, vyras atlyžo, priėjo artyn. Jo ne 
tik rankos, kojos, bet ir tanki barzda buvo apskretę purvu. Tarsi 
norėdamas pasiteisinti, mostelėjo pelkės link ir tarė: 

- Nepamanykite, kad šis barzdyla kuoktelėjo. Visai ne, šventieji 
broliukai. Tai mano duona kasdieninė. 

- Dumble... duona? - trūktelėjo pečiais Uvis. 

- Šiame purve gausu rūdos, ojinai - kalvio duona. Rytoj atsivesiu 
visą savo šeimyną, ir pulsime tą duoną rinkti. 

Pagaliau visai atlyžęs, barzdočius ėmė pasakoti, jog aplink kalvę 
rūdos jau nebeliko, todėl jos ieškoti tenka vis tolimesnėse pelkėse. 
Sunkus tai darbas, kenksmingas. Nuo braidymo po paversmius 
žmonai kojų sąnariai sutino, į strėnas diegliai įsimetė. Vaikai dar 
maži, nedaug teprirenka, nors ir jie stengiasi padėti. 

- Mano vardas Apsingis, - paglostė savo barzdą kalvis. - O jūs, 
broliukai, kur keliaujate? 

- Renkame savo neturtingam vienuolynui aukas, - nenoromis 
numykė Uvis. - Tik nelabai mums sekasi. Čionykščiai žmonės 
neturtingi, retai kas duoda... 

- Gal jūs, broliukai, sutiktumėte pas mane padirbėti? Skolingas 
neliksiu. Parneštumėte į savo vienuolyną kokį tuziną kiaušinių. 

Susižvalgę, vienuoliai papurtė galvomis, o Uvis atsakė: 

- Ačiū, kalvi Apsingi. Mūsų regula dirbti neleidžia. 

Atsisveikindamas kalvis šūktelėjo: 

- Netoliese, va už šito miško - pilis. Fogtas tikrai ką nors paaukos 
jūsų vienuolynui. 


- Gerai, jog kalvis perspėjo, kad pilis jau netoli, - garsiai mastė 
Einius. - Jei tuos pusgalvius kareivius pavyko apmauti, tai riteriams 
taip pigiai akių neapdumsi. Nors senasis Pluncius mums vienuolių 
bernardinų abitus ir sukirpo, ir pasiuvo, ir gerą pusdienį mus mokė, 
kaip juos nešioti, kaip pamaldžiai galvą nulenkti, kaip gobtuvą ant 
akių nuleidus rankas prie krūtinės sudėti, riterių neapgausi. Patys 

vienuolių apsiaustus nešioja, kaipmat susivoks, kas po mūsų abitais 
slypi. 

- Šiuose kraštuose tikrų vienuolių ne tiek jau daug, - pritarė 
Zervis. - Ko gero, jie net vieni kitus pažįsta... 

- Tai ką darysime? 

Tyliai tardamiesi, jie lėtai sliūkino keliuko pakraščiu, kiekvieną 
akimirką pasirengę 'šmurkštelėti į krūmus. Už posūkio ąžuolų 
giraitę staiga pakeitė išlakus liepynas. Senesnių medžių drevėse 
dūzgė bitės, nosį kuteno aštrus medaus kvapas. Tolumoje pro liepų 
kamienus jau galima buvo įžvelgti aplink pilaitę išsibarsčiusio 
kaimo trobesius. Vaikinai visai sulėtino žingsnius. 

- Liepų čia net per daug! - pakraipė galvą Uvis. - Jei prie 
kiekvienos imsime ieškoti lobio, prireiks ne vienų metų... 

- Geriausiai būtų įsikurti kur nors netoli Dignojos pilies. - tarė 
Zervis. - Jei Misoje lobio nėra, telieka tik Dignoja. O tada jau 
pagalvosime, kaip prasmukti į pilį. 

Išsukę iš kelio, vaikinai priėjo prie durpėmis ir gailiais atsiduo- 
dančio liūno. Raisto pakraštyje akylasis Einius įžvelgė porelę 
raudonkojų gandrų, beieškančių jaunikliams peno. 

- Ko spoksai? - paklausė Uvis. - Negi gandrų nematei? 

- Aš galvoju, .kad mums verta išsiskirti ir po vieną apieškoti 
apylinkes, - lėtai tarė Einius. - Gal čia dar kur nors auga liepos... 

Gandrai, lėtai plasnodamai sparnais, skrido virš pelkės į pilaitės 
pusę, o paskui juos, palikęs stovinčius prie kelio Uvį ir Zervį, pats 
nežinodamas kodėl, liulančiu kemsynu nusekė Einius. 

Laisvės kaina 


akeitęs vietą, kartais pasikeičia ir pats žmogus. Niekšas, 

atsidūręs tarp dorų žmonių, retsykiais ima elgtis padoriai, 

o teisuolis vagių draugijoje kai kada nutaria patikrinti 

kaimyno piniginės turinį. Žinoma, tokios permainos lydį 
toli gražu ne visus. O juo labiau ne tokias žmogystas, kaip Ulvaras. 
Išdaves Švėtės pilį ir su teutonais atsidūręs Kuoknesėje, Ulvaras ir 
toliau tebesvajojo apie gražuolę belaisvę. Jis dar nedidelėje Švėtės 
menėje buvo ją nusižiūrėjęs... Slankiojo po pilį, nes už vartų jo 
neišleisdavo, iš tolo žiūrėjo, kaip pagrobtos Švėtėje moterys tampė 
akmenis, aukštindamos ir taip jau neperlipamą pilies sieną, ir 
svarstė, kaip prisigretinti prie stropiai saugomų kilmingųjų įkaičių. 
Tokie žmonės kaip Ulvaras juokiasi be džiaugsmo, verkia be 
skausmo ir į savo tikslą iriasi tarsi po ledu. Niekam neaišku, kada 
ir kur išnirs vilpišio snukis... 

Sužinojęs, kad Medeina išgydė sargybinio žmoną, Ulvaras iš 
karto pasiprašė komtūro priimamas. 

- Garbingasis valdove, - žemai nusilenkęs prabilo Ulvaras. - Aš 
jau antra savaitė pilyje, tačiau jaučiuosi nepelnytai užmirštas... 
Riteris Ulrichas žadėjo man jei ne raktininko, tai bent duoklės 
rinkėjo pareigas, o dabar praeina kaip pro tuščią vietą, tarytum 
manęs nepažinotų. 

Komtūras Haseldorfas pro atvirą langą žvelgė į akliną pilies 
kiemą, kur Švėtės belaisviai tampė sunkius akmenis. Iki žiemos 
reikia būtinai paaukštinti sieną. Reikia išgrįsti kiemą, o jo pakraš- 
čius prie pilies rūmo durų apsodinti rožėmis. Žemaičiai ir lietuviai 
paprastai ruošia žygius prieš ordiną po pirmųjų šalnų... Štai keli 
vaikai kapliais purena žemę. Viena jaunutė mergina atsitiesė, 
nusibraukė prakaitą ir nukreipė akis į langą. Pažvelgė kažkokiomis 
tuščiomis akimis, tarsi visai nematytų ją stebinčio komtūro. Taisyk- 
lingi veido bruožai, gelsvi plaukai, supinti į rankos riešo storumo 
kasas, rausvos, pilnokos lūpos. Jei ne drobiniai, per ilgą kelionę iki 
Kuoknesės sudriskę rūbai, ji niekuo nesiskirtų nuo vokietaičių iš jo 
gimtojo miesto. Nutviekstas jaunutės merginos grožio, Haseldorfas 
prisiminė ir uždarytą į atskirą celę kartu su motina Žemaitijos rikio 

dukrą keistu vardu - Gailė. Ji net krūptelėjo - perdaug ši paprasta 
pagoniško kaimo mergina, kaip vergė triūsianti pilies kieme, primi- 
nė tą, prieš dvidešimt metų paliktą Vokietijoje. Kiek daug čia gražių 
merginų! Širdis sutankino dūžius. Baisus daiktas toji žmogaus 
širdis! Su ja nuolat reikia kovoti, galynėtis. Tarsi su narčiu žirgu, 
kuriam, vos atleidęs paspręstę, privalai dviguba jėga užlaužti 
žąslus. O dabar teko ne tik valdytis, bet ir sėkmingai išlydėti Rygon 
tą džiūsną brolį Steponą. Na ir užvirė košę brolis Ulrichas su šituo 
į girinį katiną panašiu žemaičiu! Kodėl jis išdavė savo gentainius? 
Visiems žinoma ir iš sakyklų skelbiama: kol nekrikštytas, tol ne 
žmogus. O ar šis, ką tik pakrikštytas Johanu, pagonis Ulvaras jau 
tapo žmogumi? 

- Galėčiau tave pasiųsti grįsti kiemo, Johanai, - lėtai, tartum iš 
tiesų svarstydamas šią galimybę, tarė komtūras ir pažvelgė tiesiai 
į gelsvas žemaičio akis. Išvydęs baimės šešėlį tose visad budriose 
akyse, šyptelėjo ir pridūrė: 

- Geriau sakyk, ko atėjai. Tikrąją priežastį pasakyk. 

- Garbingasis valdove, pasirodo, tiesą sakė žmonės čia, Kuokne- 
sėje, kad jūs permatote žmones kiaurai, - pataikaujančiai pradėjo 
Ulvaras, tačiau, išvydęs komtūro veide nepasitenkinimą, skubiai 
pasitaisė: - Tačiau storos mūro sienos jums nepermatomos, nes 
kitaip jau žinotumėt, kad sargybinis Johanas, tas krikštytas žiem- 
galis, tapo žiniuonės Medeinos apžavėtas. Naktį, niekam apie tai 
nenutuokiant, jis atvedė pas Medeiną savo sergančią žmoną, ir ši 
burtininkė savo kerais gražino jai sveikatą! 

- Žinau apie tai, Johanai, krikštytas žemaiti, - ramiai atsakė 
komtūras. - Ir sugalvojau tau vietą. Eisi antruoju ginklanešiu pas 
riterį Peterį. 

- Antruoju ginklanešiu?.. 

- Netik, ne tik... - susiraukė komtūras. - Ir dar pakeisi prie tos jūsų 
žiniuonės durų Johaną, tą krikštytą žiemgalį. - Komtūras šyptelėjo 
patenkintas savo sąmoju. Paskui pridūrė: - Brolis Peteris neseniai 
įšvęstas į riterius, jis tik pusmetį šiuose kraštuose. Jei pastebėsi jį 
keistai elgiantis, praneši man. - Komtūras dar kartą pažvelgė tiesiai 

į gelsvas Ulvaro akis ir tarė: - Žinau, kad svajoji apie duoklės rinkėjo 
vietą... 

- Garbingasai valdove... 

- Nepurtyk galvos. Žinau. Tačiau norint imti, pirma reikia 
pačiam duoti. Žiniuonės ir jos gražuolės dukros greičiausiai laukia 
mirtis ant laužo. Žinau, kad vienas jaunas riteris mano pilyje pralies 
dėl gražuolės ašaras, bet Medeiną ir jos dukrą gali išgelbėti tik 
Dievas. Eik, Johanai, imkis savo nelengvų pareigų. 


Pirmas įspūdis dažnai būna apgaulingas! Žemaitis su gelsvomis 
girinio katino akimis riteriui Peteriui nepatiko dar Švėtėje. Net ir 
tada, kai komtūras apkrikštijo Johanu šį vokiškai švebeldžiuojantį 
pagonį, padariusį ordinui nemažą paslaugą, brolis Peteris negalėjo 
priprasti prie pasalūniško jo žvilgsnio, tykančio iš tamsių Kuokne- 
sės pilies užkaborių. Ir štai komtūro valia vakarykštis pagonis 
paskirtas jo antruoju ginklanešiu! Peteriui liko tik paklusti, tuo 
labiau kad komtūras uždėjo jam ir prievolę - mokyti naujakrikštą 
tikėjimo tiesų ir kovos meno. Taigi brolis Peteris priėmė naująjį 
ginklanešį su sunkia širdimi, tačiau netrukus suprato klydęs. Joha- 
nas pasirodė esąs paslaugus tarnas ir pagavus mokinys, o meldėsi 
itin uoliai, kaip retas naujakrikštas. Be to, stropiai saugojo žemaičių 
kalines, kur kas stropiau negu pašalintas iš tų pačių pareigų 
naujakrikštas žiemgalis Johanas. 

“Kodėl komtūras Haseldorfas visus čionykščius pagonis krikštija 
vienodai - Johanais?" - pamąstė brolis Peteris, žvelgdamas į rečiuo- 
tą platų naujakrikšto veidą. Nieko nepasakysi, stropus sargybinis. 
Štai ir dabar - atvedė prie šulinio gražiąją žemaičių raganos dukrą 
pasisemti vandens ir neatsitraukia nuo jos nė per žingsnį, nenulei- 
džia nuo jos akių, seka kiekvieną belaisvės krustelėjimą. 

Už pakeliamojo tilto pasigirdo artėjantis žirgų kanopų dunde- 
sys. Sargybiniai, tik nakčiai uždarantys vartus, prasiskyrė, įleisda- 
mi raitelį ant putoto žirgo. Brolis Peteris pamatė, kaip krūptelėjo 

zemaičių raganos dukra, pamačiusi nulipantį nuo žirgo jaunuolį su 
išsidraikiusiais plaukais, dulkėtu apsiaustu ir sutvarstytu dešiniuo- 
ju petimi, kaip plėšriai sublizgėjo naujojo ginklanešio akys. Jauna- 
sis riteris prisiminė trumpą mūšį Švėtėje, brolį Ulrichą, kuris lyg 
skydu prisidengė mergina prieš kirsdamas kalaviju. Grįžo! Jauna- 
sis pasiuntinys grįžo iš Žemaitijos. Ir, aišku, be išpirkos. Žirgas 
atnešė tik balną ir beginklį raitelį, kuris nulipo ir susvyravęs 
susmuko ant ką tik belaisvių moterų sukloto akmenų grindinio. 

- Vandens! - sušnibždėjo jo pablyškusios lūpos. 

Lyg iššauta iš lanko strėlė, gražioji įkaitė puolė su ką tik pasemtu 
kibiru prie sugrįžusio Ervydo. Suklupo prie jo, pakėlė galvą ir 
vandeniu suvilgė perdžiūvusias lūpas. Riteris Peteris žvelgė nuo 
šulinio į tą vaizdą sustinges, negalėdamas pajudėti iš vietos. Iš to 
keisto sustingimo jį pažadino gerai pažįstamas valdingas balsas: 

- Johanai, primenu tau tavo pareigas! Broli Peteri, matau, kad 
dar daug tau teks padirbėti su šiuo naujuoju Kristaus tarnu. Jis 
uolus, tačiau jo uolumas reikalauja nuoseklumo. 

Komtūras Haseldorfas kalbėjo ramiai, tačiau brolis Peteris pui- 
kiai žinojo - kuo tyliau šneka šis patyręs karys, tuo labiau jis niršta. 
Štai ir dabar jo balsas virto vos ne šnabždesiu, kai įsakmiai pridūrė: 

- Jaunasis broli Peteri, pranešk broliui Steponui, kad įkaitas 
grįžo. O tu, Johanai, nuvesi raganos dukrą į celę. Šiandien tegul 
pabūna be vandens. Įkaitas parjojo be išpirkos - vadinasi, jai metas 
pradėti galvoti ne apie vandenį, o apie ugnį. 

Haseldorfas, nežymiai šyptelėjęs, priėjo prie jaunuolio, kuris jau 
įstengė atsisėsti ir dabar pats godžiai gėrė vandenį iš kibiro, kurį 
laikė Gailė. Pamatęs komtūrą, jaunuolis pasakė: 

- Pranešiau visoms Žemaitijos pilims. Rikiai sakė, kad pabandys 
surinkti išpirką iki pirmojo sniego. 

- Iki pirmojo sniego! - vėl šyptelėjo komtūras. - Iki pirmojo 
sniego!.. - Patylėjęs pridūrė: - Ką gi, brolis Steponas bus patenkin- 
tas! Sie sind frei! - pasakė ir dar pakartojo lietuviškai: - Jūs laisvi! 

Jaunuolis žvelgė į komtūrą išplėstomis iš nuostabos akimis, 
nutaręs, kad iš jo tyčiojamasi. 

. - Laisvi? - pakartojo drebančiomis lūpomis. 

- Kaip sakiau, - nusišypsojo komtūras, tačiau jaunuoliui ir Gailei 
pasirodė, kad po ta šypsena slypi dar nežinoma klasta. 

- Tikrai laisvi? - vėl pakartojo jaunuolis. 

- Ir mes laisvos? - paklausė Gailė. 

- Kaip sakiau! - surimtėjo komtūras, žvelgdamas ne į ją, 0 į 
jaunąjį įkaitą. - Grįžkite į Žemaitiją ir papasakokite visiems, kad 
Kristaus kariuomenės broliai tesi savo žodį. Kaip jau sakiau, tave 
išleisdamas, kaip pažadėjau mūsų šviesiojo vyskupo Alberto vieti- 
ninkui broliui Steponui, - jūs laisvi. Galite grįžti į savo miškus! - 
komtūras patylėjo ir įdėmiai pažvelgė į Gaile, lyg vertindamas jos 
grožį. - Išskyrus tave ir tavo motiną raganą. Jums skirtas kitoks 
likimas. 

Tą rytą Medeiną pažadino irklų pliuškenimas Dauguvoje ir 
liūdna daina. Priėjusi prie langelio, ji pamatė dvi pilnas žmonių 
valtis sunkiai tolstančias nuo kranto. Tekanti saulė švietė iš kitos 
pilies pusės, todėl valtys dar buvo šešėlyje. Tik joms nutolus per 
strėlės skrydį, galėjai įžvelgti jose sėdinčių veidus. Valtyse buvo 
Švėtės pilėnai - moterys, vaikai irjaunasis Kertaus sūnėnas. Ervydas 
sėdėjo valties gale ir vis atsigręždavo į pilies langus, tarytum kažko 
ieškotų. 

- Gaile, - tarė Medeina. - Kelkis, dukrele. 

Gailė tą naktį miegojo ramiai, kaip niekad. Sapnuose vėl ir vėl 
grįždavo tos akimirkos, kai ji, pakėlusi savo rankomis bejėgiškai 
nusvirusią Ervydo galvą, pridėjo prie jo lūpų medinį kibirą su šaltu 
kaip ledas vandeniu, ir jauste jautė, kaip į suglebusį jaunuolio kūną 
po kiekvieno vandens gurkšnio sugrįžta jėgos. Dabar ji pašoko iš 
guolio, pribėgo prie langelio, prigludo prie grotų. 

- Ten Švėtės pilėnai, - tarė Medeina. - Juos iš tikrųjų paleidžia. 
Pamojuok Ervydui. 

Į tolstančias valtis su įkaitais žvelgė ir jaunasis riteris Peteris. 
Valties gale sėdintis jaunuolis, tas pats, kuris grįžo ant putoto žirgo 
iš tolimos kelionės į Žemaitiją, staiga pašoko, vos neapversdamas 
valties, sumojavo rankomis ir kažką sušuko. Pažvelgęs į bokštą, 
kuriame buvo kalinamos kilmingosios įkaitės, Peteris pamatė, kad 
viename langelyje subolavo veidas, pro grotas išlindo balta laiba 
ranka ir sumojavo skepeta. 

- Jis sako, kad sugrįš ir išvaduos, - išvertė naujasis ginklanešys. 

Peteris krūptelėjo. Jis niekaip negalėjo priprasti, kad tas krikš- 
tytas žemaitis nuolat prisėlina prie jo iš netyčių. Niekaip neatspėsi, 
kada ir iš kur pasigirs jo kniaukiantis balsas... 

- Kas sako? - Riteris Peteris žvelgė į langelį, pro kurio grotas vėl 
kyštelėjo merginos ranka, karštligiškai sumojavusi balta skepeta. 

- Ervydas iš Švetės, - paaiškino Ulvaras. - Ir tada, žinoma, Gailė 
už jo ištekėtų. Bet to nebus. Žemaičiai nespės nei surinkti išpirkos, 
nei sutelkti tokios kariuomenės, kad įveiktų Kuoknesės mūrus. To 
nebus, komtūras įvykdys savo pažadą. 

- Ojeigu Medeina ir Gailė apsikrikštytų? Tu, Johanai, jas saugai, 
tu gali jas įtikinti. 

- Gailė gal ir apsikrikštytų, bet motina jai neleis. Geriau pati 
sudegs ant laužo ir dukrą sudegins, bet savo dievų neatsižadės. 

Riteris Peteris vaikystėje jau buvo mates, kaip jo gimtajame 
mieste ant laužo degino raganą. Tėvai draudė, bet jis vis tiek 
pabėgo iš namų ir įsimaišė į minią. Raganą jis pažinojo. Tai buvo 
pirklio, prekiavusio ginklais, žmona, jauna moteris, kuri visad 
paglostydavo jam galvą, kai jis su tėvu užeidavo į tamsų kambarį, 
kur žvakės šviesoje melsvai blykčiodavo kalavijų plienas. 

Diena tuokart pasitaikė lietinga, malkos peršlapo ir niekaip 
nenorėjo užsidegti. Ant raganos galvos buvo užmaukšlintas aukš- 
tas gobtuvas, išpaišytas velniais, o burna užrišta skuduru. Ji blaš- 
kėsi, pririšta prie stulpo, įkasto laužo viduryje, žvelgė sau po 
kojomis į malkas, virš kurių virto melsvų dūmų kamuoliai, o ugnis 

vis dar nenorėjo įsiliepsnoti. Drengė lietus, miestelio budelis vėl ir 
vėl įskeldavo ugnį, pagaudavo žiežirbą pintimi, bet menką beržo 
tošies liepsnelę užgesindavo nauja liūties papliūpa. 

Peteris neilgai tada ištvėrė, pabėgo, tačiau tas vaizdas persekio- 
jo jį visą gyvenimą. 

- Gailę reikia išvaduoti, gerasis riteri, - tarė ginklanešys. - Ji gali 
priimti krikšto dovaną. Reikia išgelbėti ne tik jos kūną, bet ir sielą. 

- Išgelbėti? Kaip išgelbėti? 

- Aš juk jas saugau. Ją išleidžia vandens prie šulinio. 

- O kas toliau? 

- Jūs pasisodinsite ją ant savo žirgo. Sargybiniai su jumis išleis. 

- Ojei ji nesutiks? Jei nenorės bėgti? 

- Ji vis tiek ateis prie šulinio. Užkelsit ją ant žirgo. Prievarta. 
Paskui ji pati jums dėkos už išgelbėjimą. 

- O kur ją paslėpsiu? 

- Mieste gyvena aludaris Haincas. Jo seserį Ilzę išgydė Gailės 
motina. Aš galiu su juo pašnekėti. Jis tikrai padės. Jums tereikia 
išvežti ją iš pilies, o paskui aš pasirūpinsiu. Reikia naujos sielos 
Kristui. 

Gelsvose Ulvaro akyse sublizgo ašaros. Riteris Peteris pagalvojo: 
vis dėlto jis geras žmogus ir geras krikščionis, nors kartais ir 
prisėlina kaip katinas. Prieš akis vėl šmėkštelėjo anas vaikystės 
vaizdas. Jis užsimerkė ir pasakė: 

- Gerai, Johanai. Reikia išgelbėti merginos sielą. O gal ir jos 
motina sutiktų bėgti? 

- Aš pakalbėsiu, - tarė Ulvaras, žiūrėdamas į langelį, kuriame vis 
dar bolavo Gailės veidas. Bet skepetos jau nebesimatė. 

Valtys su įkaitais pasiekė kitą Dauguvos krantą. Žmonės išlipo 
ir bematant ištirpo tamsiame tankiame miške. 

Dignojos pilies 
kalinys 


aisydamas atsipalaidavusį naginės raištelį, Einius išgirdo 

klaidžiojančių po mišką žmonių balsus. Suklusęs atsitie- 

sė ir jau ruošėsi smukti giliau į tankme, tačiau garsai 

nebepasikartojo. Einius nusiramino. Dar sykį apsižvalgė. 
Raisto pušelės, nors ir nelabai aukštos, tačiau užstoja pamiškėje 
dunksančią pilaite. Būtų neprošal pasižvalgius, kas tenai dedasi. 
Kad taip susiradus kokį aukštesnį medį! Retos pušelės visiškai 
nugeibusios. Nėra ko iš jų ir norėti: silpnoms jų šaknims pelkėje 
trūksta maisto, o po menku durpių sluoksniu šliurpsi vanduo, 
atsiliepdamas į kiekvieną žingsnį. Pagaliau už dygių pušaičių 
sušlamėjo žalsva beržo lapija, ir ant smėlėto gūbrio Einius išvydo 
aukštą plačiašakį beržą. Jo kamieną dengė gruoblėta, vietomis 
atsiknojusi žievė. Už beržo augo tankūs karklynai, juodalksnynai, 
už kurių turėtų būti ir pilis. Einius nusiavė nagines ir, apglėbęs 
beržo liemenį, ėmė kabarotis viršun. Kulnai patogiai atsispiria į 
kamieno nelygumus, o rankos nesunkiai aptinka plyšius, padedan- 
čius išsilaikyti nenukritus. Štai jau ir pirmosios beržo šakos! Dabar 
jis galės pasilypėti aukščiau ir mažumėlę atsipūsti. 

Deja, atsipūsti jam taip ir neteko. Vos tik įsitaisė patogiai 
tarpušakyje, kai išgirdo: 

- Žiūrėk, Otonai! Ar tik ne vienuolis po medžius karstosi? Jam su 
proteliu blogai, ar ką? 

Sulig tais žodžiais prie beržo išdygo du vyrai, nešini sumedžiotu 
kurtiniu ir keliomis antimis. Sprendžiant iš apdarų ir kalbos, 
teutonai! 

- Broliuk, sakyk, ką čia veiki? - užvertęs galvą, paklausė siaura- 
veidis, ilganosis vyras. 

Einius, žinoma, suprato, ko klausiama. Bet negi atsakys! Teuto- 
nas iškart susiprotėtų, koks jis vienuolis. Todėl, mėgindamas 
laimėti laiko, Einius tik rankom skėstelėjo ir, praradęs pusiausvyrą, 
vos nenudribo nuo šakos. 

Nesulaukę atsakymo, medžiokliai įtariai susižvalgė. Ilganosis 
neskubėdamas nusikabino nuo peties arbaletą, užsitaisė, o kitas, 
gerokai už jį jaunesnis, nukreipė į medyje sėdintį vaikiną lanko 
templėn įstatytą strėlę. 

- Nagi, kuo greičiau lipk žemyn! - pasigirdo nieko gero nežadan- 
tis balsas. Nuo savo šakos Einius matė, kaip prie medžio ėmė rinktis 
vis daugiau medžioklės ginklais nešinų vyrų. “Nieko nebelieka, tik 
pasiduoti...“ 

Lėtai, vis dar tikėdamasis, kad jį išgelbės stebuklas, ar jis pats 
spės sugalvoti kokią nors išeitį, Einius leidosi nuo šakos ant šakos, 
kol pagaliau pasikabino rankomis už žemutinės ir pasisiūbavęs 
nušoko ant smėlio. Susirado nagines, iškratė iš jų smėlį, apsiavė. 
Ilgai, vilkindamas laiką, varstė šikšninius apivarus. 

“Kvailiau ir negalėjau įkliūti!" - apmaudavo jis, vis nedrįsdamas 
atsitiesti. Pagaliau atsistojo visu ūgiu ir, pabūgęs, kad neįkliūtų ir 
Uvis su Zerviu, susikišo į burną pirštus. Šaižiai tris kartus sušvilpė, 
vis dar neatsmaukdamas gobtuvo nuo veido. Tai buvo sutartinis 
pavojaus ženklas, brolis turėtų jį išgirsti. Prišokęs ilganosis sugrie- 
bė Einiui už rankos. 

- Ką čia dabar prasimanei, vienuoli? - valdingai riktelėjo. - Ko 
laipioji po medžius kaip vaikėzas? Iš kurio vienuolyno atsibala- 
dojai? 

Einius vėl skėstelėjo rankomis. 

- Gal jis nebylys? - tarstelėjo kažkas iš būrio. 

- Švilpti tai moka! - atsakė ilganosis. - O gal ir visai ne vienuolis. 
- Priėjęs arčiau, aukštai kilstelėjo Einiaus abitą ir išpūtė iš nuostabos 
akis: 

- Was ist das?* 

Po abitu slėpėsi visai ne vienuoliški drabužiai. Einius vėl tik 
rankomis skėstelėjo. 

- Sakyk! -šaukė ilganosis, užsimodamas arbaleto buože. - Sakyk, 
arba makaulę į dulkes sutrinsiu! 

Einius pabandė šyptelėti, tačiau šypsena išėjo kreiva. Vienintelė 
galimybė išsigelbėti dabar - apsimesti kvaileliu. 

- Ich nicht machen...** - teisinosi keliais žinomais vokiškais 
žodžiais, nepamiršdamas kuo žemiau nusilenkti. - Nieko aš neda- 
rau. Tik valgyti ieškau. - Einius karštligiškai ieškojo, ką čia dar 


* Kas tai? (Vok.) 
** Aš nieko daryti... (Vok.) 

pridūrus, bet visi vokiški žodžiai kaip tyčia išsilakstė. - Essen! 
Essen!* - pagaliau prisiminė. 

- Ubagas čia, ne vienuolis, - įsiterpė kitas medžioklis. - Ir dar ne 
vokietis! Tegu sprendžia fogtas. 

Ilganosis, dėl viso pikto suveržęs šikšniniu diržu Einiui rankas, 
stumtelėjo jį pilies pusėn. | 

Perklampoję per karklais apžėlusią pievą, jie atsidūrė ant kietai 
suplūkto tako. Už posūkio nelauktai iškilo Dignojos pilies sienos. 
Aukštas pamatas buvo sumūrytas iš lauko akmenų, viršuje dar per 
kokius du sieksnius kyšojo rąstai. Aišku, kad po to, kai pilį nusiaubė 
Žvelgotė, ji buvo ne tik atstatyta, bet ir sutvirtinta. 

Dar jiems bežengiant taku, tratėdamos pakilo vartų grotos. 

- Tai paukštį sugavot! - šūktelėjo sargybinis. - Bet kad labai jau 
liesas... 

Ilganosio pastumtas Einius įsverdėjo į pilies kiemą ir iš padilbų 
apsidairė. Pilies gynybinės sienos - medinės, tik pats pilies rūmas 
sumūrytas iš akmenų. 

Einiui teko matyti ir didesnių pilių, tačiau ši skyrėsi nuo kitų: 
prie didžiojo kuoro augo stora, kelių vyrų vos apglėbiama liepa. 
Viena jos šaka netoli viršūnės buvo nudžiūvusi, ją gožė milžiniškas 
gandralizdis. Tokio gandrų namo Einius tikrai dar nebuvo matęs! 
Tikriausiai ne viena ilgakojų paukščių karta krovė tą lizdą, ne vieną 
dešimtį metų perėjo gandrai jame vaikus. 

- Ko įsistebeilijai? - kumštelėjo į nugarą siauraveidis medžioklis. 
- Tokios didelės pilies nematei? Tuoj fogtas nuspręs, ką su tavim 
daryti. O Didysis Fricas dar ne tokius prašnekindavo! Žygiuok 
pirmyn! 

Pilies kieme vyko įprastas gyvenimas. Iš mūrinių rūmų į ūkinius 
priestatus, priglaustus prie aukštų, iš rąstų suręstų išorinių sienų 
pirmyn ir atgal zujo tarnai; kareiviai, sėdėdami prie sukurto kiemo 
kampe lauželio, valgė vos apsvilintą liepsnoje mėsą, užsigerdami 
alumi iš keliaujančio per rankas alavinio puodelio. Pro virtuvės 
duris kartu su vakarienės kvapais išėjo keletas moterų. Susidomė- 


* Valgyti! (Vok.) 
78 


jusios jos žvelgė į smulkutį belaisvį - ne kasdien pasitaikantį 
medžioklės grobį. Einius niūriai apsidairė ir vos nepravirko iš 
nevilties - jis dar nebuvo niekad gyvenime toks vienišas ir bejėgis. 


Dignojos pilies fogtas, dručkis Švachas, jau kelintą mėnesį 
pavadavo į Gotlando salą išplaukusį komtūrą Traideną. Dabar jis 
sėdėjo pilies menėje prie valgiais apkrauto stalo kartu su sargybos 
viršininku Didžiuoju Fricu ir vakarieniavo. Abu jie šioje pilyje 
gyveno jau bent dešimt metų ir po truputį kilo pareigose. Švachas, 
drūtas storžievis kareivis, nesibaigiančiuose susirėmimuose su 
žiemgaliais išsitarnavo pilies viršininko parelgas, o Didysis Fricas 
kol kas vadovavo tik sargybai, tačiau buvo dešinioji fogto ranka. 
Švachas nekentė pagonių ir nesuprato nė vieno aplinkinių tarmių 
žodžio, o Didysis Fricas buvo pramokęs sunkios vokiečio liežuviui 
sėlių tarmės, nes paprastai jam pačiam tekdavo kvosti belaisvius. 
Tiesą sakant, daugelis pagautų pagonių imdavo drebėti vos jį 
išvydę: tai buvo milžiniško ūgio sargybinis su abejingu rauplėtu 
veidu, kuris pagyvėdavo tik ant stalo atsiradus taurei vyno ar bent 
kaušui alaus. Tačiau šiandien teko pertraukti vakarienę kaip tik tuo 
metu, kai atnešė troškintą su neblogai išsilaikiusiomis rūsyje per- 
nykštėmis ropėmis ungurį, o tarnas jau buvo spėjęs įpilti iš tik 
šiandien atvežtos iš Rygos statinaitės geltono kaip auksas vyno, 
atplukdyto nuo abiejų karių gimtojo Reino krantų. Štai tuo metu 
atėjęs sargybinis ir pranešė, kad medžiokliai pagavo kažkokį vaiki- 
nuką. Tas pirmąsias taures Švachas su Didžiuoju Fricu, žinoma, 
išgėrė, bet argi čia tvarka, kai reikia vienu mauku ištuštinti taurę 
gėrimo, kuriuo privalu mėgautis, siurbčioti po gurkšnelį, kol visas 
kūnas prisipildys šilumos, kurią vynuogės per vasarą sukaupė 
šiltame krašte. 

Nekantriai išklauses medžioklių pasakojimo apie besikarstantį 
po medžius ir vokiškai vos kelis žodžius temokantį vienuolį, kuris 
visai galbūt ir ne vienuolis, fogtas su Didžiuoju Fricu nusileido į 
kiemą. 

79 


“ Didysis Fricas iš karto suprato, kad gali prireikti jo paslaugų, ir 
nužygiavo tiesiai prie ilgo, nuzulinto iki blizgesio plakimo suolo. 
Ant plataus kaip ližė delno Didysis Fricas iš anksto pasidėjo beržinę 
liauną rykštę. 

- Pradžiai - tris! - tarė fogtas, ir medžiokliai nutempė Einių prie 
suolo. 

Einius nespėjo net atsiminti, kaip vokiškai bus “nekaltas", kai 
medžiokliai nuvilko nuo jo vienuolio abitą, nutraukė kelnes, nub- 
loškė ant suolo, o Didysis Fricas užsimojo rykšte. Einiaus nuostabai, 
nepaisant savo grėsmingos išvaizdos, milžinas tvojo rykšte palygi- 
nus neskaudžiai. 

- Oi! - atsiduso Einius. Jam pasirodė, kad Didijį Fricą jis jau buvo 
kažkur matęs. Suraukė kaktą, stengdamasis atsiminti, tačiau nes- 
pėjo, nes medžiokliai liepė jam apsirengti, o pilies viršininkas priėjo 
priė suolo. 

- Iš kur gavai bernardino abitą, nenaudėli?- paklausė fogtas, o 
Didysis Fricas išvertė į sėlių kalbą. 

- Kaltas, garbusis didžiūne,- paskubėjo atgailauti Einius, tuo 
labiau kad Didysis Fricas stovėjo netoliese, vėl pasidėjęs ant plataus 
delno rykštę. Kas žino, ar kitą sykį neplieks smarkiau? - Vienuoliai 
apleistą piliakalnį šventino... Paskui prie upelio maudytis nuėjo. 
Vos tik jie į vandenį sulindo, stvėriau abitą ir - į krūmus! 

- Okam tau tas rūbas, nenaudėli?- jau kiek švelniau pasiteiravo 
fogtas Švachas. Tiesą sakant, jis pats nemėgo keliaujančių po 
neseniai užkariautą kraštą vienuolių. Geriau imtų kalaviją ir prisi- 
jungtų prie ordino! Jei kilmė neleidžia būti riteriais, tarnautų 
paprastais kariais ar ginklanešiais... Vos ne kasmet iš Saksonijos 
atvyksta nauji Kristaus kariuomenės broliai , ir beveik tiek, kiek 
atvyko, grįžta atgal. Nesvetingas kraštas, nieko nepasakysi... - Tai 
kam tau bernardino abitas?- patylėjęs paklausė dar kartą. 

- Man, našlaičiui, naktimis šalta,- nutaisęs verksmingą veidą, 
atsakė Einius.- Ir dar pamaniau, kad vienuoliui daugiau išmaldos 
geri žmonės duoda. 

- Oko į medį lipai?- visai švelniai paklausė fogtas. 

- Pasiklydau raiste, garbusis didžiūne... Norėjau pasižvalgyti, ar 
toli žmonių būstai... 

- O ko švilpei? Ko švilpei?- įsikišo siauraveidis medžioklis. 

- Ne ko, o kam,- atkirto Einius. - Savo šuneliui švilpiau. Buvo 
pakeliui prisiplakęs šunelis - benamis, kaip ir aš... Bet turbūt 
išsigando medžioklių raiste ir paspruko... 

- Ar matė kas prie pilies vienuolius?- paklausė fogtas. 

- Vaikinukas sako tiesą,- patvirtino Didysis Fricas. Einius paste- 
bėjo, kad jis jau padėjo ant plakimo suolo rykštę prie kitų, gražiai 
sudėtų į storus ryšulėlius. 

- Gryną tiesą! - sušuko Einius. 

- Tiesą sako,- pakartojo Didysis Fricas. - Buvo kažkokie vienuo- 
liai atsibastę į Misos pilaitės griuvėsius, varė iš ten piktąsias 
dvasias. 

- O iš kurio vienuolyno, ar klausėt?- nenurimo fogtas. 

- Neklausėm....- sutriko Didysis Fricas. Jis gi negalėjo prisipažin- 
ti, kad smulkiai neišsiklausinėjęs pasišalino iš griuvėsių vos ne pats 
pirmas. - Vienuoliai su gobtuvais buvo, bet, sprendžiant iš rūbų - 
tai bernardinai. 

- Dar tris rykštes, kad daugiau nevogtų iš brolių Kristuje! - 
nusprendė fogtas. 

Gulėdamas ant plataus, suaugusiems pritaikyto plakimo suolo 
ir laukdamas smūgio, Einius pakėlė galvą ir įsižiūrėjo į didžiąją 
liepą, dar kartą stebėdamasis gandralizdžio didumu. Toli danguje 
pasirodė mažas taškelis, kuris vis didėjo. Tai gandras, plačiai 
išskėtęs sparnus, neskubėdamas leidosi prie savo lizdo. Kelis kar- 
tus mostelėjęs sparnais, jis apsuko ratą, iš aukštybių stebėdamas 
susibūrimą kieme, paskui ėmė leistis. Kai jis skrido pro kuorą, 
Einius pamatė, kad paukštis snape neša besiraitančią gyvatę. 
Gandras nerangiai dribtelėjo į lizdą pas gandriukus. Tą pačią 
akimirką Didysis Fricas šmaukštelėjo rykšte, o Einiaus galvoje 
tarytum pakilo nematoma uždanga ir ūmai atgimė dėdės Surgmino 
žodžiai, kuriuos, pats jų nesuprasdamas, atkartojo senasis sėlis: 

“Kur skraido gyvatės, 
Ten lobis padėtas." 

Einius neištvėrė - net prunkštelėjo iš laimės ir skubiai nukreipė 
žvilgsnį nuo gandralizdžio, tarytum jo galva staiga būtų pasidariusi 
permatoma, o Didysis Fricas galėtų perskaityti jo mintis. 

- Štai kaip kartais atsitinka! Daugel metų pro šią liepą vaikščiojo 
teutonų riteriai, jų ginklanešiai. Visi jie matė gandrus, parnešan- 
čius į lizdą gyvates, bet Žvorūnė kantriai laukė, kol čia ateis 
žemaitis. Dievaitė tik jam vienam apšvietė protą! 


“Žvorūne dievaite, 
Teutoną užburki, 
Kad akys apžilptų 
Ir protas aptemtų, 
Kad žvelgtų į lobį, 
Bet jo neregėtų!" 


Didysis Fricas atseikėjo jam dar dvi rykštes, tačiau Einius jų net 
nepajuto. Gulėjo kniūbsčias ant plakimo suolo ir nesitvėrė džiaugs- 
mu. Kaip nelauktai viskas susiklostė! Jei nebūtų su vienuolio abitu 
į medį įsikoręs, vargu ar būtų sugebėjęs prasibrauti į Dignojos 
pilaitę... Ir dar reikėjo, kad jį būtų paguldę ant plakimo suolo, ir kad 
kaip tik tuo metu į lizdą nusileistų gandras su gyvate snape... O gal 
reikėjo ir Didžiojo Frico rykštės, kad protas prašviesėtų... Einius vėl 
vos susilaikė neprunkštelėjęs. Ačiū tau, geroji, ačiū tau maloningoji 
dievaite! Tai štai kaip kartais būna. Einius, žmogus atsargus, 
apdairus, gudrus, vingrus, žiopliškai pakliūva į nelaisvę, kad teu- 
tonams iš po nosies pagrobtų tiek metų gandrų saugotą lobį! 

- Tai ko taip pralinksmėjai? - nustebo fogtas, kai medžiokliai vėl 
atvedė prie jo Einių. 

- Hier essen, hier schlafen! Danke!* - išpylė kaip žirnius Einius, 
pats stebėdamasis, kad vokiški žodžiai tiesiog patys slyste slysta 
nuo liežuvio. - Kein Vater, kein Mutter, kein Haus. Danke, Herr 
Ritter!** 

- Pradžiai uždarykit jį į požemį,- pakraipes galvą, tarė Švachas. 
- O paskui pažiūrėsim... 


* Čia valgyti, čia miegoti. Ačiū! (Vok.) 
** Joks tėvas, joks motina, joks namas. Ačiū, ponas riteri! (Vok.) 

Komtūras ir pagonė 


omtūras Haseldorfas pro langą matė, kaip jaunasis rite- 
ris Peteris prie šulinio vėl kalbino gražuolę rikio dukrą, 
kaip kiti jo pavaldiniai irgi apspito merginą. “Nebe 
pirmas kartas! Teks juos rimtai perspėti,- nusprendė 
Haseldorfas. - Naudodamiesi mano nuolaidžiavimu, jie atprato 
nuo tvarkos." Komtūrui nuolatos vaidenosi, kad jis visiems perne- 
i „p kad pilyje ir komtūrijoje trūksta drausmės. Kareiviai per 


Alyk Ee sol Haseldorfą neramino pilies kalėjime laiko- 
ma pagonė ir jos dukra. Pradėjo. sklisti gandai apie rikio žmonos 
sugebėjimą gydyti. Broliui Steponui jau tapo žinoma, kad ji išgydė 
sargybinio žmoną Ilzę. Ar toji pagonių ragana savo burtais pilyje 
nepaskleis sumaišties? 

Žinoma, tik žiemgaliui, nors ir pakrikštytam, galėjo ateiti mintis 
kreiptis į pagonių raganą. Padorus saksas, švabas ar teutonas nieku 
būdu taip nepasielgtų, pabijotų užsitraukti dangaus rūstybę. Ilzė, 
padori krikščionė, kas sekmadienį lankanti bažnyčią, pagijo, ir tai 
jaužinoma visai Kuoknesei. Rytoj prie pagonės durų gali susirinkti 
visi sergantys Kuoknesės žiemgaliai. O jei brolis Steponas ims ir 
praneš apie šį gėdingą įvykį į Rygą? Tuomet komtūro padėtis gali 
rimtai susvyruoti. Didysis ordino magistras Folkvinas - jo senas 
bičiulis ir šachmatų žaidimo partneris, tačiau už vyskupo Alberto 
stovi popiežius. Juk netrukus turi atvykti popiežiaus legatas! 

Komtūras atsitraukė nuo lango, perėjo tuščią mene ir pravėrė 
koplyčios duris. Jis norėjo pabūti vienas ir susikaupti. Tačiau čia, 
klaupte prieš nedidelį kilnojamą sudedamą altorėlį, kurį žygiuose 
nešuliniai arkliai visad gabendavo paskui komtūro palapine, jau 
klūpojo brolis Steponas. Komtūras ne iš karto įžvelgė jį tamsioje 
koplyčioje. Mielai būtų žingtelėjęs atgal ir užvėręs duris, tačiau 
trauktis buvo jau per vėlu. Lėtai priėjo prie altorėlio, atsiklaupė 
greta vyskupo Alberto pasiuntinio ir pamėgino susikaupti maldai. 

į kartą tai sekėsi ypač sunkiai. Haseldorfas jautėsi, tarsi būtų 
tuščias, žvangantis indas, apie kurį kalbėjo Kristus. 

84 


- Negalima delsti! - sušnabždėjo pats sau. - Reikia eiti pas 
pagonę ir viską pačiam išsiaiškinti. 

Tarsi išgirdęs jo žodžius, brolis Steponas atsigręžė į komtūrą ir, 
vos krutindamas bespalves lūpas, tarė: 

- Teisingai galvoji, broli komtūre. Moki pagonių kalbą, jau dvi 
dešimtis metų platini Dievo žodį, atvertei šimtus stabmeldžių. Eik! 

Beaistriame vyskupo pasiuntinio veide nekrūptelėjo nė vienas 
raumuo, kai jis ištarė šiuos žodžius ir pakėlė ranką, palaimindamas 
pilies valdovą tokiam keistam žygiui jo paties valdose. 

Komtūras Haseldorfas pakilo iš klaupto ir tyliai uždarė duris, 
palikęs koplyčios tamsoje brolį Steponą. Perėjo menę, nukaukšėjo 
akmeniniais laiptais žemyn. Jo žingsnių aidą atliepė žemi skliautai 
ir niūrios požemių tuštumos. Pilies menėmis ir siaurais praėjimais 
žengė Kuoknesės pilies valdovas - aukštas, tiesus ir tvirtas riteris 
komtūras Haseldorfas. Viena jėga ėjo susitikti su kita, parvežta iš 
slėpiningų Žemaitijos girių ir ežerynų. 


“ 


Išvydusi komtūrą, Medeina nė trupučio nesutriko, tik pasitaisė 
sniego baltumo nuometą. Atrodė, kad pagonė jau seniai laukė 
pilies valdovo. Jos drobinis krepšelis, paprastai kabodaves prie 
žalvariniais apkalais papuošto diržo, buvo padėtas ant gulto. 
Šiame krepšelyje Medeina nešiojosi gydomąsias žoleles ir šakne- 
les, peilį, ylą, adatą su siūlais, titnagą su skiltuvu. 

Ledinis pilkų akių žvilgsnis pasitiko rudas komtūro akis. 

- Žemaičių rikio žmona, ar tau ko trūksta? - valdingai paklausė 
pilies šeimininkas. - Ar sargybiniai gerbia jus? 

- Dėkui, pilies valdove. Mums nieko netrūksta. - Medeinos balsas 
buvo ramus ir švelnus. 

- Pagone, visa Kuoknesė kalba, kad tu išgydei Ilze. Ar tai tiesa? 

- Ir belaisvė pagonė, ir laisvas krikščionis padeda artimui. 

- Bet, žemaičių rikio žmona, tu gydai burtais! 

Užuot nuleidusi akis, Medeina tiesiai pažvelgė į komtūrą. Akys 
buvo plieno spalvos, žvilgsnis išdidus, tarytum ne ji, o komtūras 

būtų jos belaisvis. Lūpų kampučiuose slypėjo vos įžiūrima pašaipė. 
lė. Komtūras įžvelgė tą pašaipėlę ir pajuto, kaip auga jo pyktis. 

- Atsakyk, jei klausiu! - valdingai tarė komtūras.- Privalai atsą. 
kyti! Esi mano belaisvė. Esi kerėtoja, ragana, ir burtais klaidinį 
žmones! Tavo burtai sklinda pilyje, pakerėdami doras krikščionių 
moteris! 

Medeina šyptelėjo. 

- Ta moteris pasveiko, komtūre. 

- Ji nepasveiko, ji tik patikėjo tavo burtais! Ar tu žinai, kaip 
elgiamasi su raganomis? 

Dabar nusišypsojo ir Gailė: 

- Komtūre, mano motina - ne ragana, ji nieko nebūrė. Ji tik davė 
vargšei Ilzei gydomųjų žolelių ir pasakė, kokių dar žolynų turi 
ieškoti jos brolis pievose prie pilies. Čia visai ne burtai, tą moka 
daugelis mūsų moterų. 

Komtūras tik dabar pažvelgė į pagonės dukrą. Tikrai, pagalvojo 
jis, nuo tokio grožio galėjo apsvaigti jaunojo brolio galva. 

- Aš esu žemaičių rikio žmona, pilies valdove, - tvirtai ir ramiai 
tarė Medeina. - Mūsų moterys yra Žmonos savo vyrams ir motinos 
savo vaikams, bet ne raganos. Žemaičių moterys moka elgtis su 
šeimyna, o išjojus vyrui į žygį, moka apginti savo vaikus. Prireikus 
- net ginklu.Dievai yra maloningi. Jie padeda moteriai atlikti savo 
pareigas. Tai ne burtai, pilies valdove.Tai gyvenimo išmintis ir 
dievų pagalba. 

Jos žodžiuose Haseldorfas pajuto įsitikinimo jėgą, didybe pri- 
lygstančią trapiam pagonės dukters grožiui. Pasirodo, viskas daug 
rimčiau. Tuo svarbiau dabar viską išsiaiškinti ir pabandyti sušvel- 
ninti padėtį, nugalėti šios moters priešiškumą. Komtūras jau buvo 
pastebėjęs, kad žemaičiai moka gydyti žaizdas. Prisiminė sužeistą 
vaikiną, kurį pasiuntė pranešti žemaičiams apie išpirką. Į Kuoknese 
jaunuolis grįžo visiškai sveikas, jo dešinysis petys, kurį per puolimą 
kalaviju perkirto brolis Ulrichas, stebuklingu būdu buvo visiškai 
užgijęs, nepaisant dvi savaites trukusios sunkios kelionės. Magist- 
ras net paprašė nuimti tvarstį ir parodyti žaizdą. Jos vietoj blyškiai 

mėlynavo jau sugijęs randas. Per dvi savaites! Vaikinas prasitarė, 
kad žaizdą jam sutvarstė Ventės pilyje. 

- Ko nutilai, pilies valdove?- ramiai paklausė Ventės rikio 
zmona, ir komtūras, tarytum atsibudęs, pažvelgė į ją, į jos gražuolę 
dukrą ir tarė: 

- Rikio žmona, bet juk dievas yra vienas. Nėra miškų dievo, nėra 
žemės dievo, nėra griaustinio dievo. Dievas yra vienas, visaapiman- 
tis, visur esantis ir visagalis. Dievas yra amžinoji tiesa. O jūs, 
pagonys, lenkiatės visokiems stabams, meldžiatės medžiams, van- 
deniui ir gyvatėms, tarsi jie būtų šventi. Jūs įžeidžiat Dievo vardą. 
Kaip galima Dievo vardu vadinti akmeninį stabą! - Komtūras 
atsikvėpė, ir tarė jau ramesniu balsu: -Tu lankstaisi prieš stabus! 
Meldiesi žmogaus rankų padarytiems dievams. Nuodėmingų ran- 
kų padarytiems. Štai kur tiesa! 

- Pilies valdove, tu klysti, - ramiai atsakė Medeina.- Tu klysti, nes 
nežinai. 

Komtūras nustėro. Jį užliejo įžeidimo karštis. Kaip ji drįsta? 
Susivaldes jis lygiu balsu tęsė: 

- Sakau, kaip yra. Jūs pagonys, jūs stabus, o ne Dievą garbinate. 

- Ar matei stabus, komtūre? 

- Broliai po Žygių į pagonių žemę pateikia ataskaitas. 

- Tai tik pasakojimai. Tu nematei stabų, kaip nematė ir tavo 
broliai. 

- Aš pats - ne... 

- Nebuvai mūsų svečias. Nematei mūsų Žemių, girių, upių, 
dangaus ir paukščių. Nesi keliavęs per mūsų žemes. Tavo broliai 
Sėlos, Žiemgalos, Kuršo, Lietuvos ir Žemaitijos žemėse matė savo 
pyktį ir kraują. Jūsų tikslas jus klaidina. 

- Aš dvidešimt metų tarnauju Ordinui. 

- Tu daug matei, komtūre. Kodėl gi nematai, kai tavo žmonės tau 
meluoja? 

Medeina buvo kalinė. Haseldorfas žinojo, kad pagonė yra visiš- 
koje jo valdžioje. Tai žinojo ir Medeina. Bet jos drąsa kėlė pagarbą. 
Tikra tiesa, kad Žemaičių moterys stoja į karą lygiai su vyrais. 

 - Aš sakau, ką kiti matė. Stabus, gašlystę prie stabų... Bjaurias 
nuodėmes... 

- Tai jų dvasios atspindžiai, komtūre. Tai jų pačių nuodėmė, 
paversta žodžiais. Tai jų pačių sumaištis, o tu tiki. Jie melavo tau. 
Niekas nematė jokių stabų, nes jų nėra! Ne žmogaus rankų dievus 
mes garbinam. 

Komtūras prikando lūpą. Seniai jį kirbinusi abejonė dabar tapo 
kūnu. Kiekvieną kartą, klausydamasis pasakojimų apie išgriautus 
stabus, apie sunaikintus pagonių dievaičius, jis karčiai pagalvoda- 
vo, kad štai Dievas jam nepalankus. Tiek daug metų kariauja 
pagonių kraštuose, bet nė karto dar nepasisekė aptikti ir sunaikinti 
stabmeldišką bjaurastį. 

- Nėra?..- tarė jis tarsi sau, tarsi Medeinai. 

- Nebuvo ir nėra. Tie, kas taip sako, meluoja. 

Komtūras įdėmiai pažvelgė į pagonę. Jų akys susitiko. Medeinos 
veidas sušvelnėjo, kai ji tarė: 

- Pilies valdove, leisk man tavęs paklausti. 

- Klausk. 

- Pilies valdove, tu dvidešimt metų tarnauji Ordinui. Tu daug 
žemių matei, tu vadovavai žygiams, nešdamas tiesą, kurios vardan 
nukovei daug pagonių. Pilies valdove, ar tu laimingas? 

Komtūras krūptelėjo. Jau kurį laiką jis jautė nerimą. Vienatvės 
vakarais jis vis klūpodavo koplyčioje, norėdamas susikaupti, bet 
mintys vis bėgdavo į Vokietiją, į gimtąją Saksoniją. 

- Tu nieko nežinai!- atšovė jis greitai.- Vapi kažką. Kažkokius 
niekus! 

- Dvidešimt metų svetimuose kraštuose, tarp svetimų žmonių... 

- Žemaičių rikio žmona, tu žinai sąlygas, - nutraukė komtūras. 
- Taviškiai turi surinkti išpirką iki abato švento Bernardo dienos. Jei 
nesurinks, tu kaip ragana būsi sudeginta ant laužo. 

Komtūras staigiai apsisuko ir išėjo. Sunkiais žingsniais jis tolo 
savo patalpų link. Neuždarė išeidamas net celės durų. Koridoriuje 
tūnojęs sargas naujakrikštas Johanas nusekė jį žvilgsniu, pakraipė 
galvą ir nutarė kuo skubiau užverti duris ir užšauti skląstį. 

12 


Didžiojo Frico Žmona 


artydamasis ant kieto gulto, Einius mintimis sugrįžo pas 

savo brolį Uvį. Visa laimė, kad Uvis su Zerviu nepakliuvo 

į teutonų nagus - tuomet išsisukti būtų buvę sunkiau. 

Tiedu, kad ir vyresni, kad ir stipresni, bet tokio smailo 
liežuvio neturi. Einius net pats ima stebėtis: viską beveik neužsi- 
kirsdamas išklojo, o ir vokiškų žodžių pakako! Moterys net ašarą 
nubraukė. Argi jis panašus į piktadarį? Silpnutis, raišuoja, tamsūs 
plaukai dar labiau pabrėžia blyškų, prakaulų veidą, o giliai įdubu- 
sios akys taip ir prašosi pagailos... 

Temstant juodai apsirengusi moteris atnešė vakarienę. Pasta- 
čiusi ant stalą atstojančios kaladės dubenį su sorų koše, moteris 
pasirėmė tarpduryje ir liūdnomis akimis stebėjo godžiai košę 
kabinantį Einių. Į suplyšusį vienuolio abitą susisupęs elgeta jai 
priminė neseniai mirusį sūnų. Jis atrodė toks pat smulkutis, išsekęs, 
tamsiomis, nuolatos kažko maldaujančiomis akimis. Nepavyko 
išgelbėti vienturtėlio, nors gydė kuo tik kas patarė. Moteris giliai 
atsiduso. Bepradedančiais vysti skruostais nuriedėjo ašaros. Galtas 
elgeta irgi nesveikas, kad toks išblyškęs? Aišku, drėgname požemy- 
je ilgai netversi... 

- Kodėl verkiate?- žiemgališkai klausia Einius.- Kas jūs esate? 

- Aš - Didžiojo Frico žmona Gertrūda,- vokiškai atsakė moteris.- 
O verkiu todėl, kad tu priminei neseniai mirusį mano sūnų. Vienin- 
telį mano berniuką, kuris labai nenorėjo palikti šio pasaulio. 

- Schade,* - kitaip nemokėdamas paguosti, tarė Einius. 

- Esi geras vaikinas, - vėl atsiduso moteris. - Fricas sakė, kad ir 
jam tu į mūsų sūnelį panašus. Jei mano sūnaus vardan prižadėtum 
niekur nebėgti, pamėginčiau tau išprašyti daugiau laisvės. 

- Warum laufen?** - apsimetė nustebęs Einius, kabindamas 
mediniu šaukštu geltoną riebią košę.- Hier essen. Hier gut!*** 

Moteris tyliai pasišalino. Pro mažą požemio langiūkštį pačioje 
palubėje žvalgėsi mėnulio pilnatis. Motina mėnulį vadina Dievai- 


* Gaila. (Vok.) 

* Kodėl bėgti? (Vok.) 

* Čia valgyti. Čia gerai! (Vok.) 

čiu. Kai danguje užgimsta naujas mėnulis, jaunas pjautuvėlis, 
namuose dainuodavo:"Mėnuo, mėnuo, mėnesėli, šviesus dievasi- 
tėli, duok jam ratą, man sveikatą, duok jam pilnystę, man - Perkūno 
karalystę!" Tik šviečiant pilnačiai, mama rinkdavo kai kurias žoles 
- sakė, tada jos stipresnės. “Kur jūs dabar, miela mamule, ir brangi 
sesele? Negi tokiame pat drėgname požemyje?- Einius pasitrynė 
perštinčias akis.- Teks duoti pažadą, kad niekur iš pilies nebėgsiu, 
nes girioje laukia Uvis, Zervis, o liepoje - lobis, už kurį tikriausiai 
pavyks išpirkti Medeiną ir Gailę!"- nusprendė jis ir net nepajuto, 
kaip užmigo. 

Tą naktį Einius pūtė į akį nepabusdamas, ir tik prieš pat rytą 
susapnavo gimtąją Ventę. Tarytum sėdėjo menėje visa Žybartų 
šeima prie židinio: motina, Junda ir Gailė verpė, o tėvas pasakojo 
sūnums apie naują pragarišką teutonų išradimą - įtaisą iš didelių 
rąstų, kuriuo galima svaidyti kumeliuko didumo akmenis. Tokiu 
įtaisu galima sutraiškyti pačios tvirčiausios pilies sienas. 

“Aš ir gi mačiau tokį prie Mežuotnės pilies! - sušuko Uvis.- Tikrai 
pragariškas išradimas. Vokiečiai jį vadina katapulta!" 

“Argi negalima apsiginti nuo to įtaiso?"- paklausė vyriausias 
brolis Daubaras. 

“Žinoma,- ramiai atsakė tėvas.- Galima tą įtaisą padegti, galima 
po juo pasikasti. Galima pastatyti tokias sienas, kad ištvertų. 
Sumūryti iš akmenų, aišku. Tokias tvirtoves statosi teutonai savo 
užgrobtose žemėse." 

“O kodėl mes nesistatom?"- paklausė Daubaras. 

“Tam reikia daug akmenų ir plytų,- paaiškino tėvas.- Bet mes 
pasistatysim!" 

“Tokį įtaisą pasidaryti visai nesunku!"- šūktelėjo Uvis. 

Jis paėmė kelias balanas. Dviejų galus primygo trečiąja, padėjo 
ant kitų suglaustų balanų galo riešutą, paspaudė balanas taip, kad 
jos išsilenkė lanku, ir staigiai atleido. Riešutas lyg iššautas nuskrie- 
jo į kampą. Uvis nusišypsojo ir įmetė balanas į židinį. Liepsna 
lyžtelėjo sakingą medieną, aukštai pliūptelėjo, skaisčiai apšviesda- 

91 


ma visų sėdėjusių menėje veidus. Einius dar spėjo pastebėti, kad 
visų veidai taip ir švytėjo ramybe ir laime. Kaip nesidžiaugsi, kai 
visa šeima sėdi prie židinio, o už langelio ūžauja rudens dargana... 

Su tuo skaidrios laimės jausmu Einius ir pabudo. Iš pradžių net 
nesuprato, kur esąs. Iš akmenų sumūrytos aprasojusios sienos, 
prieblanda, pačioje palubėje grotuotas langelis, už kurio - skaisčiai 
mėlynas vasaros dangus. Truputį maudė nugarą. Einius prisiminė 
vakarykščias rykštes, pasipurtė ir tik tada susivokė, kur esąs. Kad ir 
kaip būtų keista, grįžo skaidri nuotaika, kurią patyrė sapne. Jis visai 
ne kalinys, nutarė. Jis - Žvelgotės lobio prižiūrėtojas! Nuo tos 
minties pasidarė dar linksmiau. Ką ten šešios rykštės, kai jis sėdi vos 
per pusšimtį žingsnių nuo lobio! Tai bus juoko Uviui su Zerviu, kai 
sužinos! 

Subrazdėjo durų sklastis. Įėjo paniuręs sargybinis. 

- Fogtas liepė tau eiti į virtuvę,- tarė.- Turbūt vėl gausi beržinės 
košės... 

Didelėje, žemomis, suodžiais apkepusiomis lubomis virtuvėje 
kelios moteriškės dorojo vakar medžioklių atvežtą laimikį. Ant 
pailgo, pajuodusio nuo kraujo ir taukų stalo švariai nupešti gulėjo 
riebūs tetervinai, kurtinys, kelios laukinės antelės. Virėjos sunkiais 
peiliais mikliai perskrosdavo paukščių krūtinkaulius, ištraukdavo 
vidurius, nukirsdavo sparnelius, kojas ir mesdavo į kunkuliuojantį 
katilą. Geldoje gulėjo šerno mėsa, o prie sienos riogsojo kubilas su 
krauju. Senyva kuprota virėja į medine lėkštę įmetė bryzą šaltos 
mėsos be kaulų, atlaužė pusę miežinio papločio ir padavė Einiui. 
Nuo vakar dienos nieko neturėjęs burnoje, vaikinas įniko godžiai 
kramtyti. Jis beregint sušlamštė mėsą, paplotį, išgėrė puse ąsočio 
raugintos klevo sulos. Staiga prasivėrė aprūkusios virtuvės durys, 
ir žilas tarnas šūktelėjo: | 

- Kur yra tasai šlubis elgeta? Tuoj pat tegul pakyla į viršų! 

Netrukus Einius kalbėjosi su moterimi, kuri vakar atnešė jam 
sorų košės. Geroji Gertrūda pasakė, kad nuo šiol Einių imanti savo 
globon. Fogtui pritarus, jam laisvai leidžiama vaikščioti po pilį ir 

net užjos sienų. Gertrūda už jį laidavusi! O pasikrikštijęs jis galėsiąs 
visam laikui pasilikti pilyje. Čia gausiąs nesunkų darbą, pastogę ir 
kąsnį duonos. 

- Ar sutinki krikštytis? - paklausė Gertrūda. 

- Oką reikia padaryti? - paklausė Einius. 

- Pirmiausia reikia išmokti poterius, - nušvito Gertrūda.- O 
paskui... 

- Kas paskui, tai paskui,- suraukė kaktą Einius. - O ar tie poteriai 
labai sunkūs? 

- Nesunkūs. Jei panorėsi, per mėnesį tikrai išmoksi... Visiišmoksta 
per mėnesį. 

- Per mėnesį?- nudžiugo Einius.- Per mėnesį tai tikrai išmoksiu! 
O paskui? 

- Aš būsiu tavo krikšto motina, o krikšto tėvas - pats pilies fogtas. 
Jis jau sutiko! Mano vyras jo paprašė. Mano vyras - svarbus žmogus 
pilyje! 

Einius prisiminė vakarykštę dieną. “Tikrai svarbus",- pagalvojo 
ir pasikasė nugarą. 

- Ir tave plakė gailėdamas,- pridūrė geroji Gertrūda.- Būtų jis 
man pabandęs tvoti kaip moka! Žino, kaip myliu vaikus.- Didžiojo 
Frico žmonos veidu vėl perbėgo rūpesčio šešėlis.- O vadinsiu tave 
Erichu, kaip ir savo amžinatilsį sūnų...- Ji atsiduso.- Girdėjau, kad 
Kuoknesės pilyje dabar įkalinta garsi žemaičių ragana Medeina. Ji 
aludario Hainco seserį Ilzę išgydė. 

Einius krūptelėjo, kai taip nelauktai nuskambėjo motinos var- 
das. Ji gyva! Ir ne tik gyva, bet dar ir kitus gydo. 

- Medeina? - paklausė Einius vien todėl, kad galėtų ištarti savo 
motinos vardą. 

- Taip, Medeina jos vardas, - vėl atsiduso Gertrūda. - O! Jeigu ta 
ragana būtų patekusi į mūsų pilį anksčiau, kol dar mano sūnelio 
nenukamavo liga... Vargšas mano Erichas... 

- Taip, ji būtų išgydžius jūsų sūnų, - palingavo galvą Einius. - Aš 
irgi esu apie ją girdėjęs. 

Sargybinių viršininko žmona nubraukė ašarą: 

- Ką padarysi, kiekvienam savo likimas. - Ji vėl atsiduso ir truputį 
pralinksmėjusi pažvelgė į savo būsimąjį krikštasūnį. - Erichai,- 
tarė.- Eik, nusiprausk pirtyje. Duosiu švarius marškinius, beveik 
naujas kurpes. Mano sūnelis buvo vos pradėjęs jas nešioti... Paskui 
grįši čia, į virtuvę. Susitariau su vyriausiu virėju, tu būsi jo gizelis, 
mokysies amato. 

Einius išėjo į kiemą, vogčiomis žvilgtelėjo į gandralizdį ir vėl 
pakartojo mintyse: "Mama gyva! Mama gyva!" 


18 


Kalvis Apsingis 


alvis Apsingis su šeima gyveno tiesiog savo kalvėje. Jo 

žmona dumdavo dumples, vyresnysis sūnus prilaikyda- 

vo ant priekalo kalamą geležį, jaunesnieji vaikai miške 

degdavo medžio anglis, be kurių neįpūsi karštos ugnies. 
Kalvis buvo labai patenkintas, kad Dievas jam padovanojo tvirtas 
rankas, mylinčią žmoną ir būrį guvių vaikučių. Jis visai nesuko 
galvos, kiek dievų valdo žmonių likimus,kurie svarbesni - ar 
gyvenantys ąžuolynuose žiemgalių dievai, ar vienintelis, bet irgi į 
tris dievus padalintas teutonų Dievas. Jo mokslai prasidėjo ir 
baigėsi prie žaizdro. Čia jis kas dieną meldėsi ir ūžiančiam žaizdrui, 
ir skambančiam priekalui. 

Vieną apniukusią dieną pas kalvį atėjo du nepažįstami vaiki- 
nai. Pasisveikinę jie ėmė smalsiai dairytis po kalvę. Išvydęs netikė- 
tus svečius, Apsingis nusišluostė į odinę prijuostę rankas ir pa- 
klausė: 

- Ką gero pasakysite, bernužėliai? 

- Iš keliaujančių vienuolių sužinojome, kad jums, kalvi, reikalin- 
gi pagalbininkai. Štai ir susigundėme..... 

- Iš vienuolių? - atidžiai įsižiūrėjo į vaikinų veidus Apsingis, 
tačiau šie drąsiai atlaikė kalvio žvilgsnį. Apsingis juk negalėjo 
žinoti, kad kartą jau buvo tuos du vaikinus sutikęs. Tada jų veidus 
dengė rudi vienuolių gobtuvai. 

- Gerai,- sutiko kalvis. - Tačiau didelės algos jums negaliu 
prižadėti. Iš pradžių gausite tik pavalgyti, na o paskui žiūrėsime... 

- Sutinkame! - nedvejodamas atsakė Uvis. 

- Arjūs, vaikinukai, žinote, koks sunkus kalvio darbas? Juk aš ne 
vien kūjį kilnoju, bet su šeima ir balų rūdą renku, ją lydau. 

- Tai labai įdomu! - užsidegė Zervis. 

- Norėtumėte pažiūrėti? 

- Labai... 

- Tuomet eime. Matau, kad turite neblogus peilius, bet turbūt 
visai nežinot, kaip geležis atsiranda! 

Tiesą sakant, Uvis ne kartą buvo užėjęs pas Ventės kalvį Kernių, 
matė, kaip jis darbuojasi kūju ir plaktuku, tačiau nutylėjo. Tegu sau 

pasakoja Apsingis, jiems su Zerviu svarbiausia apsigyventi netoli 
pilies... Einius kaip nuėjo tada į pelkės gilumą, taip ir dingo. Gerai, 
kad spėjo dar švilptelėti, nes ir juodu su Zerviu būtų pakliuvę 
teutonams į nagus... 

Netrukus jie atsidūrė aikštelėje, kurią supo tanki eglių siena. 
Aikštelės pakraštyje stūksojo dvi pašiūrės, o arčiau vidurio, ant 
kalnelio, iš žemės kyšojo aprūkusios molio ir akmenų krūsnys. 
Kalvelės papėdėje žiojėjo išmūrytos angos. Į nosį tvokstelėjo suo- 
džių bei degėsių kvapas. 

- Nagi eime tenai, - Apsingis mostelėjo ranka į vingiuojantį tarp 
eglių takelį. 

Eglynas greitai baigėsi, ir prieš juos atsivėrė bekraštė, nusidrie- 
kusi iki pat akiračio pelkė. Papūtė vėjas, sušiūravo viksvos, suvirpė- 
jo mažaūgių berželių lapeliai. Apsingis priėjo prie pelkės krašto, 
atsisuko į vaikinus: 

- Štai čia anksčiau rinkdavau balų rūdą. Ateinam su visais 
vaikais, kemšam į odinius maišus, o paskui tempiam į džiovyklą. 
Tik jau beveik visą surinkom. 

- Tai ką dabar darot? 

- Ieškome vis toliau.... Pala! 

Apsingis pasilenkė, pasėmė juodu nuo suodžių delnu rausvo 
dumblo, pauostė, patrynė tarp pirštų, net lyžtelėjo smilių. 

- Yra! - sušuko. - Buvo visai išsemta. Turbūt pelkės dievai naujos 
prigamino. Eime! 

Tuo pačiu takeliu jie grįžo į aikštelę eglyne. Apsingis nuvedė 
vaikinus prie didelės pašiūrės. Atvėrė plačias duris. Kai akys apsip- 
rato su prieblanda, parodė iš lentų sukaltus paklotus, ant kurių 
džiovindavo iš pelkės atnešta rūdą. | 

- Po to ją pakaitiname lauže, kad sudegtų durpės ir kitos 
priemaišos,- tarė kalvis. 

- O tada jau galima kalti peilius?- paklausė Zervis. 

- O! Tai tik pati pradžia,- nusijuokė Apsingis. - Rūdą reikia 
susmulkinti, perplauti, persijoti... 

Jis nusivedė vaikinus į kitą, žemesne, pašiūrę, kurioje riogsojo 
rudo mišinio krūvos. Parodė tankesnius ir retesnius sijojimo rėčius, 
iš medžio išskobtus plovimo lovius, akmenyse išduobtas smulkini- 
mo piestas. Keliuose kubiluose matėsi jau ganėtinai švari, gražiai 
sutrinta rūda. 

- O iš šitos rūdos jau galima kalti peilį? - vėl paklausė Zervis. 

- Labaijau tu greitas, vaikine! - nusišypsojo Apsingis. - Iki grynos 
geležies dar labai toli! 

Po to jis privedė vaikinus prie statmenos angos kalvoje, tarytum 
nedidelio šulinėlio. Žemiau šlaite buvo kita, gulsčia, skylė, tarytum 
lapės urvas, vedantis prie šulinėlio dugno. 

- Pakroves į apatinę skylę sausų prakurų, pro viršutinę užpilu 
anglių, suberiu rūdą. Šitaip sluoksnis po sluoksnio: anglys, rūda, 
anglys... 

Paskui kalvis atitempė pailgą odinį maišą, kurio vienas galas 
siaurėjo, o kitame buvo pritaisytos dvi rankenos. Įstatęs smailųjį 
galą į apatinę krosnies angą, Apsingis įniko spaudyti medines 
rankenas. Maišas garsiai šnypšdamas čia išsipūsdavo, čia vėl sub- 
liukšdavo. 

- Šiomis dumplėmis mes pučiame į krosnį orą, kad ugnis būtų 
kaitresnė. Pučiame, pučiame, ko! ima tekėti ištirpusi geležis,- nuo 
pūtimo uždusęs paaiškino kalvis. 

- Ir tada jau galima kalti peilį? - paklausė Zervis. 

- O! -atsiduso Apsingis. - Tai dar ne viskas! Kai geležis sustingsta, 
ją dar reikia gerai patvatinti kūjais, suploti juostomis, o iš tų 
juostų... - Kalvis nusišypsojo ir paplojo Zerviui per petį. - Iš tų juostų 
jau galima kalti peilį! 

- Oho! - tarė Uvis. Nors jis visa tai jau buvo ne kartą matęs 
Ventėje, Kerniaus kalvėje, tačiau nenorėjo įžeisti Apsingio, kuris 
taip įsijautęs pasakojo apie savo darbą. - Sunki tavo duona. 

Kalvis šyptelėjo: 

- Tai ar ištversite? Ar nepabėgsite? 

- Mes ne baltarankiai! - atšovė Zervis. 

"- Gal ir nebūčiau jūsų samdęs, bet Dignojos pilies fogtas šįmet 
padidino duoklę. Netrukus jam turėsiu net keturias statinaites 
rūdos pristatyti. Kaip tyčia sunegalavo žmona. Vienas su vaikais 
niekaip neįstengčiau šitiek rūdos pririnkti ir išdegti... Turguje rūda 
labai brangi, nenusipirksi tai bedugnei skylei, tiems besotiems 
fogto nasrams užkimšti. 

Apsingis atsisėdo ant dūlančio kelmo, susiėmė rankomis galvą 
ir paskendo savo nelinksmose mintyse. 

- Kiek jums dar trūksta? - paklausė Uvis. 

- Pustrečios statinės... 

- Na, tai ko gi mes čia sėdime? Kuo greičiau prie darbo! Duokš 
indus, įrankius, kalvi! 


7 

Kai Apsingis ir vaikinai, termpdami sunkius odinius maišus su 
rūda, pavakare grįžo į aikštelę eglyne, prie pašiūrės jų laukė 
sunerimusi kalvio žmona. 

- Apsingi,- tarė ji,- kalvėje tavęs laukia Didysis Fricas. 

Kalvis paniuro. Dėbtelėjo į vaikinus, paskui į žmoną. 

- Neprasitarei?- paklausė. 

- Negi manęs nepažįsti,- įsižeidė žmona.- Gal kas ir matė, kaip 
vaikinai į kalvę buvo užėję, nes Didysis Fricas klausė, ar nemačiau 
svetimų. 

- O ką atsakei? 

- Sakiau: ėjo, užėjo, išėjo.... 

- Ar tik dėl to atjojo Didysis Fricas?- paklausė Apsingis. 

- Ne dėl to jis atjojo, o visai dėl kito.- Atrodo, kad kalvio žmona 
dar labiau paniuro.- Baisu pasakyt. Fogtas uždėjo dar statinaitę 
rūdos. 

- Kad jis prasmegtų, tas pilvūzas!- šūktelėjo Apsingis.- Kodėl? 
Kas atsitiko? 

- Sakė, Kuoknesės komtūras daugiau reikalauja. 

- Mes surinksim!- tarė Uvis.- Mes jau išmokom rinkti tavo tą 
rūdą. 

Apsingis apsidairė, iš padilbų pažvelgė į Uvį. 

- Nežinau, kas jūs tokie,- pasakė.- Ir nenoriu žinoti. Ne mano 
reikalas! Bet patarčiau Didžiajam Fricui po kojom geriau nesipai- 
nioti. Jie ten, pilyje, visi truputį pamišę iš baimės. Sėdi užsidarę ir 
visų pagonių bijo kaip pragaro. Tik Didysis Fricas išdrįsta vienas, be 
palydos, už pilies sienų nosį iškišti. Visur jiems pagonių šnipai 
vaidenasi. 

- Mes galim išeiti, - tarė Zervis. 

- Irgi pasakysi: ėjo, užėjo, išėjo... - pridūrė Uvis. 

- Būta čia ko!- įsižeidė Apsingis.- Pasėdėkit čia, eglynėlyje, kol 
šnektelsiu su tuo Didžiuoju Fricu. O paskui žmona pakvies vakarie- 
nės. Užsidirbot! 


Kiekvieną rytą, apsiginklavę mediniais samčiais, kibirais, odi- 
niais maišais ir sietais, Uvis su Zerviu traukdavo į liulančius 
pelkynus. Vietomis, kur tyvuliavo atviras vanduo, jie irstėsi luote- 
liu, o per dumblynus klampote klampojo. Vieną dieną Apsingis 
vaikinams pasiūlė plačias liepines lenteles su dirželiais. Parodęs, 
kaipjas pritvirtinti prie kojos, kalvis pirmas žengė ant linguojančios 
raisto paklotės. Nustebę vaikinai įsitikino, jog su šiuo apavu pėda 
beveik neklimpsta. Šitaip jie nusigaudavo net į pačias gūdžiausias 
vietas, kur joks dvikojis padaras dar nebuvo lankęsis. Į padangę kilo 
pabaidytos gervės, tilvikai, laukinės antys. Kartą ilgais sparnais jų 
vos neužkabino erelis žuvininkas. Keistai suklykęs, jis apsuko ratą 
virš žmonių galvų ir nuskrido paskui lėtai plaukiančius debesis. Į 
pelkę dažnai užklysdavo ir gandrai. Sužvejoję varlę ar gyvatę, jie 
skrisdavo pilies link ir Uvis su Zerviu ilgai lydėdavo juos žvilgsniu. 

Uvis su Zerviu jau žinojo iš Apsingio, kuris dažnai lankydavosi 
pilyje, apie medžioklių pagautą vaikinuką, kurį priglaudė Didžiojo 

Frico žmona. Žinojo, kad Einius ne tik gyvas ir sveikas, bet jau 
išleistas iš požemio ir gali laisvai vaikščioti po pilį. Vaikinai stengėsi 
laikytis tame pelkės pakraštyje, kuris buvo arčiau Dignojos. Gal 
ateis laikas, ir Einius paspruks iš pilies? Tada jie galės kartu eiti 
toliau ieškoti lobio. 

Kalvis Apsingis, parodęs, kaip ieškoma rūda, pats jau nebeeida- 
vo į pelkę. Jam pakako darbo ir pašiūrėse. Kiekvieną kartą, kai 
vaikinai atitempdavo sunkius odinius maišus, pilnus rūdos, Apsin- 
gis širdyje dėkodavo Apvaizdai už suteiktą pagalbą. 

Jis stengėsi negalvoti apie tai, iš kur atklydo jo jaunieji 
pagalbininkai, kas jie tokie. Ar maža šiais laikais po pasaulį 
besibastančių žmonių? Vienus išvijo badas ar skurdas, kiti neteko 
tėvų ir gimtosios pastogės per nesibaigiančius karus. Svarbiausia, 
kad dievai pasiuntė juos kalviui Apsingiui. Su kiekviena diena 
didėjo rūdos atsargos. Jau buvo galima drąsiai tvirtinti: užteks ne 
tik duoklei, bet liks ir kalviui. 

Ivaras gerokai pasiplėšė kalavijuočių užimtoje pilaitė- 
je. Prieš tai tarnavęs raktininku, jis žinojo, kuriame 
podėlyje sukrautos didelės ir mažos vertybės. Teuto- 
nams dar nespėjus kaip reikiant susigaudyti Švėtėje, 

Ulvaras jau šeimininkavo pilies požemyje. Tad į Kuoknesės miestą 
jis atsidangino ne tuščiomis rankomis... Dabar tas turtelis pravertė 
jo sumanymui. Pilies virtuvėje valgį gamindavo tik du kartus per 
dieną, todėl Ulvaras saulei patekėjus ir jai leidžiantis turėdavo 
apsilankyti kalinių celėje. Pastatęs ant suolo molinį puodą garuo- 
jančios putros ar sorų košės, jis dar atnešdavo mieste nusipirktų 
skanėstų. Kol abi moterys iš medinių dubenėlių nenoriai kabindavo 
įgrisusius patiekalus, Ulvaras stovėdavo prie durų ir dūsaudavo. 
Apsimetinėti jis puikiai mokėjo! 

- Čia jums nuo manes,- tą rytą pratarė Ulvaras, iš po skverno 
ištraukdamas bryzą rūkytų lašinių ir baltą kvietinį paplotį. 

- Nuo tavęs? - ramiai paklausė Medeina.- Jau prasigyvenai pas 
teutonus, Ulvarai? Tiesa, dabar tave reikia vadinti Johanu... 

- Teutonams aš Johanas, bet tik teutonams, - paskubėjo pasakyti 
Ulvaras, nuleisdamas akis.- Aš noriu... aš noriu jus abi perspėti... Jei 
neapsikrikštysit, jus sudegins ant laužo. 

Gailė krūptelėjo. Medeinos veidas išliko ramus. 

- Jei apsikrikštysim, irgi sudegins,- ramiai tarė ji.- Bet jau kaip 
krikščionių raganas. Jie savo raganas irgi degina. Tik pirma dar 
pakankina. 

- Ir Žybarto žmona lauks, kol ją nuves ant laužo?- Ulvaras 
apsidairė, po to tyliai pratarė:- Galima išsigelbėti. 

- Kaip išsigelbėti?- paklausė Gailė, staiga užmiršusi Ulvaro 
žvilgsnį, sekiojusį ją Švėtės menėje, jo išdavystę, pagaliau jo nera- 
mias gelsvas akis. 

- Dabar aš riterio Peterio ginklanešys. Jis padės. 

- Kaip padės? 

- Išves pro vartus, - atsakė Ulvaras, stengdamasis nenuleisti akių. 

- Išeik, Ulvarai,- ramiai tarė Medeina.- Ir daugiau apie tai 
nekalbėk. Aš paprašysiu, kad valgį mums nešiotų kitas sargybinis. 
Mums nereikia nei tavo lašinių, nei papločio, nei pagailos. 

- Aš pasišalinu,- netikėtai klusniai tarė Ulvaras.- Dabar maistą aš 
palikinėsiu prie durų. O apie Peterio pasiūlymą jūs pagalvokite. 
Pagalvokite abi. 

Durys užsitrenkė, girgždėdamas užslinko ąžuolinis skląstis. 
Medeina negarsiai, kad neišgirstų prigludęs prie durų Ulvaras, 
paklausė: 

- Ką gali pasakyti apie Ulvaro šneką, dukrele? 

- Ar mus tikrai sudegins ant laužo, mama?- vis dar virpėdama, 
paklausė Gailė. 

- Taip sakė komtūras. 

- Ojei apsikrikštytume? - pasiteiravo mergina. Pamačiusi nuos- 
tabą motinos veide, ji skubiai pridūrė:- Ne, ne aš niekada neišduo- 
čiau mūsų dievų, mama! 

- Jei apsikrikštytume, kaip jau sakiau, irgi sudegintų,-ramiai 
atsakė Medeina.- Tik jau kaip krikščionių raganas. Bet prieš tai dar 
pakankintų... Tai ką tu gali pasakyti apie Ulvarą? 

- Nežinau...- sušnibždėjo Gailė.- Aš taip bijau mirties... 

- Tu jauna, vaikeli.- Medeina apkabino dukrą, paglostė.- Bet tu 
mano dukra, ir aš tau perduosiu visas paslaptis, kurias žinau ir 
kurias man perdavė mano tėvas. Tu jau skiri daugelį žolių, žinai 
nuo kokių ligų jos naudojamos, kurios pačios galingiausios, žinai, 
kadajas rinkti. Bet tai tik pati pradžia. Žolių siela paprasta, o kūnais 
vienos žolės nuo kitų nedaug skiriasi. Žmonės kur kas sudėtingesni. 
Tu esi mano duktė, ir neturi teisės jaudintis dėl kito žmogaus 
šnekos. Žodžiai yra žodžiai, visad galvok, kas už tų žodžių slypi. Ar 
žmogus sako, ką galvoja, ar pats supranta, kad sako tiesą, ar 
nesupranta, kad meluoja... 

- O kaip galima pažinti žmogų? - nedrąsiai paklausė Gailė. 

- Žiūrėk žmogui į akis. Ar jis kalbėdamas žvelgia tiesiai į tave, ar 
slepia žvilgsnį. Ar jis žvelgia į tave, ar į savo minčių sieną. Žiūrėk į 
jo veidą. Girdėk jo balsą. Jo širdies balsą. Ar labai skuba tave 
įtikinti, ar jo šiltuose žodžiuose neskamba šalta geležis... Žiūrėk į 
rankas, į judesius. Ar jo pirštai ramūs, ar šoka nesuprantamą šokį. 
Medeina patylėjo, po to paklausė: - Kaip šnekėjo Ulvaras, kai siūlė 
bėgti, dukrele? 

„- Neprisimenu... - sutriko Gailė. - Aš pamačiau tave, mama, ant 
laužo. 

- Tuneturi teisės, dukrele... - ramiai tarė Medeina. - Neturi teisės 
taip jaudintis nei dėl manęs, nei dėl savęs, kad prarastum gebėjimą 
mąstyti ir matyti. Ulvaro lūpos kalbėjo viena, o akys ir rankos - kita. 
Neramios buvo jo paslaugios rankos. O akys - jis žiūrėjo man į akis, 
jo žvilgsnis buvo minkštas ir lipšnus, tačiau be dugno. Tai buvo 
tuščios akys žmogaus, galinčio lengvai meluoti. Neskubėk patikėti 
žmogumi, neapčiuopusi teisybės gijos jo sieloje. 

Gailė tylėjo, tačiau jos akys sužvilgo nuo ašarų. 

- Olaužą išmesk iš galvos, dukrele, - tarė Medeina. - Jie nori, kad 
mudvi iš baimės nebegalėtume mąstyti. Viskas dievų valioje. Jau- 
čių, kad Uvis su Einiumi jau ne taip toli nuo mūsų. Jie ką nors 
sugalvos. 


Praslinko kelios dienos po apsilankymo pas pagonę. Komtūras 
Haseldorfas vengė brolio Stepono, sugalvodamas sau aibę užsi- 
ėmimų. Vaikščiojo po kareivines, tikrino ginklus, stebėjo, kaip auga 
tvirtovės sienos, ir davė nurodymą paaukštinti sienas dar sieksniu. 
Pokalbis su rikio žmona jam niekaip neišėjo iš galvos. Jis nesijautė 
pakankamai dvasiškai nusiraminęs, kad galėtų kalbėtis su vyskupo 
patikėtiniu. Ir ką jam pasakytų? Ką jis jam atsakytų, jei šis paklaus- 
tų: “Ar pagonė tau pakluso, broli komtūre?" Taip ir klaidžiojo po 
pilį, nuėjo į miesto bažnyčią, kurią tučtuojau jam atidarė probstas. 
Atrakino duris, įleido komtūrą ir vėl jas uždarė, supratęs, kad 
Haseldorfas kažkodėl nori vienas pasimelsti jo, o ne pilies bažny- 
čioje. Didelė garbė jo parapijai! 

Prieš ketvirtį amžiaus Kuoknese valdė schizmatikai rusinai ir 
pastatė cerkvę. Kai kunigaikštis Viačko sudegino pilį ir pabėgo į 
Vitebską, vyskupas Albertas cerkvę peršventino į bažnyčią, suteik- 
damas švento Bernardo vardą, o vietiniai kaipmat persikrikštijo iš 
stačiatikių į tikruosius Romos katalikus. “Šitie pagonys greitai 

persikrikštija, o ką jie iš tikrųjų mąsto, niekas to nežino!" - pagal- 
vojo komtūras, žvelgdamas į auksu tviskantį altorių, tačiau atgauti 
ramybės negalėjo ir čia. 

Išėjo iš bažnyčios, net nepažvelgęs į sergstintį duris probstą, 
nužingsniavo prie upės. Mostelėjo irkluotojams, kad perkeltų į kitą 
Dauguvos krantą. Jau kitame krante sugėdino save: ko jis čia 
atplaukė? Tarytum ieškotų paleistų įkaitų. Bet jų, žinoma, jau ir 
pėdos atšalusios. Ko gero, spėjo nukakti į gimtąsias vietas ir 
pranešti, kas laukia Žybarto žmonos ir dukros. Negi ištvers Žybar- 
tas ir nepuls pilies? Duotas laikas iki švento Bernardo dienos - taip 
jiems buvo liepta pranešti. Tas naujakrikštas Johanas, žemaitiškai 
Ulvaras, sakė, kad nei rikio Žybarto, nei jo vyriausiojo sūnaus nėra, 
jie tolimame žygyje, gal net už Naugardo, ir grįš tik su sniegu. O gal 
žygūnai jau joja į tolimas rusinų žemes, nešdami žinią apie pateku- 
sias į nelaisvę žmoną ir dukrą? 

Taip mąstė komtūras Haseldorfas ir sėdėdamas valtyje, įdėmiai 
žvelgdamas į besiplečiančias prakaito dėmes drobiniuose irkluoto- 
jų marškiniuose. Pats jis šią karštą vasaros pradžios dieną jautėsi 
prastai, prakaituodamas po baltu apsiaustu su raudonais šilkiniais 
siūlais išsiuvinėtu kalaviju ir kryžiumi, nes po tuo apdaru dėvėjo 
šarvus, be kurių už pilies sienų neišeidavo. Ir be ginkluotos apsau- 
gos. Štai ir dabar - šeši kariai, ginkluoti ietimis, sėdėjo gretimai 
plaukiančioje valtyje, įdėmiai stebėdami tolstantį ir vis labiau 
mėlstantį mišką kitoje Dauguvos pusėje, slėpiningą pagonių dvasių 
ir dievų buveinę, kurios jie ligi šiol neužvaldė. Miškas prasiskirdavo 
prieš juos ir vėl susiglausdavo už jų nugaros, ir jie, atvykėliai iš 
tolimos Europos, niekad negalėjo atspėti, kas jame slypi. Tačiau šį 
kartą, žiūrėdamas į vis tolstantį mišką, Haseldorfas pajuto, kad ir 
tame, palyginus saugiame krante, į kurį jis grįžta, gali laukti pavojai 
ar bent netikėtumai. Ir iš tiesų: krante, netoli aukštos pilies sienos, 
stovėjo karpydamas ilgomis ausimis asiliukas, o ant jo sėdėjo brolis 
Steponas. Greta stovėjo jo nuolatinis palydovas Rudolfas, atsirė- 
męs į trumpakotę ietį. Patarnautojas buvo persimetęs per petį 
kelionės krepšį. Visa jų povyza liudijo, kad ir brolis Steponas, ir jo 

sargybinis, ir net ilgaausis asiliukas kantriai laukė atplaukiant 
komtūro. “Negi išvyksta?" - pagalvojo Haseldorfas, lipdamas iš 
valties, kurią anksčiau priplaukę sargybiniai ištraukė ant pakrantės 
smėliuko, kad komtūras nesušlaptų kojų. 

- Sunku palikti tave, broli komtūre, - tarė smulkusis vienuolis, - 
bet Viešpaties keliai nežinomi. Jo ekscelencija vyskupas Albertas 
kviečia mane į Rygą. Labai svarbiu reikalu, rašo. 

- Gaila... - tepasakė komtūras, nors jo balsui ir trūko nuošir- 
dumo. 

Tarsi nepastebėjęs palengvėjimo atodūsio, palydėjusio šį trum- 
pą žodį, vienuolis tesė: 

- Rugpjūčio gale, prieš švento Bernardo dieną atvyksiu. O gal ir 
anksčiau... Ar jau kalbėjaisi su žemaičių rikio žmona, komtūre? 

- Kalbėjausi, bet nelabai sėkmingai... - dar kartą atsiduso Hasel- 
dorfas. - Tikiuosi, kad reikalai brolio Stepono neužlaikys Rygoje. 
Kad brolis Steponas spės sugrįžti iki švento Bernardo dienos. 

- Iš Rygos vyksiu į Daugpilį, Krustpilį, Dignoją, į kitas pilis. Kodėl 
klausi, broli komtūre, ar spėsiu sugrįžti iki tos dienos? 

- Norėjau pasiūlyti broliui Steponui pačiam pasikalbėti su pa- 
gone. 

Vienuolis Steponas, netardamas nė žodžio, bakstelėjo sandalų 
kulnais savo asiliuko šonus. Ilgaausis neskubėdamas pajudėjo iš 
vietos. Paskui raitą vienuolį nužingsniavo jo stambus, randų išva- 
gotu veidu patarnautojas. 

Jiedu tolo dulkėtu keliu, vingiuojančiu plačios upės pakrante, o 
komtūras Haseldorfas mąstė: ar ne per daug kietai jis kalbėjo su 
broliu Steponu? Ar ne per įžūlus buvo pasiūlymas jam pačiam 
pasikalbėti su Žemaičių rikio žmona? Ką dabar praneš brolis 
Steponas vyskupui? 

Kopimas | 
gandralizdį 


"f | jeigu gandralizdyje lobio nėra?" - ši mintis vis 
dažniau užklupdavo Einių, kai jis eidavo pilies 
kiemu, akies krašteliu stebėdamas ilgakojų paukš- 
čių būstą. Per tas kelias savaites, kurias jis praleido 

pilyje, gandriukai paaugo ir ne tik ėmė kaišioti snapus iš lizdo, 

keldami triukšmą, kai tėvai vėluodavo atnešti jiems maisto, bet jau 
ėmė bandyti sparnus, pakildami virš lizdo. 

Dignojos pilyje Einių greitai pamėgo. Smulkutis, žvitrių akių 
vaikinukas stropiai vykdė virėjo nurodymus, truputį raišuodamas, 
lakstė kaip žebenkštis iš virtuvės į podėlį, iš rūsio į svirną, o kartais 
net patarnaudavo per pietus ar vakarienę pačiam pilies fogtui 
Švachui. Jo globėja, geroji Gertrūda, mokė jį poterių, nutarusi, kad 
berniukui geriausia diena pasikrikštyti bus švento Bernardo atlai- 
dai. Iki jų dar pora mėnesių, bus laiko pasiruošti... Net Didysis 
Fricas, kurio namuose gyveno Einius, globojo jį kaip sūnų, tikėda- 
masis išsiugdyti įpėdinį savo nelengvame amate. 

Einius su viskuo sutikdavo, visiems guviai atsakinėjo savo 
laužyta vokiečių kalba, kaip vijurkas sukosi pilies virtuvėje, tačiau 
galvoje įkyriai sukosi mintis: “O jeigu lobio ten nėra?" 


Pagaliau proga pasitaikė! Vasara įpusėjo, aplinkiniai gyventojai 
suvežė duoklę - daug medaus, ir vyriausias pilies virėjas nutarė 
užraugti midų. Virėjas taupė atvežtus iš tolimų karštų kraštų 
kvapniuosius prieskonius, kurie, kaip Einiui papasakojo Didysis 
Fricas, iki čia ilgai keliaudavo jūra, per arabų dykumas, vėl jūra, 
siaurais Europos vieškeliais iki Vokietijos, o iš ten - vėl jūra į Rygą, 
iš kur pirkliai kartais atplukdydavo juos Dauguva iki pat Dignojos. 
Taip ilgai vežti prieskoniai įgydavo beveik aukso verte,juos 
užrakintoje skrynioje saugojo pats fogtas Švachas ir atseikėdavo 
itin nenoriai, todėl virėjas nuolat ieškodavo, kuo juos pakeisti. Ir 
štai dabar, kai jis sėdėjo ir kasėsi pakaušį, guvus naujasis gizelis, 

kurį virtuvėje visi jau vadino būsimuoju krikšto vardu Erichu, tas 
guvus rudakis vaikinukas pats pasiūlė: 

- Aš galiu priskinti liepžiedžių! Dabar pats žydėjimas! 

Virėjas dar kartą pasikasė plikę storu, amžinai taukuotu pirštu, 
nužvelgė vaikinuką ir paklausė: 

- O ar nenudribsi? 

- Cha! - išsišiepė iki ausų vaikinukas o paskui rimtai paaiškino, 
kad, bastydamasis be namų ir tėvų po miškus, nuolat lipdavęs į 
medžius kiaušiniauti, net į pušis įsliuogdavęs, o liepos šakos storos, 
ypač patogios laipioti. 

Virėjas davė Einiui talpų drobinį krepšį, kurį buvo galima 
persimesti per petį, sunkiai šnopuodamas kilstelėjo vaikinuką iki 
žemutinės šakos ir sugrįžo į virtuvę. O Einių kaipmat paslėpė tanki 
lapija, saldžiai kvepianti auksaspalviais žiedais, kuriuose dūzgė 
nesuskaitoma gausybė bičių. 

Pagaliau! Dabar svarbiausia - neskubėti... Einius palengvėle 
ropštėsi į viršų. Prisitraukdamas šakas, skainiojo nuo jų liepžie- 
džius, kimšo į krepšį, ir tas išpampo tarsi pagalvė, kol Einius pasiekė 
liepos viršūnę. 

Čia lapija praretėjo, ir prieš akis atsivėrė platūs laukai, tankus 
eglynas netoli pilies. Ne taip jau toli eglyno laukymėje matėsi kalvė, 
prie kurios triūsė mažyčiai žmogeliukai. Iš ten vėjas retsykiais 
atnešdavo kūjo skimbčiojimą į priekalą. 

“Gal ten darbuojasi kalvis Apsingis?" - pagalvojo Einius. Už 
eglyno plytėjo pelkė, kuri tęsėsi, kiek siekė akis. Prie tos pelkės 
Einių pagavo medžiokliai... Prie jos jis išsiskyrė su Uviu ir jo bičiuliu 
Zerviu. Kažin, kur jie dabar? 

Liepa buvo tokia galinga, kad jos viršūnė, kurioje dabar sėdėjo 
Einius, buvo aukščiau net už pilies sienas. Atsigręžęs kitoje pilies 
pusėje Einius išvydo mėlyną Dauguvos juostą. Ta upė teka iki pat 
Kuoknesės, kur įkalinta jo motina ir sesuo, ir dar toliau - iki Rygos. 
Oten gyvena vyskupas Albertas, apie kurį girdėta dar Ventėje, kurio 
valią vykdo ir Dignojos fogtas, ir Kuoknesės bei Daugpilio komtū- 

rai, ir visi šitie riteriai su išsiuvinėtais ant baltų apsiaustų kryžiais 
bei kalavijais. 

Ovisai čia pat - gandralizdis ant storos ir kreivos šakos, kuriame 
šiuo metu kalena snapais visa gandrų šeimyna: tėvai ir trys jau 
paaugę jaunikliai. Pakalena tėvas, po to vienas jauniklis, kitas, 
trečias, o užbaigia visi kartu. 

Geraigandrams - jie turi sparnus ir gali nuskristi, kur tik panorės. 
Jeigu Einius turėtų sparnus, jis nuskristų iki tos baisiosios Kuoknesės 
pilies ir išvaduotų motiną ir sesutę! Tačiau sparnų jam dievai 
nedavė ir tenka vadovautis gudrumu ir sumanumu. Jei tik lobis 
tebėra gandralizdyje, Einius jį panaudos vietoj sparnų. Žvorūnė 
padės! 

Einius nusileido žemiau, iki storosios šakos, atsistojo ant jos, 
prisiglaudęs prie kamieno. Iki lizdo buvo likę tik du žingsniai, 
kuriuos reikėjo žengti už nieko nesilaikant. Uviui čia būtų vieni 
niekai, juk jis mokėjo net lynu vaikščioti, kai klajojo su cirkininkais. 
Bet Einius dar nebuvo mėginęs tokių pokštų. Baisi kupeta! Jis tuoj 
pabandys. Svarbiausia - nežiūrėti žemyn, - taip kažkada jam 
aiškino Uvis. Čia gi ne siūbuojantis cirkininkų lynas. Šaka stora, 
kaip nors pavyks... 

Einius žengė tuos žingsnius, nežiūrėdamas žemyn. Ir tikrai 
pavyko, nes štai jau jis laikosi tvirtai įsikibęs lizdo žabų. Pasirodo, 
ne taip ir baisu... Pats lizdas aukštas kaip namas - Einius tik 
pasistiebęs galėtų pasiekti viršutinius žabus. Dabar teks pabandyti 
užsiropšti ant gandralizdžio ir patikrinti, ar lobis dar ten. Antros 
tokios progos gal nepasitaikys... 

Tačiau tėvas gandras, visą laiką akylai stebėjęs, kaip Einius 
leidosi nuo liepos viršūnės, kaip stovėjo, prisiglaudęs prie kamieno, 
kaip šoko dviem žingsniais prie lizdo, staiga sušnypštė, sukleketa- 
vo, mostelėjo sparnais ir pakilo į orą. Paskui jį pakilo gandrienė ir 
visi trys, dar sunkiai mojuojantys sparnais gandriukai. Gandras 
apsuko ratą virš lizdo ir iš viršaus lyg strėlė smigo į įsikibusį į lizdo 
žabus Einių. Po jo - gandrienė, o paskui ir visi trys gandriukai. Kaip 

irtėvai, jie bandė kaptelėti snapukais vaikino veidą. Einius užsiden- 
gė rankomis akis, susvyravo, vėl griebėsi už lizdo žabų, tačiau 
neišlaikė pusiausvyros ir su žabais rankose nuslydo nuo šakos. Prieš 
krisdamas dar suspėjo pamatyti kiaurymėje, atsivėrusioje toje 
vietoje, kur buvo žabai, odinį maišą ir, šlumšdamas per tankią 
lapiją, nulėkė žemyn. Bandė susiturėti, griebdamas už šakų, nub- 
raukdamas jas kartu su lapais ir žiedais, tačiau viskas buvo veltui. 

Žemė beprotiškai greitai artėjo, kol pagaliau jis atsitrenkė į ją ir 
viskas nugrimzdo į tamsą. 

Sekretoriaus liga 


o aidžiais pilies skliautais vėl pasigirsta aukšto vyro žings- 

niai, tačiau dabar jo eisena nebe tokia grakšti ir didinga. 

Komtūras Haseldorfas sugrįžta į savo celę. Ką tik naujak- 

rikštas Johanas pranešė jam, kad jaunasis riteris Peteris 
rengiasi pagrobti gražuolę pagonės dukrą. Ir jos motiną, žinoma. 
Kad jis prašęs jo, Johano, pranešti apie tai pagonei ir kad pagonė 
sutikusi. Sekmadienio naktį jis, Johanas, turįs išleisti moteris iš 
celės, o paskui riteris aprengsiąs jas šarvais, apgaubsiąs baltais 
kalavijuočių apsiaustais ir išvesiąs pro vartus. Žirgai, šarvai ir 
apsiaustai jau paruošti, sakė žemaitis. 

Komtūras niekad nemėgo skundikų, nors ir noriai naudodavosi 
jų paslaugomis. Naujakrikštas prisigretino prie jo, kai komtūras 
įeidinėjo į pilies rūmus, atsisveikinęs su iškviestu pas vyskupą 
broliu Steponu. Skundikas šnekėjo tyliai, bailiai žvairuodamas į 
šalį ir painiodamas vokiškus žodžius, tačiau svarbiausia buvo 
aišku, ir Haseldorfas sunerimo: jo pilyje bręsta išdavystė! Komtūras 
mostelėjo ranka, kad riterio Peterio antrasis ginklanešys pasišalin- 
tų, ir pridūrė: 

- Iš vakaro pranešk, ar tai įvyks. 

Apsisuko ir nužygiavo, visu kūnu jausdamas svilinantį karštį, 
beveik kaip tolimoje Egipto žemėje, kai šarvai įkaisdavo taip, jog 
degindavo kūną, ir niekas tada negelbėjo - nei balti apsiaustai, nei 
palmių lapų vėduoklės. 

Norėjosi kuo greičiau nusivilkti šarvus ir atsikvėpti. Surikiuoti 
mintis ir imtis neatidėliotinų veiksmų.Išdavystė Kuoknesės pilyje! 

Savo celėje Haseldorfas liepė tarnui nuvilkti šarvus ir pakviesti 
sekretorių Kalatozį. Kai šis, vilkdamas kaire koją, nerangiai įslinko 
į cele, komtūras tarė: 

- Imk pergamentą ir rašyk! Didesnį paimk, įsakymas bus ilgas. 

Sekretorius, mažas, susimetęs į kuprą žmogelis, pasidėjo ant 
stalelio ritinėlį pergamento, surado žasies plunksną. Pakėlęs prieš 
šviesą, patikrino, ar ji gerai nudrožta. Viską darė lėtai, tarsi per 
prievartą, vis susiraukdamas, tarytum nuo skausmo. Pagaliau 
nedrąsiai paklausė: 

- Ar negalėčiau pasinaudoti pilies vaistinėle? 

- Susirgai? - nustebo Haseldorfas. 

- Jau antra diena, broli komtūre... - tyliai atsakė Kalatozis. - 
Vakar kopiau laiptais ir staiga juntu, kad nebepavelku kojos. 
Suklupau, vos vos atsikėliau, vėl suklupau... Šiandien visa koja iki 
kelio pamėlo. Tarsi po gyvatės įkandimo. O jau gelia, o degina! Va, 
broli komtūre. - Vienuolis pakėlė abitą. Koja išties buvo pamėlyna- 
vusi, o ir ištinusi taip, kad neužsisegė sandalas. 

- Ar kreipeisi į barzdaskutį? 

- Kreipiausi... Nuleido kraują, o nuo skausmo davė maltų kana- 
pių. Nepadeda, broli komtūre! Įtaria užsikimšus gyslą. 

- Vargšas mano Kalatozi, - palingavo galvą komtūras. - Užrašyk 
mano įsakymą ir eik pailsėti. 

Komtūras pakilo nuo lokio kailiu užkloto suolo, ėmė žingsniuoti 
po kambarį. 

- Visų pirma rašyk štai ką: “Už pagone raganą ir jos dukrą 
išpirkos kainą pakelti dvigubai. Broliui Ulrichui pavedu sustiprinti 
belaisvių apsaugą. Pasirengti mano kelionei į Dignoją, Krustpilį, 
Daugpilį ir kitas pilis prie Dauguvos. Išsiuntinėti ten laiškus. 
Šeštadienio rytą iškviesti pas mane riterį Peterį. Patikrinti langų 
grotas, durų spynas. Net nuo miegančių belaisvių nenuleisti akių. 
Jei pagonė kartais bandytų naudotis burtais ar kerais, iš karto man 
pranešti". Užrašei? Perduok broliui Ulrichui. Gali eiti. 

Vilkdamas koją, Kalatozis dingo už sunkių ąžuolinių durų. 


0 

Ankstų rytą pakirdęs Haseldorfas pasijuto visiškai žvalus, o jo 
galva buvo pilna naujų sumanymų. Visų pirma reiktų patikrinti, 
kaip vykdomi jo įsakymai. Kur tas Kalatozis? Kodėl taip ilgai 
nesirodo? Pasiųstas pas jį tarnas sugrįžo vienas. 

- Brolis sekretorius visiškai nepaeina. Virėjo gizelis net pusryčius 
jam į lovą atnešė, tik jis nieko nė į burną... Guli nusisukęs į sieną ir 
stena... - pasakojo tarnas. 

- Komtūras susirūpino ne juokais. Be patyrusio sekretoriaus jis 
kaip be rankų. Kas jam įsakymus rašys, kas laiškus vyskupui ar 
didžiajam Ordino magistrui sudėlios? Nė sekundės negaišuoda- 
mas, komtūras liepė pakviesti barzdaskutį. Apžiūrėjęs Kalatozį, 
barzdaskutys jam patarė gerti karštą vyną su gudobelės lapais. Tik 
šitaip jis tikėjosi praplėsti užsikimšusią ligonio gyslą. Nuo pašildyto 
vyno Kalatozis pasijuto žvalesnis, net pabandė uždainuoti, bet 
išsipagiriojęs vėl ėmė raitytis iš skausmo. Jo koja dar baisiau 
išburko. Ne koja, o medinė trinka. Negi Milane mokslus baigusį ir 
Ordinui atėjusį tarnauti Kalatozį priglaus Kuoknesės žemė? 

Haseldorfas žvelgė į aprasojusią prakaitu savo ištikimo sekreto- 
riaus kaktą, į patamsėjusias akis, kurios, atrodė, žvelgė kažkur į tolį 
ir jau matė tai, kas neprieinama gyviesiems, į jo baltus kaip 
pergamentas skruostus, į pamėlusias lūpas, kurios kažką šnibždė- 
jo. Pasilenkė, prikišo ausį beveik prie pat lūpų ir išgirdo: 

- Pagone... Raganą pakvieskit... 

- Broli sekretoriau... - atšlijo komtūras. 

- Žemaičių raganą... pagonę, broli komtūre... 

Komtūras nusigręžė, tarytum nesupratęs, tačiau Kalatozis, dar 
labiau susitraukęs ir susimetęs į kuprą, vis tiek vapėjo apie pagonę, 
dabar jau taip garsiai, kad jį galėjo išgirsti ir brolis Ulrichas, atėjęs 
pranešti, kad belaisvių sargyba sustiprinta. 

- Pagonė padės, broli komtūre! - beveik rėkė Kalatozis. 

Brolis Ulrichas gūžtelėjo pečiais, pakraipė galvą: 

- Aludario Franco seseriai Ilzei ji pagelbėjo, broli komtūre. Negi 
leisite savo sekretoriui numirti... 

Komtūras iš nevilties sugniaužė rankas, prisiminė brolį Steponą, 
savo pralaimėjimą pokalbyje su pagone, ir, nelauktai pačiam sau, 
ištarė: 

- Kuo greičiau atveskite pagonę! Tegul pasiima savo žoles, 
šaknis ir visa, ką turi! 


* 


Prie ligonio Medeina priėjo kaip visuomet ori, su paslaptinga 
išraiška baltame veide. Vos pažvelgusi į atidengtą koją, tarė: 

: Ne vėliau kaip po savaitės šis žmogus mirs! 

- Ir niekuo jam negalima padėti? - pamiršęs visą savo orumą, 
paklausė komtūras. 

- Kodėl gi... Pabandyčiau. Jei... 

- Jei kas? 

- Mano dievai nori, kad aš, Medeina, turėčiau teisę laisvai 
vaikščioti po pilį bei jos kiemą. 

- Bet... 

Pamačiusi Haseldorfo veide dvejonę, Medeina šyptelėjo: 

- Komtūre... Prieš kelias dienas pas mus buvo atėjęs tas Švėtės 
išdavikas, kurį jūs pakrikštijote Johanu, ir pasiūlė pabėgti iš pilies. 
Aš nesutikau, nors viskas jau buvo paruošta. 

- Atsisakei?.. - paklausė komtūras. 

- Atsisakiau, komtūre. Neverta gyvenimo grįsti klasta. 

- Bet tu juk kalėjime! Negi netrokšti laisvės? 

- Trokštu daugiau, nei gali įsivaizduoti, komtūre. Bet žinau: jei 
lemta, dievai mane išvaduos. 

- Betgi tu žinai, kad būsi sudeginta Švento Bernardo dieną, jei 
tavo gentainiai laiku nesurinks išpirkos! - tvirtai pareiškė Haseldor- 
fas. - Vis tiek, ar išgydysi mano sekretorių, ar ne. 

- Vieniems dievams žinoma, kas bus sudegintas tą dieną. 

Komtūras kietai sukando dantis. Medeina jį vedė iš kantrybės. 
Pagaliau jo veidas suminkštėjo, rankos nusviro. 

- Sutinku su tavo sąlyga, gydyk. Bet jei mano sekretorius mirs... 
Supranti, kas tavęs laukia už pražudytą krikščionį? Nelauksiu tos 
dienos, sudegsi ant laužo tuoj pat! 

Medeina liepė visiems išeiti. Užkūrė židinyje ugnį, užkaitė katile 
vandens, paskui jau beveik verdantį supylė į didelį kubilą. Kažką 
tyliai kalbėdama, sumetė į vandenį aitriai kvepiančias žoles ir liepė 
šutinti kubile nesveiką koją. 

Kalatozis klusniai vykdė jos nurodymus. Gal ji iš tiesų ragana, 
bet blogiau už mirtį vis vien nebus... 

Susitikimas 


irma, ką išgirdo grįždamas iš nebūties Einius, buvo malkų 

spragsėjimas židinyje. Iš pradžių jam pasivaideno, kad guli 

ankstų rytą savo patale gimtojoje Ventėje, o už lango 

siaučia pūga, kaitriai dega beržinės malkos. Tuoj pasigirs 
motinos balsas, raginantis keltis. Tačiau balsas, kurį jis išgirdo, 
buvo gergždžiantis, vyriškas, ir šnekėjo tas vyras ne daininga 
lietuvių, o gerkline vokiečių kalba. 

- „I tada mes smogsime iš užnugario, - sakė balsas. - Vos tik 
pagonys apguls pilį. 

- Oartikrai žinoma, kad jie ruošiasi pulti? - paklausė moteriškas 
balsas, ir Einius pagaliau visiškai atgavo sąmonę. Atsipeikėjęs 
suprato, kad nevalia atsimerkti ir parodyti, jog girdi, apie ką 
kalbama. Šnekėjosi Didysis Fricas ir jo žmona Gertrūda. 

- Kuoknesės komtūras atsiuntė laišką mūsų fogtui. Net pats žada 
artimiausiu laiku atvykti. 

- Jau šį sekmadienį? 

- Švachas sakė, kad svečią reikia gerai priimti. Pasiųsime me- 
džioklėn vyrus, o upelyje pastatytsime bučius. Komtūras Haseldor- 
fas mėgsta upėtakius. Ir midų... Kaip mūsų Erichas? 

Einius išgirdo lėtai atšlepsinčius prie jo žingsnius ir nutarė, kad 
pats laikas atmerkti akis ir sudejuoti. Pamatė besilenkiantį prie jo 
nuvargusį Gertrūdos veidą. 

- Atsitokėjo! - sušuko Gertrūda, ir jos nemigos iškamuotą veidą 
nušvietė plati šypsena. - Atgavo sąmonę vaikas! 

Pajudinęs rankas ir kojas, Einius su palengvėjimu atsiduso. 
Skausmo, kurio tikėjosi sulaukti, nebuvo. Kaulai tikrai nelūže, tik 
truputį maudžia visą kūną ir baisiai gelia galvą. 

- Ir ko tu lindai prie to gandralizdžio? - paklausė Didysis Fricas. 

- Aš gi pati mačiau, kaip tave užpuolė gandrai... - pridūrė 
Gertrūda. - Visas kiemas matė! 

- Kol gandriukai neišskrido, prie lizdo nė nebandyk lįsti! Aš irgi 
vaikystėje esu snapu į kaktą gavęs, - nusišypsojo Didysis Fricas. - 
Vos nenusiritau nuo stogo... 

- Norėjau pasižiūrėti... - lėtai tardamas žodžius, paaiškino 
Einius. - Pasižiūrėti, kaip lizdas atrodo iš arti... 

- Žinai, kas tave išgelbėjo? - paklausė Gertrūda, dėdama Einiui 
prie kaktos karštu vandeniu suvilgytą rankšluostį. - Krepšys su 
liepžiedžiais!.. Suminkštino smūgį. 

- Ir šakos!.. - pridūrė Didysis Fricas. - Krisdamas griebeisi už 
šakų... Gal jau neprisimeni? 

Kaip Einius neprisimins! Jis puikiai prisiminė viską iki pat 
skaudaus ir ūmaus susidūrimo su kietai ištrypta kiemo veja. Tačiau 
neatsakė, tik kietai suspaudė lūpas, kad netyčia neišsprūstų tai, ką 
pamatė tomis akimirkomis gandralizdyje. 


Persimetęs per petį odinį krepšį, atsargiai žengdamas žaliu 
kiškio kopūstų kilimu, Einius žygiavo tamsiu eglynu prie šniokš- 
čiančio netoliese upelio. Tai buvo tas pats upelis, kuris tekėjo pro 
Misos pilies griuvėsius, paskui lėtai sruveno plytinčios iki akiračio 
pelkės pakraščiu, o čia, eglyne, jau veržėsi per akmenis, vandenin- 
gas ir sraunus, skubėdamas susilieti su didžiąja sėlių, latgalių ir 
lybių upe. Vos kelios dienos praėjo nuo jo kopimo į gandralizdį, bet 
Einius jau spėjo atsigauti. Baisi kupeta! Galvos nebeskauda, 
nubrozdintos rankos ir kojos užgijo. 

Dabar, eidamas prie upelio, Einius vėl kartojo mintyse: “Ačiū 
tau, Žvorūne, ačiū tau, geroji, ačiū, maloningoji dievaite, kad 
padėjai įsitikinti, jog lobis iš tikrųjų laukia žemaičių, paslėptas ten, 
kur skraido gyvatės!“ Ne tik Žvorūnė, bet ir gandrai padėjo jam 
atrasti lobį. Žinoma, jis dar aukštai medyje, teutonų pilies kieme, 
bus nelengva jį iš ten išgabenti, tačiau Einius ką nors sugalvos! Tuo 
labiau dabar, kai virėjas pasiuntė jį patikrinti bučius upelyje! Uvis 
su Zerviu tikriausiai laikosi kažkur netoliese, kaip jie buvo susitarę. 
O trise jie tikrai suras būdą, kaip paimti lobį! 

Patikrinęs perkoloje pastatytus bučius, Einius rado juose nema- 
žai upėtakių. “Kad tas Kuoknesės komtūras ašaka paspringtų!" - 

pagalvojo, mesdamas į odinį krepšį spurdančias, tviskančias sidab- 
ru Žuvis. Išbrido iš upelio, susikišo į burną pirštus ir dukart šaižiai 
sušvilpė. Jei Uvis su Zerviu kur nors netoliese, jie turi atsiliepti! Kiek 
palaukes, Einius sušvilpė vėl. Ir koks buvo jo džiaugsmas, kai nuo 
pelkės pusės pasigirdo atsakomasis švilpimas! 


“ 


Jie susitiko pelkės pakraštyje. Vyriškai patapšnoję vienas kitam 
per pečius, vaikinai trumpai išpasakojo savo nuotykius. 

- Svarbiausia, kad lobis yra! - išpyškino Einius. - Pirmiausia 
reikia jį iškelti iš gandralizdžio, o paskui pasistengti išboginti iš 
pilies... 

- Gal man kaip nors prasmukti į pilį... - numykė Uvis. - Man 
nusigauti iki lizdo būtų paprasčiau. 

- Baisi kupeta! Kaip nors ir pats tą maišą ištrauksiu, - numojo 
ranka Einius. - Svarbiau rasti būdą, kaip lobį išvežti iš pilies... 
Kiekvieną įeinantį ir išeinantį tikrina sargybiniai. Žemaičių bijo... 
Net mane apčiupinėjo, kai išeidinėjau pro vartus, nors ašir Didžiojo 
Frico įvaikis. 

- Ar visada taip? - paklausė Zervis. 

- Sakau, kad jie laukia žemaičių puolimo, ir dabar tiesiog 
liguistai bijo. Be to, žada atvažiuoti Kuoknesės komtūras. - Einius 
patapšnojo per odinį krepšį su vis dar tebespurdančiomis žuvimis. 
- Čia jam upėtakiai. Virėjas sakė, komtūras mėgsta lengvai pasū- 
dytus... 

- Tegu tik jis mums pakliūva, - niūriai tarė Uvis. - Patį užsūdy- 
sime. 

- O gal jį pagrobti? - garsiai svarstė Zervis. - Galėtume mainyti 
jį į jūsų motiną ir Gailę. 

- Komtūras atvyksta su didele palyda, - atsiduso Einius. - Jėga jo 
nepriveiksi, tik gudrumu. 

- O kaip tu, gudruoli, tą maišą iš gandralizdžio išimsi? - nusijuo- 
kė Uvis, prisiminęs savo vaidinimą Kristfeldo vienuolyne, kai 

ištemptu nuo bokšto iki vienuolyno sienos lynu jis pabėgo nuo 
teutonų, atvykusių jį suimti ir nuvežti į Rygą pas vyskupą.“ - Čia ne 
vaidinimas, čia žiūrovų nereikia. Ir gudrumas čia nepadės, jei 
lygsvaros neišlaikysi. 

- Baisi kupeta! - nerūpestingai atšovė Einius. - Ką nors sugalvo- 
siu. Gal, pavyzdžiui, naktį... 

- Naktį tu tikrai nudribsi nuo šakos! Ir dar atsimink gandrus. 

Einius pasikasė skruostą. 

- Kaip neatsiminsi... - kreivai šyptelėjo jis. - Bet gandriukai vakar 
lizde jau nenakvojo - ruošiasi rudens kelionei į dausas. Ar nematėt 
jų pelkėje, kai rinkote rūdą? 

- Reikia kur nors nukreipti visų pilies gyventojų dėmesį, - 
pagalvojęs tarė Uvis. 

- O kaip nukreipsi? 

- Na, galima būtų, pavyzdžiui, pavaizduoti pagonių užpuolimą, 
- pasiūlė Zervis. 

- Labai jau galingą puolimą judu su Uviu dviese pavaizduosit... 
- vėl nusišiepė Einius. 

Papūtė vėjas, sušiureno viksvos. Neaprėpiamos žvilgsniu pelkės 
pakraštyje ėmė kauptis juodi debesys. Atskriejo pirmasis stiprus 
vėjo gūsis, pašiaušdamas raisto saloje po stoginėmis sukrautą 
šieną. 

- Nesušlaps šienas, - tarė Zervis. 

- Kieno tas šienas? - Einiaus kaktoje įsirėžė statmena raukšlelė. 
Taip būdavo visad, kai jis įtemptai galvodavo. - Kieno tos kupetos? 
Apsingio? 

- Ne, ne Apsingio. Čia teutonų šienas, - paaiškino Uvis. - Jie 
susiveža jį į pilį žiemą, kai pelkė užšąla. 

Staiga aptemo. Perskrosdamas juodus debesis, tolumoje, žybte- 
lėjo skaistus it saulės šviesa žaibas. 

- Vadinasi... - Raukšlelė Einiaus kaktoje staiga išsilygino, ir jis 
išsišiepė iki pat ausų. - Vadinasi, jei tas šienas staiga užsidegtų, 
teutonai pultų jo gelbėti? 


* Apie tai skaitykite Skomanto knygoje “Pelkių vilkė". 

Sugriaudėjo tolimas griaustinis. Uvis mostelėjo ranka į juodą 
kunkuliuojantį debesį ir tarė: 

- Va, pats Perkūnas pritaria, kad gera mintis! 

- Kada? - paklausė Zervis. 

- Pranešiu. Jei nuo šakos nenudribsiu! - vėl išsišiepė Einius, o jo 
žibančios kaip žarijos akys laidė linksmas kibirkštėles. - Ot būtų 
juoko! 

Vaikinai išsiskirstė, prieš tai nutarę, kaip geriau būtų išgabenti 
lobį iš pilies. 

Prapliupo liūtis. Einius grįžo į pilį laimingas kaip niekad, nors ir 
peršlapes iki siūlo galo. 

Zolelių galia 


si nusidėjęs ir stipriai prasikaltęs! - tyliai, pro dantis, 
tarė komtūras Haseldorfas. Menėje tvyrojo prieblan- 
da, ir jam teko uždegti žvakę, kad matytų jaunojo 
riterio Peterio veidą. 

- Esu nusidėjęs... - tarsi aidas atkartojo jaunasis riteris, tačiau jo 
veide komtūras neįžvelgė nei nusižeminimo, nei atgailos. Gal 
kaltas blankus apšvietimas? 

- Susidėjai su pagonimi, pindamas pinkles, - su įtūžiu pliaukš- 
telėjo delnais per stalą komtūras. - O tas pagonis tave ėmė irišdavė. 
Ne, nestrykčiok! - įsakmiai mostelėjo ranka. - Galvoji, dabar išeisi 
ir jį nudursi. Nestrykčiok! Vakar liepiau jį išsiųsti Daugpilio komtū- 
rui. Tegu patampo vančosą laive. Nemėgstu išdavikų. O tu, broli 
Peteri...- Komtūras atsiduso, patylėjo, vėl atsiduso. - Aš irgi buvau 
jaunas... Tai nutiko, kai bandėm užkariauti Egiptą. 

- Broli komtūre... 

- Patylėk! - tyliai, bet pakankamai ryžtingai pertraukė jį Hasel- 
dorfas. - Nusižengiau tada... Riterių įstatymui. - Komtūras nutilo, 
susikaupė, patylėjo ir tęsė: - Buvau vertas sunkaus atpildo, bet 
didysis magistras išsikvietė mane ir pasakė, kaip aš tau dabar 
sakau: “Visai nedaug tereikia, kad jauname žmoguje pabustų 
nevaldomi jausmai ir amžiams sutryptų riterio orumą. Tu privalai 
parodyti visą savo galią ir išlaikyti nuodėmingų minčių spaudimą... 
Tu privalai!..." Taip pasakė man tada žilagalvis riteris piramidės 
papėdėje, ir aš tau kartoju riterio žodžius, broli Peteri: “Tu priva- 
lai!" 

Riteris Peteris, netardamas nė žodžio, žemai nulenkė galvą. 

- Pabandysiu tau padėti, - tęsė komtūras. - Išsiųsiu tave į Rygą. 
Vyskupui pranešiu tik, kad rastų tau celę vienuolyne, idant galėtum 
susikaupti ir atstatyti yrančią dvasinę dermę. Ruoškis į kelione. 
Rytoj, vos saulei patekėjus, ateisi pas mane laiško vyskupui. 


d 


Iš ryto Kalatozio savijauta lyg ir pagerėjo, bet po kelių valandų 
jis vėl atkrito. 

- Mano žolių nepakanka, - tarė Medeina komtūrui, užėjusiam 
aplankyti savo sekretoriaus. - Reikėtų dar dervos ir geltakmenio. Jo 
ligą iš kojos galima išvaryti tik karščiu. 

- Dervos tuoj atneš, - linktelėjo galvą komtūras, - iš valčių 
dirbtuvės. O geltakmenio... Geltakmenio Kuoknesėje nėra. 

- Tada tavo sekretorius mirs, - Medeina pažvelgė Haseldorfui į 
akis, ir šis pamiršo savo grasinimą sudeginti raganą ant laužo, jei 
nepagydys Kalatozio. 

- Ar daug reikia to geltakmenio? Jis brangus. 

- O kiek tu vertini savo raštininko gyvybę, komtūre? - klausimu 
į klausimą atsakė Medeina. 

Komtūras nusigrežė, bet jo akys užkliuvo už išblyškusio, šaltu 
prakaitu nuberto Kalatozio veido, jo maldaujančių akių, ir jis pats 
nejuto, kaip pasakė: 

- Gerai. Pasiųsiu raitelį į Rygą. Pas alchemikus. 

- Ir dar, - tarė Medeina. - Vaistų ruošimui man reikalinga atskira 
patalpa. Su ugniakuru. 

Komtūras mostelėjo ranka broliui Ulrichui, stovinčiam prie 
durų: 

- Pasirūpink. 

- Netoli ligonio, - pridūrė Medeina. - Ir dar. Vaistams trūksta 
kelių žolių. 

- Kokių? - paklausė Haseldorfas. 

- Tik aš ir dukra šias žoles pažįstame, - paaiškino Medeina. - 
Niekas kitas jų neras. 

- Jei dukra pažįsta, tai tegul ji ir eina rinkti, - niūriai burbtelėjo 
komtūras. 


Įpaupio lankas besiruošiančią Gailę komtūras griežtai perspėjo: 
- Tik nesumanyk kvailioti! Jei bandysi bėgti, vis vien sugausime, 

ir tada tu pražudysi motiną. 

Sustabdę prie pilies vartų, sargybiniai atėmė iš Gailės jos kepu- 
raitę. 

-Jeiiki saulėlydžio negrįši, duosime kepuraitę pauostyti šunims. 
Paskui paleisime tavo pėdsakais. Tik pažvelk, kokie mūsų šunų 
nasrai! Kai nutvers, iš tavo grožybių vien kruvini skuteliai beliks! 

Gailė tylomis žvilgtelėjo į pavartėje lekuojančius didžiulius, 
juodus kaip anglis, šunis. Jie dar ilgai krauju pasruvusiomis akimis 
lydėjo tolstančią merginą. 

Nusileidusi akmeniniais laiptais, pro valčių prieplauką Gailė 
patraukė į pievą. Iš pradžių takelis vedė per siaurą pakrantės smėlio 
ruožą. Pagaliau paupio karklynai baigėsi, ir atsivėrė švelnia žolyte 
apaugusi lyguma. Nuo gryno oro atpratusiai merginai apsvaigo 
galva, tankiau suplakė širdis. Turėjo net sustoti, kad šiek tiek 
atsipeikėtų. Jos eisena vėl tapo lengva, grakšti, lyg jaunos stirnai- 
tės. Rinkdama į krepšį žolynus, Gailė prisiminė tą pavasario dieną, 
kai ją prie Švėtės sučiupo kalavijuočiai. Tuomet ji savo džiaugsmui 
braidė po pievą, rinko gėles, o dabar štai tenka ieškoti neišvaizdžių 
tramažolės, vaisginos lapelių, kuriais motina tikisi pagydyti priešų 
didžiūną. Pastaruoju metu Gailė jaučia: mama su kalavijuočiais 
žaidžia kažkokį gudrų žaidimą. 

Vildamasi aptikti mėgstančią pavėsį pipirlapę, Gailė pasuko link 
tamsaus juodalksnių guoto. Jame blykstelėjo apvali kūdros akis, 
kurioje lyg veidrodyje atsispindėjo plotelis mėlyno dangaus, me- 
džių šakos. Staiga tame nejudančiame atspindyje mergina pamatė 
šmėkštelėjusį žmogaus veidą, paskui baltą apsiaustą su raudonu 
kalaviju. Teutonas! Negi viskas, kaip ir prie Švėtės pilies, kartojasi? 
Mergina grįžtelėjo ir akis į akį susidūrė su jaunuoju riteriu Peteriu. 
Iš netikėtumo jos kojos ėmė virpėti, po truputį slysdamos į kūdros 
dumblą. Gailė bejėgiškai nusitvėrė už kelių pakrantės stagarėlių, 
bet jie nutrūko. Umai tvirtos rankos suspaudė jos liemenį ir vikriu 
judesiu pakėlė aukštyn. Laikydamas glėbyje merginą, Peteris per- 
šoko per dumblyną. Atsidūręs ant kranto, jis tebespaudė prie saves 
Gailę. Peteris buvo be šarvų, tad Gailė juto jo tankiai plakančią 
širdį. Kalavijuočio akys degė. 

- O, mein Gott!* - sudejavo kalavijuotis. 

Jo akyse sužvilgo ašaros. Peteris prisiminė seserį, savo pasiryži- 
mą tapti riteriu, liūdną Gailės likimą. Įkniaubusi į jo krūtinę veidą, 
Gailė irgi apsiverkė. 

Jiedu be žodžių kuo puikiausiai suprato vienas kitą, nes šnekė- 
josi ašarų kalba. 


Tą pačią dieną ginklanešys Peteriui atvedė pabalnotą žirgą. 
Peteris į veršio odos kelioninį krepšį susikrovė negausią kario 
mantą, atsisveikino su kitais riteriais ir nuėjo prie šulinio. Pasėmęs 
vandens, jis visų pirma atsigėrė pats, paskui pagirdė vietoje nenus- 
tygstantį ristūną. Kol žirgas siurbė šaltą vandenį, Peterio akys vis 
krypo į geležimi apkaustytas duris, už kurių buvo uždarytos belais- 
vės. Gal jaunasis riteris dar vis tikėjosi, kad Gailė ateis prie šulinio 
vandens? Deja, sunkios durys taip ir neprasivėrė. Atsidusęs timp- 
telėjo balno paspręste, įstatė koją į kilpą ir apžergė karštus žirgo 
šonus. 

- Sudie, Galle, mano gražioji sesele, - sukuždėjo išjodamas 
jaunasis riteris Peteris. 


* O, mano Dieve! (Vok.) 

Auksas dilgėlėse 


žbaigęs dienos darbus, Einius visą pavakarę praslampi- 

nėjo po pilies užkaborius - ieškojo saugios vietos, kur 

galėtų laikinai paslėpti Žvelgotės lobį. Pagaliau jo dėme- 

sį patraukė gili, piktžolėmis apaugusi, visokiausio šlamš- 
to priversta duobė. Sprendžiant iš baltomis nuosėdomis padengtų 
duobės pakraščių, joje pilies statytojai kadaise gesino kalkes. 
Duobė buvo iškasta siaurame tarpelyje tarp svirno ir pilies sienos. 
Tankus dilgėlių atvašynas bylojo, kad čia jau seniai niekas nekelia 
kojos. Aukštas svirno stogas užstojo kampinį sargybos bokštą. 
Tinkamesnės vietos lobiui paslėpti ir nesitikėk atrasti! Bet už vis 
svarbiausia - duobė žiojėjo kaip tik ten, kur augo liepa su gandra- 
lizdžiu. Einiaus numatytą slaptavietę ir liepą teskyrė vos keli 
žingsniai, todėl lobį galėtumei permesti tiesiai iš liepos į duobe. 
Visą naktį Einius sapnavo, kaip jis su pilnu turto maišu skuba per 
linguojantį lieptą, o apačioje pasiutusiai šniokščia sraunus kriok- 
lys. Vargiai išlaikydamas pusiausvyrą, Einius slenka į kitą krantą. 
Vienas žingsnis, antras, trečias... Koja ūmai paslysta ir... Visas 
šlapias nuo prakaito Einius pašoka savo kietame guolyje. Fu, koks 
bjaurus sapnas! Reikia tikėtis, kad neišsipildys. Juk dažnai taip 
būna: sapnuoji viena, o tikrovėje atsitinka visai atvirkščiai. 

Po pusryčių virėjas Einių vėl išsiuntė prie upelio. Reikia patikrin- 
ti bučius, nes pilėnai išsiilgę žuvienės. Prisidengdamas vešliais 
paupio krūmokšniais, Einius nuskuodė link rūukstančios kalvės. 
Kaip ir anąsyk, jis iš gudobelyno sušvilpė. Netrukus juodoje kalvės 
durų angoje pasirodė šviesiaplaukė Uvio galva. Keliais žingsniais 
Uvis perkirto gargažėmis nubertą kalvės kiemą, perbėgo pievele ir 
atsidūrė krūmokšniuose. 

- Šiąnakt! - spausdamas brolio petį, sukuždėjo Einius. - Lobį jau 
turiu kur paslėpti. 

-Omessu Zerviujau numatėme, kaip tą maišą iš pilies išgabenti. 

- Manai, lengva tai bus padaryti? 

- Netaip labai ir sunku, - šyptelėjo Uvis ir patyliukais išdėstė savo 
sumanymą. 

Gandrai iš tiesų lizde jau nebenakvojo. Šį tykų vasarvidžio 
vakarą dangų aptraukė sunkūs juodi debesys, kurie leidosi vis 
žemyn, kol peršlapusiomis skraistėmis pakibo virš medžių viršū- 
nių. Sunkiai įžvelgiamoje prieblandoje buvo girdėti, kaip po sama- 
nomis cypdami pešėsi kirstukai, retsykiais atsidusdavo atrajojanti 
briedė. Greitai nusileis naktis - tamsi, niūri, bežadė. Bet kas gi čia 
dabar? Iš kurta rausva pašvaistė, besiplečianti viršum užpelkėjusių 
pievų? Ji kyla, šviesėja, atsimuša net debesyse. Štai jau ir purpuro 
spalvos dūmai, sumišę su kibirkštimis, plaukia virš eglyno. 

Garsiai sudundėjo sargybinio būgnas, nuaidėjo šaižus rago 
balsas. Su didžiuliu šalmu ant galvos, bet tik su baltiniais į pilies 
kiemą išbėgo fogtas Švachas. 

- Kas dega? Kur? - suriko fogtas. 

- Pleška mūsų pašarai! - iš bokšto atsakė sargybinis. - Visi kūgiai 
liepsnos apimti. 

Pilyje blaškėsi kareiviai, tarnai, bliovė avys ir vaikai. Žaibiškai 
pasklido gandas, kad žemaičių būrys užpuolė miegoti besiruošian- 
čią pilį. Pagaliau atsitokėjęs Švachas visiems liepė gesinti taip 
sunkiai išdžiovintą šieną. Pro vartus jis išpuolė pirmas. Į aukštą 
liepą įsikoręs Einius tikrai būtų skaniai pasijuokęs iš persigandusio 
fogto, bet ne juokas dabar buvo galvoje. Kol sargybinių akys buvo 
nukreiptos į tolydžio stiprėjantį gaisrą, jis, prišokęs prie gandraliz- 
džio, nužėrė žabus, kartu nuplėšdamas vietomis jau sužėlusią 
velėną. Stvėrė odinį maišą, ir, apskaičiavęs, kur turi būti tamsoje 
nematoma duobė, metė maišą žemyn. Tolimos pašvaistės šviesoje 
Einius išvydo dar vieną odinį maišą. Stvėrė ir šį. Tačiau šis maišas 
buvo ne visai pilnas, todėl garsiai sužlegėjo. Einius, dviem šuoliais 
atsidūręs prie liepos kamieno, ėmė leistis, viena ranka laikydamas 
sunkų maišą, kuriame skimbčiojo auksinės taurės, žvangėjo didikų 
papuošalai. Nuo šių garsų visa Einiaus nugara nuėjo pagaugais. 

Iš bokšto pasigirdo sargybinio šūktelėjimas: 

- Kas ten taip sužlegėjo? Ar girdėjai, Kurtai? 

- Kaip negirdėsi, girdėjau. Gal vagišiai svirno spyną jau plėšia? 
- atsiliepė prikimęs balsas iš kito bokšto. 

Nelaukdamas, kol mediniais laipteliais ims dundėti besilei- 
džiančio sargybinio žingsniai, Einius, vos nusileidęs žemėn, metė 
maišelį į duobę, ant viršaus užžėrė šūsnį šiukšlių, supuvusių lapų, 
o pats per dilgėlyną ėmė šliaužti šalin. Pirmą kartą gyvenime jis 
visiškai nejuto skaudaus dilgėlių kandžiojimosi. Tik iš ryto, jam 
pasirodžius virtuvėje, pasigirs nustebę balsai: 

- Kas tau Erichai, atsitiko? Visas veidas paraudęs, pūslėtas. 

- Apdegiau, gesindamas šieną, - ramiai paaiškins Einius. - Juk 
reikėjo gelbėti tokį brangų turtą! 


- Kodėl Švachas privalo vežti rūdą Kuoknesės komtūrui? Juk 
fogtas - pats sau valdovas, - tą dieną paklausė Uvis Apsingio. 

Kalvis į tai nelabai noromis atsakė: 

- Aš nuo seno esu prasiskolinęs fogtui, o Švachas savo ruožtu yra 
amžinas komtūro Haseldorfo skolininkas. Jis iš Kuoknesės pilies 
rūsių nuolatos parsiveža geriausio vyno, bet sumokėti vis pamiršta, 
todėl yra priverstas siųsti komtūrui įvairių dovanų. O iš savo vargšų 
skolininkų jis reikalauja vilnų, kailių, medaus, rūkytų ungurių. Šį 
kartą atėjo mano eilė. Be to, skubiai prireikė rūdos Kuoknesės 
kalviams. Jie kala ginklus, ruošiasi atremti pagonių puolimą. 

- Matyt, tas pilvūzas daug svetimo vyno išmaukė, jei net penkių 
statinių rūdos prisireikė, - įsiterpė Zervis. 

- Ką jau ten ir šnekėti - jis blaivas negali suskaičiuoti iki 
dešimties. 

- Gal pasakysi, už ką taip prasiskolinai fogtui? - neatstojo Zervis. 

Apsingis pro dantis iškošė: 

- Jaunystėje Švachas išsiuntė mane į Rygą mokytis kalvystės. 
Dabar jis sako, kad likau jam skolingas dvidešimt sidabro grašių. 
Vakar fogtas liepė veltui pagaminti tris kirvius jo medkirčiams. 

Šitaip besišnekučiuodami, jie pėdino link pašiūrės, kur buvo 
sukrauta rūda. Apsingis priėjo prie vienos pilnos statinės, pasisėmė 
saują tamsiai rudų kruopelių. Rūda lėtai byrėjo pro kalvio pirštus, 
kol sauja paliko tuščia. 

- Gaila, kad mūsų žemėje nėra nei sidabro, nei aukso, - atsiduso 
Apsingis. - Prisirinkčiau to brangaus metalo, nuliečiau krūvą grašių 
ir atiduočiau skolą. 

- Galbūt tau ir nereikės tų grašių lieti... Galbūt, tu, Apsingi, 
įstengsi kitaip grąžinti skolą, - mįslingai nutęsė Uvis. 

- Kaip tai suprasti? - sukluso kalvis. 

- Ateis laikas, ir viskas paaiškės. Greitai ateis tas laikas... 

Visas tas savaites jie keldavosi dar netekėjus saulei. Uvis su 
Zerviu įgudo rinkti rūdą, o Apsingis ją kruopščiai apdorodavo. Taip 
jie jau spėjo paruošti šešias statinaites kuo puikiausios rūdos. 

Tą vakarą kalvis iškėlė vaišes. Kieme, ant ąžuolo kaladės, 
atstojančios stalą, Apsingio Žmona pastatė garuojantį dubenį stir- 
nienos, padėjo tik ką iškeptų miežinių papločių. Kalvis atkimšo 
statinaitę putojančio alaus. Visi pakėlė molinius puodelius ir sma- 
giai susidaužė. Kvapnios gelsvos putos dribo ant atlapotų vyrų 
krūtinių, varvėjo per kietus pirštus. Susikibę rankutėmis, aplink 
stalą suko ratelį kalvio vaikučiai, vaiskiame ore, pranašaudamos 
lietų, zujo kregždės. Vaikinams atėjo metas atsisveikinti su geruoju 
kalviu ir jo nuoširdžia šeimyna. Padėkojęs už pagalbą, Apsingis iš 
krepšelio ėmė krapštyti pinigėlius. Lėtai, po vieną, vis atsidusda- 
mas... Tačiau Uvis jį sulaikė: 

- Užrišk kapšą, Apsingi. Verčiau duok mums statinę rūdos. 
Parduosime Kuoknesėje ir neblogai uždirbsime! 

- Tik tiek? - nustebo Apsingis. - Juk šitiek plūkėtės, klampojote 
po purvyną, murkdėtės pelkėse, šalote paversmiuose. 

- Et, niekis! - atšovė Zervis. 

- Na, jeigu taip... - sutiko kalvis. - Tuomet pasistengsiu, kad jūsų 
statinė drauge su manosiomis išplauktų į Kuoknese. Judviem 
nereikės su ta rūda per daug tampytis. Tik kaip nors ją pažymėkite, 
nes duosiu pačią pilniausią. 

Susirades kirvį, Uvis atrinktoje statinaitėje įkirto tris gilias 
įrantas, kad Einius nesunkiai galėtų jas pastebėti. Dartą patį vakarą 
Apsingis rūdą pakrovė į savo talpias vežėčias. 

Ankstyvą rytą kalvis ruošėsi vykti į pilį. 


Ne taip lengva buvo patekti į pilį! Nors Didysis Fricas puikiai 
pažinojo kalvį ir laukė jo su rūda, vis tiek, prieš pakeldamas 
geležines vartų grotas, kruopščiai išbarškino statines, iščiupinėjo 
net ant vežėčių dugno pakreiktus šiaudus. 

- Pilyje aukštas svečias! - burbtelėjo, kai Apsingis pabandė 
išsiaiškinti, kodėl sargyba šiandien tokia budri. - Ir tave tuoj 
iškratyšim. 

Apsingis apsidairė. Iš tiesų, prie vartų stovėjo ne tik Dignojos 
sargybiniai, bet ir keli nematyti augaloti kareiviai su šalmais ir 
blizgančiais šarvais, neišleidžiantys iš rankų kalavijų. Vienas jų, 
patapšnojęs per kalvio drabužius, atėmė iš jo kirvį, kurį kalvis buvo 
užsikišęs už juostos. 

- Išvykdamas atsiimsi, - vėl burbtelėjo Didysis Fricas, kuris, at- 
rodo, jautėsi šiek tiek nepatogiai prieš seną pažįstamą, ne kartą 
vaišinusį jį kalvėje alumi. 

Pagaliau Apsingiui buvo leista įvažiuoti į pilį. Kalvis sustabdė 
arklį kiemo viduryje, paskui pasuko vežimą prie pailgo dviaukščio 
rūmo. Tuo metu pro virtuvės duris išpuolė juodbruvas, truputį 
raišas vaikinukas. Išvydęs pasienyje pririštą arklį, ėmė bartis: 

- Kam palikai savo kuiną po virtuvės langais? Priterš, paliks 
aukso krūvas, o paskui mums, vargšams virėjams, valyk! Nuo to 
aukso ne tik į virtuvę, bet ir į rūmus priskris musių! O juk pilyje 
aukštas svečias! 

Apsingis apsidairė. Pilies kiemas išties buvo tuščias. Lankantis 
svarbiems svečiams, tarnai ir paprasti kareiviai neturi kišti nosies, 
kur nereikia. 

- Tai kur man dėti tas statines? 

- Dardėk prie svirno. Va tenai, kur aukštos dilgynės. Aišku? 

Piktai niurnėdamas po nosimi, kalvis privažiavo prie pajuodusių 
rąstų svirno sienos, tarė arkliui “tpru!" ir vieną po kitos išrideno 
statinaites. Tamsiaplaukis šlubis visą laiką priekabiai sekė jo darbą. 

- O kas praneš fogtui, kad atvežiau rūdą? - paklausė Apsingis. 

Šlubis nedvejodamas atrėžė: 

- Fogtas dabar menėje. Tariasi su Kuoknesės komtūru. Greitai 
pradės pietauti. Pasėdėsi priemenėje, kol jie baigs valgyti ir teiksis 
priimti. Tuomet ir praneši apie savo statines. 

Kai Apsingis nupėdino link pilies viršininko rūmo ir dingo už 
ąžuolinių, tvirtai surestų durų, šlubas vaikinukas, atidžiai apsižval- 
ges, pavertė pažymėtą statinę. Jai apvirtus, kelis kartus tarsi 
netyčia paspyrė kulnu. Kiek pariedėjusi statinaitė dingo dilgėlėmis 
apžėlusioje duobėje, į kurią iš paskos įšoko ir pats vaikinukas. 
Skubiai kirvio pentimi numušė viršutinį statinės lanką. Ašmenimis 
nuplėšes dangtį, apvertė statinę, išpylė rūdą, o vidun iš maišų 
iškratė lobį. Tik dabar jis pamatė, kiek ten daug visko! Auksinės 
apyrankės ir grandinės, sidabrinės, brangakmeniais išpuoštos 
taurės, žiedai ir segės - viskas taip ir žibėjo tarp dilgėlių. Be jokio 
gailesčio pamaigęs koja lobį, ant viršaus užžėrė storą rūdos sluoks- 
nį. Tuomet vėl įspraudė dangtį, užkalė kirvio pentimi lanką ir iš 
vakaro paruošta lenta įsiręžęs išrideno statinaitę viršun. Atsipūtė, 
apsidairė. Ne, niekas nepastebėjo. Statinaitė stovėjo savo buvusioje 
vietoje prie likusių penkių. Einius nuskubėjo į virtuvę. 

Lakstė su padėklais iš virtuvės į mene, o prieš akis vis tvaskėjo 
auksas, sidabras, raudoni kaip kraujas, žali kaip pasario lapija ir 
skaidrūs kaip ašara brangakmeniai. Bėgdamas tamsiais kamba- 
riais ir kopdamas laiptais į didžiąją mene, mintyse vis kartojo: “Ačiū 
tau, Žvorūne, ačiū tau geroji dievaite, kad išgelbėsi mano motiną!" 


Dignojos pilies fogtas Švachas, kilęs iš nelabai turtingos, niekuo 
nepagarsėjusios Neidenburgo miestelėnų šeimos, visais įmano- 
mais būdais stengėsi pasižymėti, iškilti didžiojo magistro bei gene- 

ralinės kapitulos akyse. Tačiau palypėti aukščiau jam nuolat sut- 
rukdydavo meilė vynui. Štai ir šiandien, laukdamas Kuoknesės 
komtūro, jis jau spėjo gerokai pasivaišinti. Atvykęs svečias dėjosi 
nepastebįs besipinančio Švacho liežuvio ir kruopščiai kramtė leng- 
vai pasūdyto upėtakio gabalėlį. Prie stalo, drauge su kitais vyrais, 
patarnavo ir šiek tiek raišas naujasis virėjo gizelis. Komtūras 
Haseldorfas save pagavo galvojant: šis rudaakis vaikinas jam kažką 
primena. Ar nebuvo anksčiau jo kur nors sutikęs? Pagaliau komtu- 
ras užčiuopė vos juntamą panašumo giją, vedančią į Kuoknesės 
belaisve žemaičių rikio žmoną, o gal į jos gražiąją dukrą. Tačiau ta 
gija greitai nutrūko, nes Haseldorfui buvo paaiškinta: vaikinukas 
buvęs paprasčiausias elgeta, kurį sargybinių viršininko Didžiojo 
Frico prašymu Švachas iš pasigailėjimo paskyręs virtuvės paranki- 
niu. Jis greitai priims krikštą. Ir vardas jau parinktas - Erichas. 
Komtūras valgė, gyrė Einiaus sužvejotą upėtakį, o fogtas nutarė 
pasiguosti savo bėdomis. 

- Tie pasalūnai žemaičiai, - tarė, - prieš porą dienų padegė mano 
šieną! Visa pilis gesino, ir neaišku, ką reiks daryti žiemą. 

- Kodėl manai, broli fogte, kad žemaičiai? 

- Sėliai neišdrįstų, broli komtūre. Jie žino mano kietą ranką. 
Žemaičiai kerštauja dėl tos pagonės raganos, kurią pagrobėte. 

- Mano du riterius su ginklanešiais šį pavasarį irgi nužudė, - 
palingavo galvą Haseldorfas. - O vedlys, senas sėlis, neseniai 
atvykes iš Rygos, dingo. Greičiausiai pats juos ir išdavė. 

- Jais niekuomet negali pasitikėti, broli komtūrai. Visi jie vienodi 
- ir sėliai, ir žiemgaliai, ir žemaičiai. Sunkios, neparankios, klastin- 
gos gentys! Atsparūs badui, šalčiui, visokiems nepritekliams. Nese- 
niai pakrikštyti sėlių rikiai Uzinas ir Izitas, žemaičių prikalbėti, 
išsivirė kurtinį, suvalgė, 0 po to pagonišku papročiu sudegino 
kaulus. Dabar jie abu įdėti į kalades, bet vis vien nesiliauja meldęsi 
miško dvasioms. Kodėl Ordinas taip ilgai neskelbia karo? 

Komtūras šiek tiek niekino fogtą dėl jo menko išsilavinimo, 
naivumo ir tiesumo. Tasai storulis gali kviesti į karą dėl kažkokių 
smulkmenų, tad Haseldorfas ėmė kantriai aiškinti: 

- Ne dėl sudegintų kurtinių kaulų reikia rengtis žygiui į Žemai- 
tiją. Tų laukinių ydos bei polinkiai slypi jų kraujyje, todėl per jį yra 
paveldimi. Norint juos pakeisti, reikia keisti patį kraują... 

- Suprantu, - nutaisęs orų veidą, atsakė Švachas. - Kaip tik todėl 
reikalingi įsiveržimai, užkariavimai ir padermių sumišimas. 

- Krikštas, - tęsė Haseldorfas, - paliečia tik paviršių. Švęstą 
vandenį jie nuplauna savo šventose upėse. 

Fogtas Švachas palingavo galvą ir pridūrė: 

- Bet Ordinas vis tiek turi parodyti savo jėgą! 

- Dar sykį kartoju: dėl suvalgyto kurtinio netrauksime į Žemaitiją, 
- šyptelėjo komtūras. - Kol tauta jaučia galią savo papročiuose, 
sunku ją pakeisti. Nuolat tarp pagonių gyvenantys mūsų krikšto 
broliai būtų stipri atrama. 

- Jei man duotų valią, aš juos visus pamaučiau ant kuolo, ką 
krikštijęs! Sudeginti man visą šieną!.. 

- Deja, mielas Švachai, daug valios turi Rygos vyskupas. Bet 
netrukus, manau, galėsime jo draudimų nebepaisyti. Kaip žinote, 
Kuoknesės pilyje laikome nelaisvėn paimtą žemaičių rikio Žybarto 
žmoną Medeiną su dukra. Ši pagonė kupina nepaprastos galios. 
Vyskupas priešinsis, bet aš paruošiau vieną slaptą ginklą. 

- Kokį? - smalsiai sumirkčiojo fogtas. 

- Paskelbiau, kad sudeginsiu ją ant laužo, jei žemaičiai neatveš 
išpirkos iki švento Bernardo dienos. O ji jau ne už kalnų. Įsiutę 
žemaičiai tuoj mus užpuls. Todėl čia ir atvykau, broli fogtai. 
Pirmiausia atremsime užpuolimą, o po to patys surengsime žygį. 

- O jei žemaičiai iki tos dienos raganą ims ir išpirks? - sunerimo 
Švachas, mintyse ėmęs rikiuoti iš Dignojos išžygiuojančius karius. 

Haseldorfas nuramino: 

- Na, nesibaimink, broli fogte. Mes paskelbėme tokią kainą, 
kokios jie neįstengs sukrapštyti. Bent jau iki sudeginant pagonę, 
neįstengs... - Komtūras patylėjo ir paklausė: - Arjau paruošta rūda, 
broli fogte? Mano kalviai dabar dirba ir naktimis... 

- Ar tikrai pagonys neįstengs surinkti išpirkos? Ar... - Švachas 
staiga pastebėjo, kad naujasis virėjo gizelis ne tik klauso jų kalbos, 

bet dar ir akiplėšiškai šypsosi. Juk jis taip pat žiemgalis! - Ko 
vaipaisi? - suriko, tvodamas delnu per stalą. - Lauk iš menės! 

- Aš nesivaipau, aukštasis pilies viršininke, - dėdamasis paklus- 
niu, susikūprino Einius, - aš tik noriu pasakyti, kad kalvis Apsingis 
jau atvežė statinaites su rūda... 

- Vis tiek lauk iš menės! - pakartojo fogtas. 

Kai Einius raišuodamas išėjo, Haseldorfas liūdnai tarė: 

- Krikštas tėra nepatvarus, prigimties bemaž nepaliečiantis 
dalykas. Gal jo vaikai jau bus kitokie, to tavo žiemgalio Ericho... 

- Jis man dar atsakys už savo vaipymąsi! Didžiajam Fricui teks 
paplušėti!.. Gaus tuziną rykščių! 

- Tiek to, - nusišypsojo Haseldorfas. - Įdomu, kokia tajūsų rūda... 
Paskubėkit ją nuplukdyti. Be to, atsiųskite bent penkiasdešimt 
karių į Kuoknese, nes pirmasis smūgis teks mums. Netrukus į 
Dignoją turėtų atvykti brolis Steponas, jis atveš svarbių naujienų. 

- Jis jau buvo Kuoknesėje? 

- Ne. Šįsyk jis kažkodėl prajojo pro šalį. Tik jo tarnas ir sargybinis 
brolis Rudolfas buvo priėjęs prie vartų ir pasakė, kad vienuolis 
vyksta į Daugpilį. 

- Brolis Steponas turi keistenybių... - palingavo galvą fogtas. 

- Oiš ten jau brolis Steponas grįš atgal per visas pilis su vyskupo 
pavedimais. 

- Brolio Stepono nesuprasi... 

Fogtas ir komtūras susižvalgė ir sutartinai šyptelėjo. Buvo aišku, 
kad jų nuomonės apie vyskupo patikėtinį sutampa. 

Saulė jau švietė iš vakarų, kai snūduriuojančio pilies priemenėje 
Apsingio petį palietė Didysis Fricas. 

- Pakelk rankas dar kartą, - pasakė ir, paplekšnojęs savo didžiu- 
lėmis letenomis per šonus ir šlaunis, nusegė nuo kalvio diržo peilį. 
- Eisi su komtūru ir fogtu, - pridūrė. - Tokia tvarka. Žinau, kad neturi 
jokių kėslų, bet jau tokia tvarka. 

Pagaliau atsitokėjęs iš pusiaumiegio, Apsingis išgirdo, kaip 
akmeniniais laiptais atkaukši vyrų žingsniai. 

- Sveikas, Apsingi, - tarė fogtas, kurio eisena buvo nelabai tvirta, 
o liežuvis truputį pynėsi. - Rodyk savo rūdą. Garbusis Kuoknesės 
komtūras nori pats įsitikinti, kad gerą rūdą siunčiu. 

Apsingis, fogtas Švachas ir Didysis Fricas nužingsniavo prie 
svirno. Po kurio laiko, lydimas sargybinių, pasirodė ir komtūras. 
Fogtas, badydamas smiliumi, mėgino suskaičiuoti statines: 

- Viena... dvi... dar trys... bus penkios... Ne, šešios! - Nustebes 
paklausė: - Vietoj penkių - šešios? Tai ką, Apsingi, nutarei greičiau 
išbristi iš skolų? 

- Šeštoji - ne mano... - sumojavo rankomis Apsingis. - Šeštoji - 
mano gizelių! 

- Jei ne tavo, tai ir ne mano, - susiraukė fogtas. - Kam ją atvežei? 

- Mano gizeliai prašė ją nuplukdyti į Kuoknesę kartu su jūsų 
statinėmis. Norėjo parduoti Kuoknesės kalviams... 

- Ordino laivu? - nustebo Haseldorfas. - Nesu girdėjęs, kad 
Ordino laivu būtų plukdoma kalvio gizelių rūda... 

- Jei ne, tai ne... - nuolankiai tarė Apsingis. - Patys kaip nors 
nusiplukdys. | 

- Parodyk savo rūdą, kalvi, - tarė Kuoknesės komtūras. - Gal jos 
ir neverta vežti į Kuoknesę. 

- Atmušk statinaitės lanką, - tarsi aidas atkartojo fogtas Švachas. 
Ir pašnibždomis pridūrė: - Kur geresnė rūda, žinoma. 

Komtūras Haseldorfas priekabiu žvilgsniu patyrinėjo statinaites 
ir pagaliau parodė ranka: 

- Va šitą atidaryk, kalvi, kurios šone yra trys įrantos. 

- Čia gi ne mano! - tarė Apsingis, - Čia mano gizelių... 

- Vis tiek atidaryk, - skubiai pridūrė fogtas. - Patikrinsiu, kur 
geresnė rūda... 

- Taigi visose vienoda... - dar bandė aiškinti Apsingis. 

- Jei komtūras sako, negaišk! - rūsčiai paliepė fogtas, ir kalvis 
priėjo prie statinaitės su trimis įrantomis... 

Lobis palieka pilį 


šlydėje Apsingį su rūda, Uvis ir Zervis nužygiavo į Dignojos 

prieplauką. Ten jie jau buvo lankęsi ne kartą, tačiau šįsyk 

juodu nustebino neįprasta prieplaukos ramybė. Tiesa, laivų 

buvo daug, tačiau visi buvo tvirtai pririšti prie įkaltų į 
pakrantės smėlį stulpų. Nesimatė jokio įprasto judėjimo, nė vienas 
nesiruošė išplaukti, nebuvo ir atvykstančių. Praėjo šiek tiek laiko, 
kol jiedu rado plokščiadugnį, atplaukusį iš Kuoknesės laivą, kuris 
laukė statinių su rūda. 

- Žinoma, paimsiu ir jūsų statinę, - tarė tvirtai suręstas, gerokai 
pražilęs upeivis. - Viena ten, kita ten... Tik teks palūkėti su tuo jūsų 
kroviniu. 

- Kodėl? 

- Visų pirma, todėl, kad laukiame dar septynių statinių iš kito 
kalvio ir keturių iš trečio. O antra... - Upeivis nutilo ir apsižvalgė. 

- Kas - antra? - paklausė Uvis. 

- Et, - patylėjęs numojo ranka upeivis, - vis tiek visi žino, ką čia 
slėpti! Kol Dauguva plaukia Kuoknesės komtūras, visiems uždraus- 
ta rodytis upėje. Kai praplauks, tada ir galėsim pajudėti... O 
komtūras dar bent dieną čia išbus... 

- O mes patys ar galėsim su jumis plaukti? - paklausė Zervis. 

- Jei ne tie atsargumai... - upeivio balse suskambo abejonė. - Kai 
komtūras plaukia, visus laivus jo kelyje tikrina... Matot... - Upeivis 
neatsigręždamas parodė per petį nykščiu. - Ir dabar saugo. 

Už kokio šimto žingsnių bolavo naujas didelis laivas. Jo deniu 
vaikščiojo šarvuotas sargybinis. Rytmečio saulėje blykčiojo krūti- 
nės šarvai. Prie šio laivo šono buvo prigludusios kelios burinės 
valtys. 

- Kai komtūras plaukia, viena valtis visad būna priekyje, dvi iš 
šonų ir bent viena užpakalyje... - vis dar neatsigręždamas, paaiški- 
no upeivis. - O komtūras niekad iš kajutės neišlipa, arbaleto strėlės 
saugosi. 

- Tai mes vakare ateisim, - tarė Uvis. 

- Galite vakare, bet geriau rytoj iš ryto. O gal net poryt, - garsiai 
svarstė upeivis. - Nes jei komtūras ryt išplauks, tai mūsų dar bent 
parą iš Dignojos neišleis... 

Einius tūnojo kalkių duobėje už dilgėlyno ir girdėjo kiekvieną 
prie statinių su rūda tariamą žodį - ir dudenantį kaip iš kubilo fogto 
Švacho balsą, ir santūrią, pasitikinčią savimi Kuoknesės komtūro 
šneką, ir atsargius, truputį nusižeminusius kalvio Apsingio atsaky- 
mus. Kai komtūras Haseldorfas pareikalavo atidaryti statinaitę su 
trimis įrantomis, Einius jau norėjo šokti iš savo slėptuvės ir ką nors 
iškrėsti, kad atitrauktų teutonų dėmesį, tačiau niekaip nesugalvo- 
jo, ką čia padarius. Spengiančioje tyloje jis girdėjo, kaip kalvis lėtai 
daužo per karklinį statinės lanką, kaip šnopuoja Apsingis, atlupda- 
mas dangtį. Einių apėmė neviltis, kol staiga jo galvoje blykstelėjo 
mintis: “Jei Žvorūna tiek metų sergėjo lobį ir jį atidavė tiesiai Einiui 
į rankas, negali būti, kad jis atitektų apakusiems teutonams!" 

Ir toje spengiančioje tyloje išgirdo, kaip kalvis Apsingis, matyt, 
pasėmęs rieškučiomis rūdos, tarė: | 

- Pažiūrėkite, aukštasis komtūre, kokia puiki rūda! Gryna gele- 
žis! Ir kirviams, ir kalavijams, ir šarvams tinka. 

- Nebloga, - nuskambėjo pakimęs fogto balsas. - Šita tikrai 
nebloga. O kitose statinėse? 

- Kitose dar geresnė! - paskubėjo patvirtinti Apsingis. 

- Užkalk, - tarė fogtas, ir Einius dilgėlėse vos nestryktelėjo iš 
džiaugsmo. - Gali ją įsikelti į savo vežėčias. 

- Kartoju, - nuskambėjo Kuoknesės komtūro balsas, - kad tavo 
gizeliams teks patiems plukdyti tą rūdą, kur jie tik nori - į Kuoknese 
ar net į pačią Rygą. 

- Fricai, - sugergždė fogtas, - pasakyk vartų sargybai, kad aš 
leidžiu Apsingiui išvežti šią statinaitę iš pilies. 

Balsai nutolo. Pasigirdo stenėjimas - tai Apsingis kėlė statinaitę 
į vežėčias. Paskui kalvis paragino arklius, ir vežėčios nudardėjo 
kiemo grindiniu prie vartų. 

Einius dar truputėlį palaukė ir, paėmęs kelis bučius, iš anksto 
paslėptus duobėje, nerūpestingai švilpaudamas nužygiavo prie 
vartų. Dignojos pilyje jam daugiau nebuvo ko veikti. 

Vis dėlto komtūrą Haseldorfą suneramino fogto Švacho žodžiai, 
kad Dignojos pilies šieno atsargas gali būti padegę žemaičiai. Ši 
mintis lydėjo jį visą laiką, kai, gerai pavaišintas, su palyda išėjo 
pasivaikščioti už pilies sienų. Apžiūrėjo naują bažnyčią. Pašnekino 
šios bažnyčios vikarą - pakankamai išsilavinusį vietinį latgalį. Toks 
galėtų tikti ir į probstus, bet neleidžia kilmė. Fogtas sakė komtūrui, 
jog vikaras bendrauja daugiau su vietiniais, one su vienuoliais, nors 
vyskupui tai ir nepatinka. Be to, šioje bažnyčioje nėra tvarkdarių, 
kurie lazdomis turėtų pažadinti miegančius, o stovinčius ar sėdin- 
čius - paklupdyti. Su naujakrikštais kitaip neišeina! Komtūras 
pasišnekėjo su vikaru, nors vis dėlto manė, kad bažnyčios tvarka - 
daugiau vyskupo rūpestis... Haseldorfui labiau magėjo sužinoti, ar 
pakankamai įtvirtinta Kuoknese dengianti Dignojos pilaitė. Jam 
patiko pilies pasieniuose iš vidaus surestos rąstų pastogės. Apgul- 
ties metu jose galės pasislėpti atsarginiai gynėjų daliniai. Pasigro- 
žėjo aukšta šimtamete liepa su didžiuliu gandralizdžiu. Komtūrui 
pasirodė, jog lizdo žabai vietomis keistai sujaukti, išdraikyti - matyt, 
audra buvo įsisukusi. Bus gandrams darbo! Nuo aukšto kuoro jis 
pasigėrėjo tolumoje dunksančiais miškais, mėlynuojančiomis ežerų 
akimis, upių kaspinais. Štai paslaptinga ir viliojanti žemė, kuriai jie 
taip reikalingi. Tik jie gali atnešti skaidrią šviesą į tamsų ir niūrų kraštą! 

Iš ryto fogtas komtūrui dar parodė bičių drėves. Vyriausiasis 
drevininkas svečiui atnešė didžiulį korį, tačiau Haseldorfas buvo 
susirūpinęs kelione į Sėlpilį bei kitas tvirtoves ir, kai fogtas Švachas 
pasakė, kad jau iš vakaro kažkur dingo virėjo gizelis, patarnavęs 
jiems prie stalo, tik numojo ranka. 

- Tas, kurį išvijai iš menės? 

- Didžiojo Frico žmona verkia. Išėjo tikrinti bučių ir turbūt 
nuskendo. 

- Nuskendo? - pakraipė galvą Haseldorfas. 

- O gal nusiskandino, nes pažadėjau jį kaip reikiant išplakti, - 
garsiai svarstė Švachas. - Fricas su Gertrūda apieškojo visus upe- 
lius, kur statomi perkolai, ir nieko... 

- O jeigu pabėgo į savo miškus? Apie ką mes kalbėjom, kai jis 
maišėsi prie stalo? - Komtūrui Haseldorfui prieš akis vėl iškilo jo 
belaisvės paveikslas, ir jis net pamosavo ranka, tarytum nuvydamas 
įkyrią mintį. Niekai! Visi pagonys panašūs! 

- Jis beveik nesupranta vokiškai, - dvejodamas pakraipė galvą 
Švachas. - Essen... schlafen... gut... 

- Jis tikrai žiemgalis? - paklausė komtūras. 

- Taip sakė. 

- Na, ką gi, tikėsimės, kad paskendo, - mįslingai tarė komtūras 
Haseldorfas, nenorėdamas dalintis savo abejonėmis su Dignojos 
fogtu. - Lauksiu ne tik rūdos, bet ir gerai apginkluotų karių! 

Ir, lydimas būrio šarvuotų sargybinių, kelių brolių riterių su 
ginklanešiais, nutolo prie balto kaip sniegas laivo, į kurio stiebą 
sargybinis lėtai kėlė Kuoknesės komtūrijos vėliavą su raudonu kaip 
kraujas kalaviju. 


Talkindamas Apsingiui, Uvis jau ne sykį bandė darbuotis kalvė- 
je. Ištraukęs iš žaizdro iki baltumo įkaitusią geležį, Uvis ją sugriebė 
žnyplėmis, metė ant priekalo ir ėmė tvatinti kūjeliu - prieš išvažiuo- 
damas į pilį su rūdos statinėmis, Apsingis buvo prašęs nukalti 
žeberklą. Į šalis sprigčiojo kibirkštys, skardžiai aidėjo priekalas, ir 
Uviui pasirodė, kad jis tikrai galėtų būti kalviu. Zervis noriai talkino 
jam, dumplėmis palaikydamas karštį žaizdre. Kol Uvis užbaigė 
žeberklą, saulė ėmė krypti vakarop, o Apsingis vis dar negrįžo. Uvį 
apėmė neramumas. Jis nuolatos žvilgčiojo į tarp medžių vingiuo- 
jančią keliūtę. Negi kas atsitiko? Gal kalvis atidarė statinę ir nužėrė 
viršuje užpiltą rūdą? Kas tuomet? Tačiau kol kas Uvis nepametė vilties. 

Pagaliau kelelyje pasigirdo ratų girgždesys. Apsingis, gerasis 
mielas Apsingis! 

- Manai, taip lengva su fogtu susitarti? - spjaudėsi Apsingis. - Ir 
dar tas Kuoknesės komtūras pasipainiojo! Štai, pasigrožėkit! 

Uvis su Zerviu priėjo prie vežėčių. Ant šiaudų pūpsojo statinaitė 
su trimis įrantomis. 

- Mūsų statinaitė? - nustebo Zervis. 

- Taigi. Teks jums patiems plukdyti ją į Kuoknesę, vaikinai, - tarė 
kalvis. - Komtūras Haseldorfas uždraudė pakrauti į laivą. Su 
Švachu jau būčiau susitaręs, bet komtūras... - Apsingis skėstelėjo 
rankomis. - Tik nesirūpinkit. Juk jei ne jūs, aš niekaip nebūčiau 
spėjes atiduoti duoklę fogtui... Paskolinsiu jums savo luotą! Kuok- 
nesė ne taip toli, plaukti reikia pasroviui, kaip nors nusigausite. O 
ten luotą palikite pas tokį siuvėją Zilgalvį. Kada nors nusigausiu į 
Kuoknesę ir pasiimsiu. 

Uvis su Zerviu susižvalgė, paskui sutartinai linktelėjo. Juodas, 
net pirtyje neatmirkomas raukšlių išvagotas kalvio veidas taip ir 
švytėjo gerumu bei meile. 

- Važiuojam prie upės, - pasakė kalvis. - Parodysiu jums, kur 
mano luotas, ir - laimingo kelio! 

Nuvežęs statinaitę ir vaikinus prie upės, kalvis grįžo namo. 
iškinkė arklį ir, mesdamas iš vežėčių šieną, ant jų dugno išvydo 
kažką žvilgant. Virpančiais pirštais užčiuopė sunkią geltono metalo 
grandinę... “Dievuliuk, auksas! Šitiek aukso!" - džiūstančiomis iš 
susijaudinimo lūpomis sušnabždėjo Apsingis ir parpuolė ant kelių. 
Jis nežinojo, kokiems dievams ar žmonėms už tą dovaną dėkoti. 
Juk laukdamas priemenėje pilies fogto Švacho, negalėjo matyti, 
kaip eidamas pro kalvio vežimą Einius po šienu kyštelėjo iš Žvelgo- 
tės lobio paimtą brangenybę. 

Tik dabar Apsingis prisiminė, kad jo pagalbininkas prieš porą 
dienų mįslingai pasakė: “Galbūt tu, Apsingi, įstengsi kitaip grąžinti 
skolą..." Kas buvo tie du vaikinai? Atėjo nežinia iš kur, dabar 
išplaukė į Kuoknesę, ir Apsingis tikriausiai niekad daugiau gyveni- 
me jų nepamatys... 

Jo mintis pertraukė žirgo kanopų dunksėjimas. Iš už eglyno 
pasirodė didelis žirgas, nešantis dar didesnį raitelį. “Didysis Fri- 
cas!" - toptelėjo Apsingiui, ir jis paskubomis apdraikė grandinę 
šiaudais. 

- Apsingi, - tarė Didysis Fricas, - ar nematei mažo vaikinuko, 
truputį šlubo, vokiškai menkai tešnekančio? 

- Truputį šlubo? - kalvis visu kūnu užstojo vežėčias, tarsi Didysis 
Fricas galėtų kiaurai peržvelgti visą šiaudų kūlį. 

- Smulkus vaikinukas, rudaakis... 

- Nemačiau... - tarė Apsingis. - Nieko nemačiau. 

- Dingo vaikinukas. - Atrodė, kad Didysis Fricas tuoj pravirks. - 
Taip buvom su žmona prie jo pripratę, o Švachas liepė jį išperti. 
Todėl jis, matyt, ir pabėgo. 

- Ir būtum jį plakes, Fricai? 

- Nežinau, Apsingi, - skėstelėjo rankomis Didysis Fricas. - Neži- 
nau... Tai tikrai nematei? 

- Nemačiau. 

- Gertrūda sakė: be vaiko negrįžk... 

Didysis Fricas paragino pentinais savo žirgą ir dingo tankiame 
tamsiame eglyne. 


- Dabar jau laikas pranešti į Kuoknesę, kad turime išpirką! - tarė 
Uvis Zerviui, irkluodamas Apsingio paskolintą luotą po žemai 
nukarusia Dauguvos kranto atbraila. 

Luotas užšliuožė ant smėlio, ir Einius išrideno statinaitę. Ati- 
džiai įsiklausydamas į nakties tylą, Uvis susikišo pirštus į burną ir 
du kartus garsiai švilptelėjo. Tolumoje pasigirdo atsakomasis švil- 
pimas, paskui vandens teškenimas. Kažkas brido upe. Uvis sušvilpė 
dar kartą. Tuo metu patekėjo mėnulis, ir jiedu su Zerviu išvydo 
brendantį artyn neaukštą žmogų. Tai buvo Einius. Vaikinai apsika- 
bino, paplojo vieni kitiems per pečius, paskui, netardami nė žodžio, 
išsitraukė peilius iš makščių ir tankiame viksvyne ėmė rausti duobę. 
Kai ji tapo pakankamai gili, jie įstūmė į ją statinaitę, užžėrė smėliu, 
o ant viršaus užrideno didelį akmenį. Paskui sulipo į luotą ir 
atsistūmė nuo kranto. 

Sekančioje Skomanto knygoje skai- 
tykite apie tai, kokius nuotykius 
tenka patirti Uviui ir Zerviui, ban- 
dant nugabenti lobį į Kuoknesę. 


SKOMANTO 
KNYGOS 


Lietuviai, nepaisant savo ilgos, permaimingos tv turtingos istorijos, 
negali pasigirti istorimų veikalų gausa. Tip pat nėra ir 
nuotykinės literatūros Jaunimui. Šiasdvi spragas bandoužpildyti 


SKOMANTO knygų serija. 


Prieš kelis metus Kazys Almenas subūrė grupę literatų, kurie pabandė 
kurti apysakas jaunimui apie XIII a. pradžios Lietuvą. Vėliau prie šios 
grupės prisijungė ir daugiau rašytojų, o pirmosios Skomanto knygos 
jau išvydo dienos šviesą. Tai leidžiamos bendru slapyvardžiu apysakos 
"Teutonų belaisvis", "Pelkių vilkė", "Atpildo strėlė", "Plėšikų pilis" ir 
"Užkeiktas lobis", kurią laikote savo rankose. 

Apysakose veikia tie patys pagrindiniai personažai: žemaičių rikis 
Žybartas, jo žmona Medeina ir penki vaikai: Daubaras, Junda, Uvis, 

Einius ir Gailė. Apysakų veiksmas aprėpia ne tik Lietuvą, bet ir latvių, 
rusų žemes, kitas šalis, su kuriomis lietuvių ir žemaičių gentys XIII 
šimtmetyje kariavo, bičiuliavosi ir prekiavo. 

Pirmoji knyga "TEUTONŲ BELAISVIS' pasakoja, kaip rikio 
Zybarto sūnus, dešimtmetis Uvis, patenka į kalavijuočių nelaisvę, 
kelis metus vargsta žvakių meistro namuose Rygoje, paskui 
parduodamas klajojantiems cirkininkams. 


Antrojoje knygoje "PELKIŲ VILKĖ" Uvis po ilgų klajonių 
Žiemgalos miškais ir pelkėmis, prisijaukinęs vilkę, pagaliau pasiekia 
gimtąją Žemaitiją. 


Trečiosios knygos "ATPILDO STRELĖ" veiksmas vyksta Deltuvos 
žemėje, kur turi ištekėti Uvio sesuo Junda, išdidi, puikiai šaudanti iš 
lanko ir arbaleto mergina. Tačiau vestuvės išyra, nes, pasinaudoję 
jomis, kalavijuočiai kartu su pskoviečiais norėjo išžudyti žemaičių ir 
lietuvių didžiūnus. 

Ketvirtoji knyga "PLĖŠIKŲ PILIS" pasakoja apie tai, kaip Uvis 
su savo draugu žiemgaliu Zerviu randa nukautus prie Nemuno 
svetimšalius pirklius 1r bando rasti žudikus. 


spalvotas dvisavaitinis es 
vaikų laikraštėlis laukia 
tavęs! 


Jame rasi: 
galvosūkių, kryžiažodžių, 
54 patarimų įvairioms situacijoms. 
3 Išbandysi laimę konkursuose, o 

Pasigaminsi vaišes gimtadieniui 

kia) Išmoksi, kaip pasidaryti mašinos 

“ modelį ar lėlių namelį! 

Rasi draugų susirašinėjimui! 


Jį gali užsiprenumeruoti kiekviename pašte. 
Indeksas - 67390. 

Sk46 Užkeiktas lobis: Apysaka: Jaunimui. - K.: Skomantas, 1995. 
- 156 p. 
Zml., iliustr. 


ISBN 9986 -476 -04-6 


Jaunimui skirta apysaka iš XIII a. pradžios apie žemaičių rikio Žybarto 
žmonos Medeinos ir dukters Gailės pagrobimą ir pastangas išvaduoti jas iš 
kalavijuočių nelaisvės.. 


UDK 888.2 


SKOMANTAS 
Užkeiktas lobis 
Apysaka 
Redaktorius Eugenijus Valotka 
Dailininkas Gintaras Jocius 
Viršelio dailininkas Vladimiras Panaskovas 
SL 1615., 1995.05.25. 9 leidyb. aps. 1., 9,75 sp. 1. 
Tiražas 12 000 egz. Užsakymas 4639 
Išleido UAB "Litera" 
Vileikos 8, 3035 Kaunas. 
Spaudė "Ryto" spaustuvė, 
Baltijos pr. 10, 5800 Klaipėda 


ISBN 9986 - 476 - 04 -6 


Skomanto knygos: 


Teutonų belaisvis 
Pelkių vilkė 
Atpildo strėlė 
Plėšikų pilis 
UŽKEIKTAS LOBIS 
Dievų valia 

ISBN 9986-476-04-6 


